Sanaya Irani Bollywood ah tha-araf vaanee "Ghost" in\nސާނާޔާ ބޮލީވުޑަށް ތައާރަފުވާނީ "ގޯސްޓް" އިން\nވިކްރަމް ބަޓް އަކީ ބިރުވެރި ފިލްމުތައް ވަރަށް ފުރިހަމައަށް ހުށަހަޅައިދޭ ޑައިރެކްޓަރެކެވެ. އަންނަ ހުކުރު ދުވަހު ރިލީޒްކުރާ "ގޯސްޓް" އަކީ ވެސް ވިކްރަމް ހުށަހަޅައިދޭ ވަރަށް ބިރުވެރި ފިލްމެކެވެ. ވިކްރަމް އަށް މި ފިލްމަކީ އެހެން ފިލްމުތަކާ ވަރަށް ތަފާތު ފިލްމެކެވެ. ސަބަބަކީ "ގޯސްޓް" ގައި ކިޔައިދެނީ އެމެރިކާގައި ވިކްރަމް އަށް ކުރެވުނު އޭނާގެ އަމިއްލަ ތަޖުރިބާ ތަކަކަށް ވާތީ އެވެ.\nމި ފިލްމަކީ ޓީވީ ބަތަލާ ސަނާޔާ އިރާނީ ބޮލީވުޑަށް ތައާރަފްވާ ފިލްމު ވެސް މެއެވެ. ސަނާޔާ އެންމެ ގިނަ ބަޔަކު ދަންނަނީ ސްޓާ ޕްލަސްގެ ކާމިޔާބު ސިލްސިލާ "އިސް ޕިޔާރް ކޯ ކިޔާ ނާމް ދޫން" ގައި އޭނަ އަދާކުރި ޚުޝީގެ ރޯލުންނެވެ. ސަނާޔާގެ އިތުރުން މި ފިލްމުގައި މުހިއްމު ރޯލެއް އަދާކުރާ އަނެއް ތަރިއަކީ ޝިވަމް ބަރްގަވާ އެވެ.\nބިރުވެރި ފިލްމު ބަލާހިތްވާ މީހުންނަށް "ގޯސްޓް" އަކީ ބަލާލަން ވަރަށް ރަނގަޅު ފިލްމެކެވެ.\nމި ފިލްމުގެ ވާހަކަތައް ކިޔައިދީ ވިކްރަމް ޝެއާކުރި ވީޑިއޯއެއްގައި އޭނާ ބުނެފައިވާ ގޮތުގައި މި ފިލްމުގައިވާ ގޮތަކީ ޖޯންސަން ކިޔަ މީހެއް އޭނާ ކުއްޔަށް ހިފައިގެން ހުންނަ ގޭގެ ވެރިމީހާ މަރާލަނީ އެވެ. ކޯޓަށް ގެންދިއުމުން ކޯޓުގައި ޖޯންސަން ބުނަނީ އެކަން ކުރީ އޭނާގެ ހަށިގަނޑަށް ވަދެފައިވާ ގޯސްޓެއް ކަމަށެވެ. ނަމަވެސް ޖަޖް އެ ވާހަކަ މުޅިއަކުން ގަބޫލެއް ނުކުރެ އެވެ. އެމީހާގެ ކުށެއް ނެތް ކަން ސާބިތު ކޮށްދޭނެ ގޮތަކާ މެދު އެހިސާބުން ސުވާލު އުފެދެ އެވެ. މީހަކު މަރާލާފައި އެ މީހަކު މަރާލީ ގޯސްޓެކޭ ބުންޏަކަސް އެކަކުވެސް ގަބޫލެއް ނުކުރާނެ އެވެ. ވިކްރަމްގެ "ގޯސްޓް"ގައި ދައްކަނީ މި ވާހަކަ އެވެ.\nގޯސްޓް ނުވަތަ ރޫހަކީ އުޅޭ އެއްޗެއް ކަމަށް ވިކްރަމް ވަރަށް ބޮޑަށް ގަބޫލު ކުރެ އެވެ. މިސާލެއްގެ ގޮތުން އޭނާ ނެގީ އިންޓަނެޓުގައި ހުރި މިފަދަ ބައެއް ހާދިސާތަކުގެ ވީޑިއޯ ތަކެވެ.\nއޭނާ ބުނަނީ ގޯސްޓަކީ އުޅޭ އެއްޗެއްކަން މި ފިލްމުން އޭނާ ވަރަށް ރަނގަޅަށް ސާބިތު ކޮށްދޭނެ ކަމަށެވެ.\nގޯވިންދާ އާ ސުލްހަވާން ކްރުޝްނާ ބޭނުން!\nދަނޫޝް އާއި އައިޝްވަރިޔާގެ ކައިވެނި ރޫޅިއްޖެ\nބިގް ބޮސް 15: އެންމެން ތޭޖާސްވީއާ ދެކޮޅު!


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ގަމުގެ މުކުރިމަގު އަވަށުގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ގަމުގެ މުކުރިމަގު އަވަށުގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n10 މާރިޗު 1982، ރިފަރެންސް: MAG/1982/15\nالسّلام عليكم ورحمـة اللّـه.\nދެންމެ މިނިސްޓަރ އޮފް ޕްރޮވިންޝަލް އެފެއަރޒް އެވިދާޅުވި ފަދައިން، ހައްދުންމަތީ ގަމަށް އަޅުގަނޑު އައިސް، ގަމުގެ ރައްޔިތުންނާ ބައްދަލުކޮށް މިހާރު ވާހަކަ ދައްކައި ހަދައިފިން. ގަމަކީ ތިން އަވަށެއްގެ މައްޗަށް އެކުލެވިގެންވާ ރަށަކަށްވާތީ، ދެން އަނެއް ދެއަވަށްވެސް ބަލައިލުމަށްޓަކައި އަޅުގަނޑު މިކޮޅަށް މިއައީ. އައި މަގުމަތީގައި މަތިމަރަދޫއަށްވެސް މަޑުކޮށްލިން، ވަރަށް ކުޑަކުޑަ ވަގުތުކޮޅަކަށް. އޭގެފަހުގައި މުކުރިމަގަށް މިއައީ. މިތާނގައިވެސް ދިރިއުޅޭ ރައްޔިތުންނާ ކިތަންމެ ކުޑަކުޑަ ވަގުތުކޮޅެއްގައިނަމަވެސް ބައްދަލުކޮށްލުމުގެ ބޭނުމުގައި.\nއާދެ، ރާއްޖެތެރޭގެ ރައްޔިތުންނާ ބައްދަލުކުރުމުން އަޅުގަނޑަށް ލިބޭ އުފަލަކީ ވަރަށް މަތިވެރި އުފަލެއް. އެހެންކަމަށްވުމާއެކު މި ރަށުގައިވެސް ތިން އަވަށަކަށް މީހުން ދިރިއުޅޭތީ، ތިން އަވަށަށްވެސް ކިތަންމެ ކުޑަ ފުރުޞަތަކަށްނަމަވެސް އަޅުގަނޑު މިއައިސްލީ. އެހެންނަމަވެސް ރަސްމީގޮތުން ރަށުގެ ރައްޔިތުންނާ ބައްދަލުކުރުން އޮތީ މީގެ ތަންކޮޅެއް ކުރިން ތުނޑީ އަވަށުގައި.\nކޮންމެއަކަސް، މިއަދު އަޅުގަނޑަށް މިލިބުނު ފުރުޞަތަކީ ވަރަށްވެސް އުފާވެރި ފުރުޞަތެއް. އަޅުގަނޑު މިއަދު އަންނާނެކަން ރަށުގެ ރައްޔިތުންނަށް އެނގިވަޑައިގެންފައި އޮތުމާއެކު، މިއަވަށް ތައްޔާރު ކުރައްވައިފައިވާލެއް ފުރިހަމަކަމަށްޓަކައި ވަރަށް އިޚުލާޞްތެރިކަމާއެކު މި ރަށުގެ ރައްޔިތުންނަށް ޝުކުރު ދަންނަވަން.\nއާދެ، އަޅުގަނޑު ހީވެސްނުކުރާހާ ބޮޑަށް އަވަށް އޮތީ ތައްޔާރުވެފައި، ވަރަށް ރީތިކޮށް ޒީނަތްތެރި ކުރެވިފައި. ވަރަށް ރަނގަޅު ފާލަމެއްވެސް އެބައޮތް. ވަރަށް ރީތި ގިޑިގެތަކާއި އަދި ވަރަށް އެކަށީގެންވާ ތަރުޙީބުގެ ޢިބާރާތްތައްވެސް އެބަހުރި ނެގިފައި. އެހެންކަމަށްވުމާއެކު ރަށުގެ ރައްޔިތުން މިއަދަށްޓަކައި މިރަށުތެރެ ތައްޔާރުކުރައްވައިފައިވާލެއް ފުރިހަމަކަމަށްޓަކައި ވަރަށްބޮޑަށް ޝުކުރުކުރަން.\nއާދެ، ކޮންމެ ރަށެއްގެ ރައްޔިތުންނާ ވާހަކަ ދައްކާއިރުވެސް ބުނަން، އަޅުގަނޑު އެދޭ ކަމެއް ނޫނޭ، ރައްޔިތުން އަޅުގަނޑު އަންނާތީ އެހާބޮޑެތި މަސައްކަތްތަކެއް ކުރައްވައިފައި އޮތުމަކީ. އެހެންނަމަވެސް އިޚުލާޞްތެރިކަމާއެކު ރައްޔިތުން ކުރައްވައިފައިވާ މަސައްކަތްތަކެއް ކަމަށް އަޅުގަނޑަށް ޤަބޫލުކުރެވޭތީ، އެކަމަށްޓަކައި ރައްޔިތުންނަށް އިޚުލާޞްތެރިކަމާއެކު ޝުކުރުވެރިވަން.\nއާދެ، އަޅުގަނޑު މި ރަށުގެ ރައްޔިތުންނާ މުޚާޠަބުކޮށް ދެއްކި ވާހަކައިގައި އެކުލެވިގެންވާ ނުކުތާތައް ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ ކަމަށް ހީކުރަން. އެތަނަށް ވަޑައިގެންނެވުނު ބޭފުޅަކަށްވިއްޔާ އޮންނާނީ އެނގިވަޑައިގެންފައި. އެހެން ބޭފުޅުންވެސް އެ ވާހަކަތައް ކޮންމެވެސް ގޮތަކުން އައްސަވާނެ ކަމަށް އަޅުގަނޑު ޔަޤީންކުރަން. މިތާނގައި އަޅުގަނޑުގެ ވާހަކަކޮޅު މާދިގުކުރާކަށް ޤަޞްދެއް ނުކުރަން. މީގެ ކުރިން ރަސްމީގޮތުން މި ރަށުގެ ރައްޔިތުންނާ ބައްދަލުކޮށް ވާހަކަ ދެއްކިފައިވާތީ. އަޅުގަނޑު ދަންނަވައިލަން ބޭނުންވަނީ ހަމައެންމެ ނުކުތާއެއް. އެއީ، އަސްލު ޖަލްސާގައިވެސް އަޅުގަނޑު ފާހަގަކޮށްލަން ބޭނުންވެފައިއޮތް ނުކުތާއެއް. އެހެންނަމަވެސް ވަގުތުގެ ދަތިކަމާއެކު، ޖަލްސާ ނިމުމުގެ ފަހުން އެތާނގައި ތައްޔާރުކުރެވިފައިވާ މިސްކިތް ހުޅުވައިދިނުމަށް ހަމަޖެހިފައިވާތީ ޢަޞުރުވަގުތައް ހުއްޓައިލުމުގެގޮތުން އެވާހަކަ ނުދެއްކުނީ. އެއީ، އަޅުގަނޑުމެންގެ ރާއްޖޭގެ ރަށްރަށުގައި ހުރި އާޘާރީ ތަންތަން ބެލެހެއްޓުމާ ދޭތެރޭގައި.\nއާދެ، ތިޔަބޭފުޅުންގެ މި ރަށުގައިވެސް ވަރަށް މުހިންމު އާޘާރީ ތަނެއް އެބަހުރި. އެތަން އަޅުގަނޑުމެން ދެންމެ މިއައީ ބަލާލައިފައި. އެކަހަލަ ތަންތަން ވަރަށް ފަރުވާތެރިކަމާއެކު އަޅުގަނޑުމެން ރައްކާތެރިކުރަން ޖެހޭނެ. އެއީ، އަދި އެތަންތާނގައި ހުރީ ކޮންއެއްޗެއްކަންވެސް އަޅުގަނޑުމެންނަކަށް ނޭނގެ. އަޅުގަނޑުމެންގެ ތާރީޚުގެ ވަރަށް ބޮޑުބައެއް އެތަންތާނގައި ފޮރުވިފައިވަނީ. އެހެންވީމާ، އަޅުގަނޑުމެން އެބަޖެހޭ އެތަންތަން ބަލައި، އޭގައިވަނީ ކޮންކޮން އެއްޗިއްސެއްތޯ ބަލައި، އަދި އެތަނުން އަޅުގަނޑުމެންނަށް ދައްކައިދެނީ އަޅުގަނޑުމެންގެ ތާރީޚުގެ ކޮންކޮން ކަމެއްތޯ ބަލަން. އެ ގޮތުން މީގެކުރިން އެކަހަލަ މަސައްކަތްތަކެއް ދިވެހި ސަރުކާރުން ކޮށްފައި ނެތްނަމަވެސް، މިހާރު އެ މަސައްކަތްތަކެއް ކުރަން ފަށައިފި. ވަރަށް ކައިރި މުސްތަޤްބަލެއްގައި ބޭރުގެ ބައެއް މާހިރުންވެސް އެބައާދޭ. ރާއްޖެތެރޭގައި ހުރި މި ބާވަތުގެ ތަންތަން ބަލައި، އެއިން އަޅުގަނޑުމެންގެ ތާރީޚަށް އެޅެންހުރި އަލިތައް ހޯދުމަށްޓަކައި.\nއެހެންވީމާ، އަޅުގަނޑުގެ ނަސޭޙަތަކީ އަދި އިލްތިމާސަކީ، އެތަންތަން ރައްކާތެރިކަމާއެކު ބެލެހެއްޓެވުމަކީ ރައްޔިތުންގެ މަސްއޫލިއްޔަތެއް ކަމުގައި ހެއްދެވުން. އެއްވެސް ފަރާތަކުން، އެތަނުން ގާ ނަންގަވައި ނުވަތަ ގެއްލުންވާނޭކަހަލަ ކަމެއް ނުކުރެއްވުން. އެއީ، އަޅުގަނޑު ކުރިންވެސް ދެންނެވި ފަދައިން، އެތަންތާނގައި ފޮރުވިފައިވަނީ އަޅުގަނޑުމެންގެ ތާރީޚުގެ ވަރަށް މުހިންމު ބައެއް. އެ އަޅުގަނޑުމެން ވަރަށް ރަނގަޅަށް އޮޅުންފިލުވަންޖެހޭނެ. އޭގެފަހުގައި، އެތަންތަނަށް އެއްވެސް ކަމެއް ކުރެވޭނީ. އެހެންވީމާ، މީގެފަހުންވެސް ގަމުގެ ރައްޔިތުންވެސް އަދި ގަން ފިޔަވައި ރާއްޖޭގައި ހުރި މި ބާވަތުގެ ތާރީޚީ ތަންތަން ހުރި ތަންތާނގެ ރައްޔިތުން، އެ ތަންތަން ވަރަށް ރަނގަޅަށް ފަރުވާތެރިކަމާއެކު ބަލަހައްޓަވާނެ ކަމަށް އަޅުގަނޑު ޔަޤީންކުރަން. މާލަހެއްނުވެ މިތަންވެސް ބެލުމަށްޓަކައި ސަރުކާރުގެ ފަރާތުން ބަޔަކު އަންނާނެ. އައިސްގެން އަޅުގަނޑުމެން އެ ތަންތަން ބަލައި، އެތަންތާނގައިވާ މަޢުލޫމާތުތައް ސާފުކޮށް، އެތަންތަނުން އަޅުގަނޑުމެންގެ ތާރީޚަށް އެޅެންހުރި އަލިތައް ހޯދުމަށް.\nއާދެ، އަޅުގަނޑުގެ ވާހަކަކޮޅު ނިންމައިލާނީ އަދިވެސް އެއްފަހަރު މި މުކުރިމަގު އަވަށުގެ ރައްޔިތުންނަށް އިޚުލާޞްތެރިކަމާއެކު ޝުކުރު ދަންނަވަމުން. އަދި މި އަވަށާއި ގަމަށް، އަދަށްވުރެ ތަނަވަސް ބާއްޖަވެރި މުސްތަޤުބަލަކަށް އެދެމުން.


Furathama Safugai Namaadhu kurumah loabi kurantha? ފުރަތަމަ ސަފު: ދޫކޮށްލާ ވަރަށްވުރެ މާ މަތިވެރި – Ilm Furathama Safugai Namaadhu kurumah loabi kurantha?\nފުރަތަމަ ސަފު: ދޫކޮށްލާ ވަރަށްވުރެ މާ މަތިވެރި\nޖަމާޢަތުގައި ނަމާދުކުރުމަކީ ނުހަނު މަތިވެރިވެގެންވާ އަޅުކަމެކެވެ. ޖަމާޢަތުގެ ނަމާދަކީ އެކަނި ހުރެ ކުރާ ނަމާދަށްވުރެ އެތައް ގުނައެއް އިތުރުވެގެންވާ މާތް ނަމާދެކެވެ. ޖަމާޢަތުގައި ނަމާދު ކުރައްވާއިރު ފުރަތަމަ ސަފުގައި ނަމާދު ކުރުމަށް ކިހާ އިސްކަމެއް ދެންވަންތޯއެވެ؟ ފުރަތަމަ ސަފުގެ މާތްކަން އެނގިލައްވާތޯއެވެ؟ ރަސޫލުﷲﷺގެ އަންނަނިވި ޙަދީޘްފުޅުތައް ކިޔައިލަމާ ހިނގާށެވެ!\nއަބޫ ހުރައިރާ(ރަޟިޔަﷲ ޢަންހު)ގެ ކިބައިން ރިވާވެގެންވެއެވެ. ހަމަކަށަވަރުން ރަސޫލުﷲﷺ ޙަދީޘްފުޅުކުރެއްވިއެވެ. ” لَوْ يَعْلَمُ النَّاسُ مَا فِي النِّدَاءِ وَالصَّفِّ الأَوَّلِ ثُمَّ لَمْ يَجِدُوا إِلاَّ أَنْ يَسْتَهِمُوا عَلَيْهِ لاَسْتَهَمُوا” (رواه البخاري ومسلم)\nމާނައީ: “ބަންގިއާއި ފުރަތަމަ ސަފުގައި ހުރި ޘަވާބާއި ދަރުމަ މީސްތަކުންނަށް އެނގޭނަމަ، ދެން (ފުރަތަމަ ސަފު ހޯދުމަށް) ގުރުއަތުލުން ފިޔަވައި އެހެން ގޮތެއް ނެތިއްޖެނަމަ، އެކަންކުރުމަށްޓަކައި އެބައިމީހުން ގުރުއަތުވެސްލީހެވެ.”\nމިޙަދީޘުން އެނގިގެންދަނީ ފުރަތަމަ ސަފުގެ މާތްކަމާއި އެސަފުގައި ނަމާދުކުރުމުގެ ދަރުމައާއި ޘަވާބުގެ ބޮޑުކަމެވެ. މީސްތަކުންނަށް އޭގެ ދަރުމައާއި ޘަވާބު އެނގޭކަމުގައި ވާނަމަ އެސަފުން ޖާގައެއް ހޯދުމަށް ގޮތެއް ނުފެނިއްޖެނަމަ ގުރުއަތުލައިގެންވެސް އެކަންކުރާނެ ކަމަށް އެވަނީ އަންގަވައިދެއްވާފައެވެ. އަދިވެސް އެހެން ޙަދީޘެއް ކިޔާލަމާ ހިނގާށެވެ.\nބަރާއު ބުން ޢާޒިބު(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާﷺ ޙަދީޘްފުޅުކުރެއްވިއެވެ. “إِنَّ اللَّهَ وَمَلاَئِكَتَهُ يُصَلُّونَ عَلَى الصَّفِّ الْمُقَدَّمِ ” (رواه أحمد والنسائي وصححه اللألباني)\nމާނައީ: ހަމަކަށަވަރުން،ﷲއާއި އެކަލާނގެ މަލާއިކަތުން ފުރަތަމަ ސަފަށް ޞަލަވާތް ލައްވައެވެ.”\nﷲ ޞުބްޙާނަހޫ ވަތަޢާލާ ރަޙްމަތްލައްވާ ސަފެއްގައި ނަމާދުކުރަން ބޭނުންނުވާނީ ޢަޅުގަނޑުމެންގެ ތެރެއިން ކާކުތޯއެވެ؟ މަލާއިކަތުން ރަޙްމަތްލައްވުމަށް އެދި ދުޢާކުރައްވާ ސަފެއްގައި ނަމާދުކުރަން ބޭނުންނުވާނީ އަޅުގަނޑުމެންގެ ތެރެއިން ކާކުތޯއެވެ؟\nފުރަތަމަ ސަފު މާތްވެގެން ވަނީ ފިރިހެނުންނަށެވެ. އަންހެނުން އެންމެ ރަނގަޅީ ގޭގައި ނަމާދުކުރުމެވެ.\nއަޅުގަނޑުމެންގެ ތެރެއިން ކޮންމެ ބޭފުޅަކީވެސް ފުރަތަމަ ޞަފުގައި ނަމާދު ކުރުމަށް ލޯބި ކުރާ އެކަމަށް މަސައްކަތްކުރާ މީހެއްކަމުގައި ލައްވާށިއެވެ!


Defense minister Mariya Lanka ah vadhaigannavanee\nޑިފެންސް މިނިސްޓަރު ލަންކާއަށް ވަޑައިގަންނަވަނީ\nފެންސް މިނިސްޓަރު މާރިޔާ އަހުމަދު ދީދީ | އަވަސް\nހަތަރުވަނަަ "އެންއެސްއޭ ލެވަލް މީޓިން އޮން ޓްރައިލޭޓަރަލް މެރިޓައިމް ސެކިއުރިޓީ ކޯޕަރޭޝަން" ގައި ބައިވެރިވުމަށް ޑިފެންސް މިނިސްޓަރު މާރިޔާ އަހުމަދު ދީދީ މާދަމާ ސްރީލަންކާއަށް ވަޑައިގަތުމަށް ހަމަޖެހިފައިވާ ކަމަަށް ޑިފެންސް މިނިސްޓްރީން ބުނެފި އެވެ.\nމި މަހުގެ 27 އަދި 28 މި ދެ ދުވަހު ބޭއްވުމަށް ހަމަޖެހިފައިވާ "އެންއެސްއޭ ލެވަލް މީޓިން އޮން ޓްރައިލޭޓަރަލް މެރިޓައިމް ސެކިއުރިޓީ ކޯޕަރޭޝަން" ކުރިއަށް ގެންދިއުމަށް ހަމަޖެހިފައިވަނީ ސްރީލަންކާގެ ކޮލަންބޯގައެވެ. މި ދަތުރުފުޅަކީ ލަންކާގެ ސެކިއުރިޓީ އޮފް ޑިފެންސްގެ ދައުވަތަކަށް މިނިސްޓަރު ކުރައްވާ ދަތުރުފުޅެކެވެ.\nހަ އަހަރުގެ މެދުކެނޑުމަކަށް ފަހު ބާއްވާ މި ބައްދަލްވުުމުގައި އިންޑިއާ ކަނޑުގެ ސަރަހައްދަށް ސަލާމަތީ ގޮތުން ކުރިމަތިވެފައިވާ ގޮންޖެހުންތަކާއި ރާއްޖެ-އިންޑިއާ-ލަންކާގެ އެންމެ މަތީ ފަންތީގެ ސެކިއުރިޓީ އެޑްވައިޒަރުން މަޝްވަރާ ކުރެއްވުމަށް ވަނީ ހަމަޖެހިފައެވެ. މި ބައްދަލްވުމުގެ އޮބްޒާވަރުންގެ ގޮތުގައި ބަންގަލްދޭޝް، މޮރިޝަސް އަދި ސީޝެލްސްއިން ބައިވެރިވާނެ އެވެ.\nއިންޑިއާ ސްރީލަންކާ ބަންގްލަދޭޝް + އެމްއެންޑީއެފް ޑިފެންސް މިނިސްޓްރީ މާރިޔާ އަހުމަދު ދީދީ\nއަސްކަރިއްޔާ ހަރުދަނާ ކުރަން އިންޑިއާ-ލަންކާގެ އެހީ ބޮޑު\nމިނިސްޓަރު މާރިޔާ، ލަންކާގެ ބޮޑުވަޒީރާ ބައްދަލުކުރައްވައިފި


Kavvalhun Fonuvaa "Porn" | Kuhli Habaru\nކަންވަޅުން ފޮނުވާ ”ޕޯން“\nޒުވާނެކެވެ. އިންޓަރނެޓަށް ވަރަށް ފަރިތަ ޒުވާނެކެވެ. އެއްފަހަރަކު އެޒުވާނާ ފާޙިޝް މަންޒަރުތައް ހިމެނޭ ވެބްސައިޓަކަށް ވަނެވެ. އަދި އޭނާގެ އީމެއިލްއަށް ކޮންމެ ހަފުތާއަކު އެފަދަ މަންޒަރުތަކުގެ ފައިލެއް ފޮނުވާގޮތަށް ފައިސާދެއްކުމަށްފަހު، ފަސްއަހަރު ދުވަހުގެ ޕެކޭޖެއް ނެގިއެވެ.\nކޮންމެ ހަފުތާއަކުވެސް އީމެއިލް އައުމުން އެޒުވާނާގެ ފޯނަށް އެއްޗެހި އަޅައެވެ. އަދި އޭނާގެ އެކުވެރިންނާއި އެކު އެއްތަންވެއްޖެނަމަ މިމަންޒަރުތައް ދައްކައި ފޮނިކަނޑައެވެ. އެފަދައިން އެމަންޒަރުތައް ދައްކަން ފެށުމުން އެޒުވާނާގެ ގާތުން އެމީހުންނަށްވެސް އެއެއްޗެހި ދިނުމަށް އެދުނެވެ. އެޒުވާނާ ބުންޏެވެ.\n”ނުލިބޭނެއެވެ. އަހަރެން މި ގަތީ 500 ރުފިޔާއަށެވެ. ކަލޭމެންވެސް ގަންނާށެވެ!“ އެމީހުން ބުންޏެވެ. ”އެހެންވިއްޔާ ތި ވެބްސައިޓެއްގެ ނަމާއި ތިކަން ކުރަން ޖެހޭގޮތް ކިޔައިދީބަލާށެވެ.“ އެޒުވާނާ ބުންޏެވެ.\n”ކަލޭމެން އެކަމާ އުޅޭނެކަމެއް ނެތެވެ. ކަލޭމެން ކޮންމެ މީހަކު އަހަންނަށް 100 ރުފިޔާ ދޭށެވެ. އޭރުން މަށަށް އީމެއިލް އައުމުން ކަލޭމެން އެންމެންނަށް ފޮނުވާނަމެވެ.“ އެމީހުން ބުންޏެވެ.\n”އެންމެ ރަނގަޅެވެ.“ އެހެން ކިޔައި އެމީހުންގެ އީމެއިލްތައް އެޒުވާނާއަށް ދިނެވެ. ދެން އެޒުވާނާއަށް ކޮންމެ ހަފުތާއަކު އަންނަ އީމެއިލް އޭނާގެ ރައްޓެހިންނަށް ފޮނުވަމުން ދިޔައެވެ. މިހެންގޮސް ފޮނުވަންޖެހޭ އަދަދު ގިނަވުމުން މިޒުވާނާ ’އޮޓޯ ފޮރވާޑް‘ ވާނެހެން ހެދިއެވެ. ކޮންމެ މަހަކު އެޒުވާނާއަށް އީމެއިލް އައުމާއިއެކު އޭނާގެ ހުރިހާ ރައްޓެހިންނަށްވެސް ދާގޮތަށެވެ. އޭނާއާއި އޭނާގެ ރައްޓެހިން މިމަންޒަރުތަކުގެ ލައްޒަތު ހޯދަމުންދިޔައެވެ.\nއޭގެ ހަމަސްދުވަސް ފަހެވެ. އެޒުވާނާއާއި އޭނާގެ ރައްޓެހިންނާއިއެކު ދިޔަ ދަތުރެއްގައި އެކްސިޑެންޓުވެ އެޒުވާނާ މަރުވެއްޖެވެ. އޭނާގެ ރައްޓެހިން އޭނާގެ މައްޗަށް ކަށުނަމާދުކޮށް އޭނާ ވަޅުލުމުގެ ކަންކަމުން އަވަދިވެ ގެއަށްދިޔައެވެ.\nއޭގެފަހުން އޭނާގެ ރައްޓަސަކަށް އީމެއިލް އެއް އައެވެ. އެމަރުވި ޒުވާނާގެ އީމެއިލް އެކެވެ. އީމެއިލް ހުޅުވާލިއިރު ފާޙިޝްމަންޒަރު ތަކުން ފުރިފައެވެ. އޭނާ ހިތަށް އެރިއެވެ.\n”މިވާނީ މާކުރީގެ އީމެއިލް އަކަށެވެ.“ އެހެން ހިތައި އެ އީމެއިލް ޑިލީޓްކޮށްލިއެވެ.\nޖެހިގެން އައި ހަފުތާވެސް ހަމަ މިފަދައިން ހަމަ މީގެ އީމެއިލް އެއް އައިއްސިއެވެ. ރަނގަޅަށް ބަލާލިއިރު ކަމަކުދާކަށް ނެތެވެ. އެއްކަލަ ޒުވާނާގެ އީމެއިލް އެކެވެ. އޭނާ ވީ ކަށްވަޅުގައެވެ. މިހިސާބުން މިކަންތަށް ވާގޮތް ރޭކާލިއެވެ.\nއަވަހަށް ’އެ ޕެކޭޖު ނަގާފައިވާ ޒުވާނާ މަރުވެފައިވާކަމަށް‘ ލިޔެ އެވެބްސައިޓަށް މެސެޖުކުރިއެވެ. އަދި އެކަން ނިންމައިދިނުމަށް އެދުނެވެ. އެވެބްސައިޓުން ޖަވާބުގައި އޭނާގެ ޕާސްވޯޑް ދިނުމަށް އެދުނެވެ. އެހެންނަމަވެސް އޭނާއަށް އެޕާސްވޯޑު ނޭގޭކަމުގައި ބުންޏެވެ. އެވެބްސައިޓުން ޖަވާބުގައި އައި މެސެޖުގައި ވަނީ އެހެންކަމަށް ވާނަމަ އަދި އެ ޕެކޭޖުގެ މުއްދަތު ހަމަވުމަށް4އަހަރާއި6މަސް އެބައޮތްކަމުގައެވެ.\nމިކަމާއި މެދު ކަންތައް ބޮޑުވެގެން އެރައްޓެހިން ގޮސް ޝެއިޚަކަށް މިވާހަކަ ކިޔައިދިނެވެ. އަދި ބުންޏެވެ. ”މިހާރު އޭގެފަހުންވެސް ދެއަހަރު ވެއްޖެއެވެ. އެޒުވާނާ ވީ ކަށްވަޅުގައެވެ. އެހެންނަމަވެސް ކޮންމެ ހަފުތާއަކު އީމެއިލް އާދެއެވެ.“\nލޮބުވެތި އަޚުންނާއި އުޚުތުންނެވެ. އަޅުގަޑުމެންގެ ތެރޭގައި ވެސް މިފަދަ ނުބައި އާދަތައް ވަކި ހިއްޕާލައިފައިވާއިރު މީސްމީޑިއާގެ ވަޞީލަތްތައް މެދުވެރިކޮށް މިފަދަ މަންޒަރުތައް ހިއްސާކޮށް ހަދަނީ މަދެއްކޮށެއް ނޫނެވެ. ވިސްނާށެވެ! ހަނދާން ބަހައްޓާށެވެ! އެތަކެއްޗަކީ ތިބާ މަރުވުމަށްފަހުވެސް ދައުރުވެ ދައުރުވެ ހުންނަ އެއްޗެހިކަމުގައި ވެސް ވެދާނެއެވެ.\nމާތް ﷲ ވަޙީ ކުރެއްވިއެވެ. | إِنَّا نَحْنُ نُحْيِي الْمَوْتَىٰ وَنَكْتُبُ مَا قَدَّمُوا وَآثَارَهُمْ ۚ وَكُلَّ شَيْءٍ أَحْصَيْنَاهُ فِي إِمَامٍ مُّبِينٍ ﴿١٢﴾ (ސޫރަތު ޔާސީން 12)\n“ހަމަކަށަވަރުން، މަރުވެފައިވާ މީހުން އަލުން ދިރުއްވަނީ ތިމަންއިލާހެވެ. އަދި އެއުރެން އިސްކޮށްފައިވާ ޢަމަލުތަކާއި އެއުރެންގެ ފަހަށް ދޫކޮށްފައި ދިޔަ އަޘަރުތައް ތިމަންއިލާހު ލިޔުއްވަމެވެ. އަދި ކޮންމެ ކަމެއްމެ ބަޔާންވެގެންވާ ފޮތެއްގައި ތިމަންއިލާހު ހިމެނުއްވީމެވެ”.\nއެހެންކަމުން ﷲއަށް ބިރުވެތިވެ މިފަދަ ޢަމަލުތަކާ ދުރުވަމާ ހިނގާށެވެ! މާތް ﷲ އަޅަމެން އެންމެންނަށް މިފަދަ ގޯސް ޢަމަލުތަކުން ދުރުވެ ތިބުމުގެ ހެޔޮ ތައުފީޤު ދެއްވާށިއެވެ!\n(މިއީ އައްޝައިޚް މުޙައްމަދު އަލްޢަރީފީ ދެއްވާފައިވާ ދަރުސްއެއްގައި ކިޔައިދީފައިވާ ވާހަކައެއް އަސްލަކަށް ބަލައިގެން ލިޔެފައިވާ ވާހަކައެކެވެ.)\nއެއްވެސް ލިޔުމެއް ނެތް


"Nafrathuvumun" Premier kohfi\nޑައިރެކްޓަރު ޔޫސުފް ޝަފީއުގެ ޔޫއްޕެ ޕްރޮޑަކްޝަނުން އުފައްދާފައިވާ ލޯބީގެ ފިލްމު "ނަފްރަތުވުމުން" އޮލިމްޕަހުގައި ރޭ ޕްރިމިއާ ކޮށްފި އެވެ. މުޖުތަމައުގެ ތެރޭގައި ހިނގަމުންދާ މައްސަލަތައް ދައްކުވައިދޭ މި ފިލްމު ޕްރިމިއާ ކުރީ ކުޑަ ހަފްލާއަކާއެކު އެވެ.\nކާމިޔާބު ލޯބީގެ ފިލްމުތަކެއް ކުޅެފައިވާ އެކްޓަރު އަދި ޑައިރެކްޓަރު ޔޫއްޕެ ޑައިރެކްޓްކޮށްފައިވާ "ނަފުރަތުވުމުން" ފުރަތަމަ ޝޯ ބެލި ހުރިހާ ބެލުންތެރިންހެން ފިލްމަށް ތައުރީފު ކުރި އެވެ.\nފިލްމުގައި ފެނިގެންދަނީ މަރިޔަމް އައްޒަ އާއި އަލީ އާޒިމް (ދޮންއައްޔަ) އަހުމަދު އީސާ އާއި ޔޫއްޕެ އެވެ. ތިން ތަރިންގެ ހުނަަރަށް ވެސް މީހުން ތައުރީފު ކުރި އެެވެ. ހާއްސަކޮށް އައްޒަ ދައްކުވައިދިން ހިތާމަވެރި މަންޒަރުތަކަށެވެ.\nއެންމެ ފަހުން އޮލިމްޕަހުގައި ދެއްކި ޔޫއްޕެގެ ފިލްމު، ހޮރޯ ކޮމެޑީ ”40 ޕްލަސް“އަށް ބޮޑު ތަރުހީބެއް ލިބިފައިވާއިރު، ޔޫއްޕެ ބުނަނީ އެ ފިލްމަށް ކުރި އިތުބާރާއެކު މި ފިލްމު ވެސް ބަލައިލަން އޭނާ އެދޭ ކަމަށެވެ.


Pawandeep aai Arunita ge fotoathakeh viral vejje\nއަރުނީތާ އާއި ޕަވަންދީޕްގެ ފޭނަކު ފޮޓޯޝޮޕް ކޮށްގެން ތައްޔާރު ކޮށްފައިވާ ފޮޓޮއެއް\nއިންޑިއަން އައިޑަލް 12 އިގެ ޓްރޮފީ ހާސިލުކުރި ލަވަކިޔުންތެރިޔާ ޕަވަންދީޕް ރާޖަން އާއި އެ ޝޯގެ ރަނަރަޕް އަރޫނީތާ ކާންޖީލާލްގެ ކައިވެނީގެ ފޮޓޯތަކެއް ދައުރުވެ، ސޯޝަލް މީޑިއާއަށް ތޫފާނެއް ލައިގެންފި އެވެ. ސަބަބަކީ މި ދެ ލަވަކިޔުންތެރިން ރުޅިވެއްޖެ ކަމުގެ ޚަބަރުތަކެއް ވެސް މީގެ ދެ ތިން ދުވަހެއް ކުރިން ފެތުރިފައި އޮއްވާ ކުއްލިއަކަށް މި ފޮޓޯތަކެއް ވައިރަލް ވުމުންނެވެ.\nއަރުނީތާ އާއި ޕަވަންދީޕް ރުޅިވެއްޖެ ކަމުގެ ހަބަރުތަކެއް ފެތުރުނީ އޮކްޓަޕަސް އެންޓަޓައިންމަންޓާއެކު އެމީހުން ވެފައިވާ އެއްބަސް ވުމެއްގެ ދަށުން ލަވަ ކިޔައިދީ އެ ލަވަތަކަށް އެކްޓްކުރަން ޖެހޭ މިއުޒިކް ސީރީޒްއެއްގެ ދެ ވަނަ ލަވައިގައި އެކްޓްކުރަން އަރުނީތާ ދެކޮޅު ހެދުމުންނެވެ. މި މަހު 16 ވަނަ ދުވަހު ރިލީޒްކުރި "ފުރުސަތު" ލަވަ ކިޔުމުގައި އަރުނީތާ ބައިވެރިވިޔަސް ލަވައިގައި ޕަވަންދީޕް އާއެކު ހަރަކާތްތެރިވެފައި ވަނީ ޗިތުރާ ޝުކްލާ އެވެ.\nމި ލަވައަށް ބޮޑު ތަރުހީބެއް ފޭނުން ދިން ނަމަވެސް އެމީހުން ބުނަނީ އަރޫނީތާ ލަވައިގައި ބައިވެރި ނުވާތީ ދެރަވެއްޖެ ކަމަށެވެ.\nއެމީހުންގެ މެދުގައި މައްސަލަތައް ޖެހި ރުޅިވެއްޖެ ކަމަށް ބުނެ ފޭނުން ވާހަކަ ދައްކަން ފެށީ މި ލަވަ ރިލީޒް ކުރުމާ ގުޅިގެންނެވެ.\nއިންޑިއަން އައިޑަލް 12 ފެށުނީއްސުރެ އަރުނީތާ އާއި ޕަވަންދީޕް އަޅުވާ ކިޔުން ކުރިޔަށް ދިޔަ އެވެ. އަދި ޝޯ ނިމުނު ފަހުން ވެސް އަޅުވާ ކިޔުން ނުހުއްޓެވެ.\nއަރުނީތާ އާއި ޕަވަންދީޕްގެ މެދުގައި ލޯބީގެ ގުޅުމެއް އޮންނަ ކަމަކަށް އެމީހުން އެއްބަހެއް ނުވެ އެވެ. އަބަދުވެސް ބުނަނީ އެއީ ވަރަށް ގާތް ދެ އެކުވެރިން ކަމަށެވެ. ދާދިފަހުން މި ދެ ލަވަކިޔުންތެރިން ވަނީ އެ މީހުންނާއެކު ޝޯގައި ބައިވެރިވި އެހެން ބައެއް ލަވަކިޔުންތެރިންނާއެކު ކެނެޑާގައި ޝޯ ތަކެއް ބާއްވާފަ އެވެ. މި ޝޯއަށް ގޮސް އުޅެމުން ވެސް އެމީހުން ވަނީ ވަރަށް ގާތްކޮށް އެކުވެރިކޮށް އުޅެނިކޮށް ފެންނަ ފޮޓޯތައް ސޯޝަލް މީޑިއާގައި ޝެއާ ކޮށްފަ އެވެ.\nމިހާރު ވައިރަލް ވެގެން މިއުޅޭ ކައިވެނީގެ ފޮޓޯތަކަކީ މި ދެ ފަންނާނުންގެ ފޭނުންގެ ތެރެއިން ބަޔަކު ހަދާފައިވާ ފޮޓޯތަކެއް ކަމަށް އިންޑިއާގެ ބައެއް ނޫސްތަކުން ވަނީ ބުނެފަ އެވެ. އަދި މިއީ މި ދެ މީހުން ރުޅިވެއްޖެކަމަށް ބުނެ ފެތުރުނު ޚަބަރުތައް ކިޔާފައި ދެރަވެގެން އެމީހުން ތައްޔާރުކުރި ފޮޓޯތަކެއް ކަމަށް ވެއެވެ.\nޕަވަންދީޕް އާއި އަރޫނީތާގެ ފުރަތަމަ މިއުޒިކް ވީޑީއޯ "މަންޒޫރު ދިލް"އަށް ގިނަ ބަޔެއްގެ ތަރުހީބު ވަނީ ލިބިފަ އެވެ.\nއިންޑިއަން އައިޑޮލް ޕަވަންދީޕް ރާޖަން\nއަރުނިތާ-ޕަވަންދީޕް ކައިވެނި ކުރަން ކަޕިލް ބޭނުން!


Ekveni synthetic track mi mahu 17 gai aamunnah hulhuvaalanee\nއެކުވެނި ސިންތެޓިކް އާދިއްތަ ދުވަހު އާންމުންނަށް ހުޅުވާލަނީ\nއެކުވެނި އައުޓްޑޯ ސިންތެޓިކް ޓްރެކް ޒަމާނީ ފެންވަރަށް ހެދުމަށްފަހު މި މަހުގެ 17 ގައި އާންމުންނަށް ހުޅުވާލަން ނިންމައިފި އެވެ.\nއެކުވެނިި އައުޓްޑޯ ޓްރެކް އަކީ ގިނަ ބަޔަކު ކަސްރަތު ކުރުމަށް ކޮންމެ ދުވަހަކުވެސް އެކި ވަގުތުތަކުގައި ދާ ތަނެކެވެ. ސްކޫލްތަކުގެ އެތުލެޓިކްސް ޓޯނަމަންޓުތަކާއި އަމިއްލަ މީހުން ހިންގާ ބޫޓްކޭމްޕް ތައްވެސް މި ޓްރެކުގައި އޭރު ހިނގިއެވެ.\nމިނިސްޓަރު މަހުލޫފް މިރޭ ވިދާޅުވީ ސިންތެޓިކް ޓްރެކް އާދިއްތަ ދުވަހު އާންމުނަށް ހުޅުވާލާނެ ކަމަށެވެ. އާންމުންނަށް ޓްރެކް ހުޅުވާލާނީ ކޮންމެ ދުވަހެއްގެވެސް ފަތިހު ފަހަކުން ހެނދުނު 8 އަދި އިރުއޮއްސި ހަޔަކުން މެންދަމު 12 އަށެވެ. ޓްރެކުގައި ދުވަން ބޭނުން ކުރެވޭނީ ދުވަން ހާއްސަ ބޫޓެވެ. ފުޓްބޯޅަ ބޫޓާއި ޓްރެއިން ބޫޓް މަނާވާނެ އެވެ. މީގެ އިތުރުން ބަރު އުފުލާ ސާމާނު ވެއްދުންވެސް މަނަލެއެވެ. އަދި ކަސްރަތު ކުރާ މީހުންނަށް ހާއްސަ ލައިންތަކެއްވެސް ވަނީ ހަމަޖައްސާފައެވެ. ޓްރެކަށް ކާބޯތަކެތި ވެއްދުމަކީވެސް މަނާ ކަމެކެވެ.\nއެކުވެނި އައުޓްޑޯ ޓްރެކުގައި ސިންތެޓިކް ޓްރެކް އެއް އަޅާ ޒަމާނީ ފެންވަރަށް ހަދާފައިވާއިރު ހުޅުމާލޭގައިވެސް ސިންތެޓިކް ޓްރެކެއް އަޅާފައިވެއެވެ. ހުޅުމާލޭ ގައި އެޅި ޓްރެކަކީ ރާއްޖޭގައި އެޅި ފުރަތަމަ ސިންތެޓިކް ޓެރެކެވެ. ސިންތެޓިކް އަކީ ބައިނަލްއަގްވާމީ ޓްރެކްތަކުގައި އަޅާ މަޑު މެޓެކެވެ.


ބީއެމްއެލް ރިވޯޑްސް: ކްރެޑިޓް ކާޑު ހޯލްޑަރުންނަށް ހާއްސަ ލޯޔަލްޓީ ޕްރޮގްރާމެއް – Haftha\nSat, 22 January, 2022, 8:17 pm\nބީއެމްއެލް ރިވޯޑްސް: ކްރެޑިޓް ކާޑު ހޯލްޑަރުންނަށް ހާއްސަ ލޯޔަލްޓީ ޕްރޮގްރާމެއް\nބޭންކް އޮފް މޯލްޑިވްސް (ބީއެމްއެލް) އިން ކުރެޑިޓް ކާޑު ހޯލްޑަރުންނަށް އަމާޒުކޮށް “ބީއެމްއެލް ރިވޯޑްސް” ގެ ނަމުގައި އެކްސްކްލޫސިވް ލޯޔަލްޓީ ޕްރޮގްރާމެއް އިފުތިތާހުކޮށްފި އެވެ.\nހޮޓެލް ޖެންގައި މިއަދު ބޭއްވި ހަފުލާއެއްގައި ތައާރަފުކުރި އެ ޕްރޮގްރާމަކީ ދުނިޔޭގެ 55 ގައުމެއްގައި މިހާރުވެސް ލޯޔަލްޓީ ޕްރޮގްރާމް ހިންގަމުންދާ ގިފްޓް އާ ގުޅިގެން ބީއެމްއެލުން ރާއްޖޭގައި މުޅިން އަލަށް ތައާރަފުކުރި ޕްރޮގުރާމެކެވެ.\nބީއެމްއެލް ރިވޯޑްސް މެދުވެރިކޮށް ކަސްޓަމަރުންނަށް ކްރެޑިޓް ކާޑު ބޭނުންކޮށްގެން ކުރާ ވިޔަފާރިތަކަށް ރިވޯޑް ޕޮއިންޓްސް ލިބޭނެ ކަމަށެވެ.\nއެގޮތުން ލިބޭ ޕޮއިންޓް ރިޑީމް ކޮށްގެން 900 އަށް ވުރެ ގިނަ އެއާލައިނާއި 650،000 ހޮޓެލާއި ކާރު ކުއްޔަށް ނެގުމުގެ އިތުރުން އެމޭޒަން އެޕްސްޓޯ، އައިޓިއުންސް، ގޫގުލް ޕްލޭ، ޕްލޭސްޓޭޝަން ފަދަ ފާހަގަކޮށްލެވޭ އިތުރު ބްރޭންޑުތަކުގެ ގިފްޓް ކާޑުވެސް ގަތުމުގެ ފުރުސަތު ލިބޭނެ އެވެ.\nމި ޕްރޮގްރާމުގައި ބީއެމްއެލްގެ އެމެރިކަން އެކްސްޕްރެސް، ވިސާ އަދި މާސްޓާކާޑުގެ ކްރެޑިޓް ކާޑު ބޭނުންކުރާ އަމިއްލަ ފަރުދުންނަށް ރަޖިސްޓްރީ ކުރެވޭނެއެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ ރާއްޖޭގައި ފުރަތަމަ ފަހަރަށް ތައާރަފް ކުރެވޭ އެންމެ ފުރިހަމަ ލޯޔަލްޓީ ޕްރޮގްރާމް ތައާރަފް ކުރެވޭކަމީ ލިބޭ އުފަލެއް ކަމަށެވެ. އަދި އެ ޕްރޮގްރާމް މެދުވެރިކޮށް ކާޑު ކަސްޓަމަރުންނަށް ދުނިޔޭގެ ފެންވަރުގައި ދެމުން އަންނަ ހިދުމަތްތަކުގެ އިތުރުން ކްރެޑިޓް ކާޑުން ލިބޭ ގިނަގުނަ ފައިދާ ކަސްޓަމަރުންނަށް ލިބިގެންދާނެ ކަމަށްވެސް ވިދާޅުވިއެވެ.\n“ފާއިތުވި ދުވަސްތަކުގައި މި ލޯޔަލްޓީ ޕްރޮގްރާމް ކަސްޓަމަރުންނާ ހަމައަށް ގެނެސްދިނުމަށް މި ފާއިތުވި ދުވަސްތަކުގައި އަޅުގަނޑުމެން ވަރަށް ބުރަކޮށް މަސައްކަތް ކުރިން. އަދި އަޅުގަނޑު އެދެނީ ވީހާވެސް ގިނަ ކަސްޓަމަރުން ބީއެމްއެލް ރިވޯޑްސްގެ ފައިދާ ހޯދަމުން ދިޔުން،” ސޯޔާ ވިދާޅުވިއެވެ.


BREAKING NEWS: Dhivehseh Gain Alaamaiythah Fenijje - Vaguthu\nއިތުރު ދިވެއްސެއްގެ ގައިން އަލާމާތްތައް ފެނިއްޖެ\nރައީސް އޮފީހުގެ އަންޑަ ސެކްރެޓަރީ މަބްރޫކް ނޫސްވެރިންނާ ވާހަކަ ދައްކަވަނީ. --- ވަގުތު އިމޭޖަސް: އިބްރާހިމް ޝާބިލް\nއިތުރު ދިވެއްސެއްގެ ގައިން ކޮވިޑް-19 ގެ އަލާމާތްތައް ފެނިއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ރައީސް އޮފީހުގެ އަންޑާ ސެކެޓްރީ މަބްރޫކް އަބްދުލްއަޒީޒް ވިދާޅުވީ މޯލްޑިވިއަން ސަފާރީ ނަމަކަށް ކިޔާ ސަފާރީއެއްގައި ހުރި ދިވެއްސެއްގެ ގައިން ކޮވިޑް-19 ގެ އަލާމާތްތައް ފެނިގެން އޭނާ ކޮވިޑް-19 އަށް ޓެސްޓް ކުރުމުގެ މަސައްކަތް ކުރަމުންދާ ކަމަށެވެ.\nނޫސްވެރިންނަށް މައުލޫމާތުދިނުމަށް މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ރައީސް އޮފީހުގެ އަންޑާ ސެކެޓްރީ މަބްރޫކު އަބްދުލް އަޒީޒު ވިދާޅުވީ މޮނީޓަރިންގެ ހާލަތަށް ގެނެސްފައި ވަނީ މޯލްޑިވިއަން ސަފާރީ ނަމަކަށް ކިޔާ ސަފާރީއެއް ކަމަށެވެ.\n"މޯލްޑިވިއަން ސަފާރީ ކިޔާ ސަފާރީ ބޯޓެއް، އެ ބޯޓުގައި ހުރި ދިވެއްސެއް ބަލީގެ އަލާމާތްތައް ފެނިގެން ސާމްޕަލް ނެގުމަށްޓަކައި މޮނީޓަރިންގެ ހާލަތަށް ވަނީ ގެނެވިފައި،" އޭނާ ވިދާޅުވިއެވެ.\nމިހާރުވެސް ހަތަރު އުޅަނދެއް އޮތީ މޮނީޓަރިންގެ ހާލަތުގައި ކަމަށް މަބްރޫކް ވިދާޅުވިއެވެ. އެއީ ވީއެސްޖީ ގްލޯރީ ކާގޯ، އާކް ނޯބަލް ސަފާރީ، އައިލެންޑް ސަފާރީ އަދި އެސްވައި ސްޓާސް އެންޑް ސަފާރީއެވެ.\nރާއްޖެ އިން މިހާތަނަށް 17 މީހަކު ކޮވިޑް-19 އަށް ފައްސވެފައި ވެއެވެ. އޭގެ ތެރެއިން 13 މީހަކު ވަނީ ބަލިން ރަނގަޅު ވެފައެވެ. ދެމީހަކު ވަނީ ރާއްޖެ އިން ފުރައިގެން ގޮސްފައެވެ. އެހެންކަމުން މިހާރު ރާއްޖޭގައި ތިބި ކޮވިޑް-19 ގެ ދެބަލި މީހުންނެވެ. އެއީ ދެދިވެހިންނެވެ. އެދެމީހުންނަކީ ވެސް އިނގިރޭސިވިލާތުން ރާއްޖެ އައި ދެމީހުންނެވެ.\nމާޗް 30, 2020 22:53\nމުޅި ދުނިޔެ މި ނުރައް ކާތެރި ވަބާ އިން ސަލާމަތް ކޮށްދެއްވާ އަދި ފައްސިވި ހުރިހާ މީހުންނަށް ހެޔޮ ދުޢާ ކޮއްދެން!\nއޭޕްރީލް 1, 2020 21:12\nމި ކޮމެންޓަށް ޑިސްލައިކު ކުރި މީހަކަށް ސަލާން!?\nމާޗް 30, 2020 23:05\nކުދިންނޭ އަވަހަށް ރަޖާލާ! ކަމަ ކުނުދާނެ ކޮފީއަ ކަށް ދާން! ކަމަ ކުނުދާނެ ބޭރަށްގޮސް އަނގައަށް އެ ކި ގޮތްގޮތަށް ހަދައިގެން ސެލްފީނަގަން! ފަރުދީ ޒިންމާ އަދާ ކުރުމުގެ ނަމޫނާ އަ ކަށްވޭ! މި ކޮމެންޓު ކަމުނުދިޔަސް ދިޔަޔަސް މި ނަސޭހަތް އަޑުއަހާ!\nމާޗް 30, 2020 23:16\nކުދިންނޭ ހޭލުންތެރިވޭ. ބޭރަށްނުދޭ. ފަރުދީ ޒިންމާ އަދާ ކުރުމުގެ ނަމޫނާ ބަޔަ ކަށްވޭ. މީޖޯ ކެއް ނޫން. ދައިތަގެ ނަސޭހަތް ކަމުދިޔަޔަސް ނުދިޔަޔަސް ބަސްއަހާ.?\nމާޗް 31, 2020 01:42\nދިވެހިން ބޭރުގަ ތިއްބާ މިތަނަށް މި ދަނޑިވަޅުގައި ނުގެނެސްބަލަ. އެލެކުސް ގައުމު ވިޔަސް ހެޔޮ\nއޭޕްރީލް 1, 2020 21:15


Kulhudhuffushi Kuni Koshi Sarahahdhu Saafu Kuran WAMCO In Fashaifi - Vaguthu\nކުޅުދުއްފުށީ ކުނިކޮށި ސަރަހައްދު ސާފު ކުރަން ވެމްކޯއިން ފަށައިފި\nހދ. ކުޅުދުއްފުށީގައި ދިމާވެފައިވާ ކުނީގެ މައްސަލަ ހައްލު ކުރުމަށް ވެމްކޯއިން ފަށާފައިވާ މަސައްކަތުގެ ތެރެއިން، އެ ރަށުގެ ކުނިކޮއްޓަށް ޖަމާވެފައިވާ ކުނިތައް ނެގުމުގެ މަސައްކަތް މިއަދު ފަށައިފިއެވެ.\nވެމްކޯއިން ބުނީ މި މަސައްކަތަށް ބޭނުންވާ ކޮޅުވެއްޓިވެސް އެރަށް ގޮސްފައިވާ ކަމަށެވެ. އަދި މަސައްކަތުގެ ދުވެލި ހަލުވި ކުރުމަށް އިތުރު ކޮޅުވެއްޓިއެއް އެރަށް ގެންދިޔުމަށް ނިންމާފައިވާކަމަށް ވެމްކޯ އިން ބުންޏެވެ.\nރައީސުލް ޖުމްހޫރިއްޔާ އަބުދުﷲ ޔާމީން އަބުދުލް ގައްޔޫމު ދާދިފަހުން ކުޅުދުއްފުއްޓަށް ކުރެއްވި ދަތުރުފުޅެއްގައި ވާހަކަދައްކަވަމުން ވަނީ ކުޅުދުއްފުށީގެ ކުނީގެ މައްސަލަ ހައްލުކުރުމަށް ވެމްކޯއާ ހަވާލުކުރާނެ ކަމަށް ވިދާޅުވެފައެވެ.\nއެހެންވެ ވެމްކޯއިން މިހާރު ދަނީ އެރަށުގައި ކުނި މެނޭޖް ކުރުމަށްޓަކައި ކުރަން ޖެހޭ ކަންކަން ކުރަމުންނެވެ.\nވަގުތު" އާ ވާހަކަދައްކަމުން ވެމްކޯގެ މެނޭޖިންގ ޑައިރެކްޓަރ، މުހައްމަދު ޝިފާއު އިއްޔެ ވިދާޅުވީ، ގާތްގަނޑަކަށް ދެ މަސް ދުވަހުގެ ތެރޭގައި އެ މަަސައްކަތް އެއްކޮށް ނިންމާލެވޭނެ ކަމަށެވެ. އަދި މިހާރުވެސް ޕެރެލަލްކޮށް އެތަނުގެ އޮޕަރޭޝަންތައް ފެށުމަށް ތައްޔާރުވަމުން އަންނައިރު، އެރަށަށް ބޭނުންވާ މެޝިނަރިޒް އާއި ވެހިކަލްތަށް އެރަށަށް ގެންދާނެކަމަށް ޝިފާއު ވިދާޅުވިއެވެ.\nކުޅުދުއްފުށީ ޓާފް ދަނޑުގައި އަލިފާން ރޯކޮށްލައިފި


މިނިސްޓަރ ޢިމްރާން ޢަބްދުﷲ މިކަމަށް އިލްޠިމާސްކުރެއްވީ މާފުށި ޖަލުގައި މިއަދު ފެންޕްލާންޓް ހުޅުވުމަށް ބޭއްވި ރަސްމިއްޔާތުގައި އޮފިސަރުންނާ މުހާތަބުކުރައްވާ ދެއްކެވި ވާހަކަފުޅުގައެވެ. އެމަނިކުފާން ވިދާޅުވީ ދެއްވެން އޮތް ލުޔެއް ދެއްވާ، ވީހާވެސް ބޮޑަށް އޯގާތެރިކޮށް، ހެޔޮކޮށް ހިތުމަށް އެދިވަޑައިގަންނަވާކަމަށެވެ. މިނިސްޓަރ ވިދާޅުވީ ޤައިދީންނަކީވެސް ހަމަ އަޅުގަނޑުމެންގެ ތެރެއިން ބައެއް ކަމަށާއި، އެމީހުންގެ ތެރެއިން ގިނަ މީހުންވެސް ތިބޭނީ ރޯދައަށް ކަމަށެވެ. އެހެންކަމުން ރޯދަމަހު ޤައިދީންނާމެދު ވަކިން އިހުސާންތެރިކޮށް ކަންތައްކުރުމަށް އިލްތިމާސްކުރައްވާކަމަށެވެ.\n" ޚާއްޞަކޮށް ރަމަޟާންމަހަށްޓަކައި ވީހާވެސް އޯގާވެރިކަމާއި، ހަމްދަރުދީއާ ކުލުނާއެކުގައި މުއާމަލާތްކުރުމަށް. ރޯދަމަހަށްޓަކައި ވަކިން އިހުސާންތެރިކޮށް ޤައިދީންނާ ދޭތެރޭ ކަންތައްތައް ކުރުމަށް ހުރިހާ އޮފިސަރުންނަށް އަޅުގަނޑު އިލްތިމާސްކުރަން. " މިނިސްޓަރ ވިދާޅުވިއެވެ.


ބަލިމީހާއަށްޓަކައި ކޮށްދޭންވީ ދުޢާ – shafiu.mv\nJune 25, 2021 މުޙައްމަދު ޝާފިޢު\nބަލިމީހާއަށްޓަކައި ހެޔޮ ދުޢާކޮށްދިނުމަކީ ބަލިމީހާއަށް ޒިޔާރަތްކުރުމުގެ އަދަބުތަކުގެ ތެރެއިން ވާކަމެކެވެ. އެހެނީ ބަލިމީހާއަށް އެންމެބޮޑަށް ބޭނުންވާކަމަކީ ބަލިން ޝިފާލިބުމެވެ. ޝިފާ ދެއްވާ ފަރާތަކީ ﷲ އެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ. وَإِذَا مَرِضْتُ فَهُوَ يَشْفِينِ (الشعراء 80) މާނައީ: “އަދި އަހުރެން ބަލިވެއްޖެނަމަ، ފަހެ ޝިފާދެއްވަނީ އެއިލާހެވެ.”\nއެހެންކަމުން ބަލިމީހާއަށް ކޮށްދެވޭނެ އެންމެ މުހިއްމު އަދި އެންމެ ބޭނުންތެރިކަމަކީ ބަލިމީހާއަށް ޝިފާދެއްވުމަށްޓަކައި ﷲ ގެ ޙަޟްރަތުން އެދޭ އެދުމެވެ.\nބަލިމީހުންނަށް ދުޢާކުރުމަކީ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތުގައިވެސް ވާރިދުވެފައިވާ ކަމެކެވެ. އެކަމުގެ ހިދާޔަތު މާތް ނަބިއްޔާ ޞައްލަﷲ ޢަލައިހި ވަސައްލަމަ ވަނީ އަހަރެމެންނަށް ދައްކަވާފައެވެ. އެގޮތުން ދުޢާކުރުމަށް ސުންނަތުގައި ބައެއް ދުޢާތައް ވާރިދުވެފައިވެއެވެ.\nއެގޮތުން ވާރިދުވެފައިވާ ބައެއް ދުޢާތަކަކީ:\n((لاَ بَأْسَ طَهُوْرٌ إِنْ شاَءَ اللهُ)) – رواه البخاري .\nމާނައީ: “އެއްވެސް މައްސަލައެއް ނެތެވެ. الله އިރާދަކުރެއްވިއްޔާ (މިބައްޔަކީ ތިބާ ފާފަތަކުން) ޠާހިރުކޮށްދޭ އެއްޗެކެވެ.”\nއަދި ބަލިމީހާގެ ނަން ކިޔާ ބަލިމީހާއަށް ޝިފާދެއްވުން އެދި ތިންފަހަރު ދުޢާކުރަންވެސް ސުންނަތުގައި ވާރިދުވެފައިވެެއެވެ. ސަޢުދު ބިން އަބީ ވައްޤާޞް އާލާސްކަންފުޅާ އުޅުއްވަނިކޮށް ނަބިއްޔާ ޞައްލަ الله ޢަލައިހި ވަސައްލަމަ ސަޢުދު ބިން އަބީ ވައްޤާޞް އަށް ޒިޔާރަތްކުރައްވާ ދުޢާކުރެއްވި ސީޣާ ޞަޙީޙުލް ބުޚާރީ އަދި ޞަޙީޙު މުސްލިމްގައި ވާރިދުވެފައިވެއެވެ.\n(( اللَّهُمَّ اِشْفِ سَعْدًا )) قَالَ ثلاثاً -رواه البخاري (5659) ومسلم (1628) . މާނައީ: “ޔާ الله. ސަޢުދަށް ޝިފާ ދެއްވާނދޭވެ” މިގޮތަށް ތިންފަހަރު ދުޢާކުރެއްވިއެވެ.\nނަބިއްޔާ ޞައްލަ الله ޢަލައިހި ވަސައްލަމަ އެކަލޭގެފާނުގެ ކަނާއަތްޕުޅު ބަލިމީހާގެ އަތުގައި ބީއްސަވާ ބަލިމީހާއަށް މިފަދައިން ދުޢާކުރައްވަތެވެ. (( أَذْهِبْ الْبَاسَ رَبَّ النَّاسِ وَاشْفِ أَنْتَ الشَّافِي لَا شِفَاءَ إِلا شِفَاؤُكَ شِفَاءً لَا يُغَادِرُ سَقَمًا )) رواه مسلم (2191) . މާނައީ: “ބަލިކަން ގެންދަވާ ދޭނވެ! މީސްތަކުންގެ ވެރި އިލާހު! ޝިފާ ދެއްވާނދޭވެ! ހަމަކަށަވަރުން ޝިފާދެއްވަނީ ހަމައެކަނި އިބަ އިލާހެވެ. އިބައިލާހުގެ ޝިފާ ފިޔަވައި ޝިފާއެއް ނުވެއެވެ. އެޝިފާއަކަށްފަހު އެއްވެސް ބަލިކަމެއް ދޫނުކުރާނެ ޝިފާއެކެވެ.”\nނަބިއްޔާ ޞައްލަ الله ޢަލައިހި ވަސައްލަމަ ޙަދީޘުކުރެއްވިއެވެ. ( مَنْ عَادَ مَرِيضًا لَمْ يَحْضُرْ أَجَلُهُ فَقَالَ عِنْدَهُ سَبْعَ مِرَارٍ : أَسْأَلُ اللهَ الْعَظِيمَ رَبَّ الْعَرْشِ الْعَظِيمِ أَنْ يَشْفِيَكَ إِلا عَافَاهُ اللهُ مِنْ ذَلِكَ الْـمَرَضِ ) رواه أحمد وأبو داود (3106) وصححه الألباني في صحيح أبو داود . މާނައީ: “އެއްވެސް މީހަކު، މަރަށް އަދި ޙާޟިރުނުވާ ބަލިމީހަކަށް ޒިޔާރަތްކޮށް މިފަދައިން “މަތިވެރި ޢަރުޝުގެވެރި އަރަހުށި މާތް الله ގެ ޙަޟްރަތުން ތިބާއަށް ޝިފާދެއްވުމަށް އެދިދަންނަވަމެވެ.” ހަތްފަހަރު އޭނާއަށް ދުޢާކޮށްދީފިނަމަ އޭނާއަށް ޢާފިޔަތު ލިބޭނެއެވެ.”\nއަދި ހަމަ އެފަދައިން ބަލިމީހާގެ ކައިރިއަށް ޒިޔާރަތްކުރާ ހިނދު ބަލިމީހާގެ ޙާލު އަޙުވާލު އެހުމާއި ބަލިމީހާގެ ޙާލަތު އޮޅުން ފިލުވުމަކީ ރަސޫލު الله ޞައްލަ الله ޢަލައިހި ވަސައްލަމަގެ އަރިހުން ޘާބިތުވާ ސުންނަތެކެވެ. ބައްލަވާ الترمذي (983) وحسنه الألباني .\nބަލިތަކަށް ޝިފާ ދެއްވާ އިލާހު! އަޅަމެންގެ ތެރެއިން ވާ ބަލިމީހުންނަށް ޝިފާ ދެއްވާނދޭވެ!\nމަރުޖިޢު: انظر “الشرح الممتع” (5/171-176) .


Russia gai varugadha hamalaaeh dheyne kamuge inzaaru IS in dheefi\nރަޝިޔާގައި ވަރުގަދަ ހަމަލާއެއް ދޭނެ ކަމުގެ އިންޒާރު އައިއެސް އިން ދީފި\nރަޝިޔާއިން ސީރިޔާގައި އައިއެސް އާއި ދެކޮޅަށް ދެމުންދާ ހަމަލާތަކުގެ ބަދަލު ހިފުމުގެ ގޮތުން ވަރަށް އަވަހަށް ރަޝިޔާގައި ވަރުގަދަ ހަމަލާއެއް ދޭނެކަމަށް ބުނެ އައިއެސްއިން ވީޑިއޯ މެސެޖެއް ނެރެފިއެވެ.\nއައިއެސްގެ މީޑިއާ ސެންޓަރު އަލް ހަޔާތުން ނެރުނު މި ވީޑިއޯގައި ރަޝިޔާ ބަހުން ބުނެފައިވަނީ "ވަރަށް އަވަހަށް ލޭގެ ކަނޑެއް އޮހޮރުވާލާނެ" ކަމަށެވެ. މީގެ ކުރިން ވެސް ސީރިޔާ ހަނގުރާމައާއި ގުޅުވައި، އައިއެސްއިން ވަނީ އެމެރިކާއާއި ރަޝިޔާއާއި ދެކޮޅަށް ހަމަލާ ދިނުމަށް ގޮވާލާފައެވެ. އެކަމަކު ރަޝިޔާގައި ޓެރަރިސްޓު ހަމަލާއެއް ދޭނެ ކަމަށް މިހާ ސާފުކޮށް މީގެކުރިން ބުނެފައެއް ނުވެއެވެ.\nރަޝިޔާއިން ބުނެފައިވަނީ އައިއެސް އިން ނެރުނު ކަމަށް ބުނާ މި ވީޑިއޯ އަކީ ހަމަ ހަގީގަތުގަކއި ވެސް އެ ޖަމާއަތުގެ މެސެޖެއްތޯ އަދި ރަޝިޔާއަށް ކަށަވަރު ކުރެވިފައި ނުވާ ކަމަށެވެ. އެކަމަކު މި ވީޑިއޯގެ ކަންތައް އެގައުމުގެ ސަލާމަތާ ބެހޭ ހާއްސަ ޔުނިޓުން ވަރަށް ރަނގަޅަށް ބަލައި ދިރާސާ ކުރާނެ ކަމަށް އެގައުމުން ބުންޏެވެ.\nރަޝިޔާއަށް އިންޒާރުކޮށް އައިއެސްއިން ވީޑިއޯއެއް ނެރެފައިވާއިރު، މިދިޔަ މަހު އެއްތިރީހުގައި މިސްރަށް ވެއްޓުނު ރަޝިޔާ މަތިންދާ ބޯޓުގެ ހާދިސާއާ އައިއެސްއާ ވެސް ގުޅުމެއް ވެދާނެ ކަމަށް ހުޅަނގުގެ ޖާސޫސީ އިދާރާތަކުން ތުހުމަތު ކުރިއެވެ. އަދި މިސްރުގައި އެގައުމުގެ ސަލާމަތީ ބާރުތަކާ ހަނގުރާމަ ކުރަމުންދާ އައިއެސް ހަނގުރާމަވެރިން ވަނީ މި ހަމަލާގެ ޒިންމާ އުފުލާފައެވެ. އެކަމަކު 224 މީހުން މަރުވި އެ ހާދިސާއާ އައިއެސްއާ ގުޅުމެއް ވާކަން ސާބިތު ކުރެވިފައެއް ނުވެއެވެ.\nގްރޫޕެއްގެ ތެރޭގައި ކޮވިޑް ފެތުރޭގޮތް ބަލަން ޕޮޕް ކޮންސަޓެއް


Moonu Buruga Alhaa Meehunge Kibain Fit Fazil Maafah Edhijje - Vaguthu\nކޮވިޑް-19: އަދަދުތައް މަދުވެ، ބޮޑު ހިތްހަމަޖެހުމެއް - 16 ގަޑިއިރު ކުރިން\n3 މަސް ކުރިން ( ޖުލައި 1, 2020 )\nފިޓް ފާޒިލް - ފޮޓޯ: އިންސްޓަގްރާމް\n"ގިވް އަވޭ" ގެ ސަބަބުން ގިނަ ބައެއްގެ ފާޑިކިޔުންތަކާއި ނަފްރަތު އުފެދިފައިވާ އިސްމާއިލް ފާޒިލް (ފިޓް ފާޒިލް)، ބުރުގާ އަދި މޫނު ބުރުގާ އަޅާ މީހުންގެ ފަރާތުން މާފަށް އެދިއްޖެއެވެ.\nއިންސްޓްގްރާމްގައި ފާޒިލް ކޮށްފައިވާ ޕޯސްޓެއްގައި ބުނީ، ގިވް އަވޭއާއި ހުރެ އޭނާއަށް ލިބުނު ނަފްރަތު ބަލައި ގަންނަ ކަމަށާއި އެފަދަ ކަމެއްގެ ސަބަބުން އެއީ އޭނާއަށް ލިބެން ޖެހޭ އަދަބު ކަމަށެވެ. މިކަމުގެ ސަބަބުން އެންމެންގެ ފަރާތުން މާފަށް އެދިފައިވާއިރު، ހާއްސަކޮށް ފާޒިލް ވަނީ ބުރުގާ އަދި މޫނު ބުރުގާ އަޅާ އަންހެންގެ ފަރާތުން މާފަށް އެދިފައެވެ.\n"އަހަރެންގެ މޮޔަކަން އެއީ ނުބައި މީހަކަށް ބަރޯސާ ވެގެން މިފަދަ ކަމެއް ކުރުން" ފާޒިލް ބުންޏެވެ.\nއޭނާ ބުނީ، އެފަދަ ކަމެއް ކުރީ، ވަރަށް އިތުބާރު ކޮށްގެން ކަމަށާއި އެއީ އެއްވެސް ނިޔަތެއްގައި މީހަކަށް ގެއްލުންދީ އަނިޔާއެއް ދިނުމުގެ ގޮތުން ކޮށްފައިވާ ކަމެއް ނޫން ކަމަށެވެ.\n"އަހަރެން ގަބޫލު ކުރަން ކުރެވުނު ކަންތައް. މީހުން ކުރިމަތީގައި މިހާރު އަހަރެންގެ އަގެއް ނެތް. އެކަމް އެއީ އެކަން އޮންނާނެ ގޮތް ކަމަށް ގަބޫލު ކުރަން" ފާޒިލް ބުނެފައިވެއެވެ.\nފާޒިލް އިތުރަށް ބުނީ، އޭނާ އަންނަނީ ކުރިން ކުރެވުނު ކަންތައް އެއީ ފިލާވަޅެއް ކަމަށާއި، އެކަމުން ފިލާވަޅެއް ލިބި، ކުރިއަށް އޮތްތަނުގައި ރަނގަޅު މީހަކަށް ވެވޭނެ ކަމަށް ގަބޫލު ކުރާ ކަމަށެވެ.\nފާޒިކް މިގޮތަށް މޫނު ބުރުގާ އަޅާ ފަރާތްތައް ކިބައިން މައާފަށް އެދުނީ، މޫނު ބުރުގާ އަޅާފައިވާ މީހާއަކީ "އައިޝަތު ޝަރުމީލާ"ކަމަށް ހަދައިގެން އޮޅުވާލުމުންނެވެ. ފަހުން ފާޒިލް ކޮށްފައިވާ ޕޯސްޓްތަކުން ޝަރުމީލާއަކީ ވުޖޫދުގައިވެސް ނެތް މީހެކެވެ.\nފާޒިލް ދޯ އަށް ދިން އިންޓަވިއުއެއްގައި ބުނީ، ޝަރުމީލާ އަކީ ވެސް ވުޖޫދުގައި ހުރި މީހެއް ނޫން ކަމަށެވެ.\n"ޝަރުމީލާ އަކީ އުޅޭ މީހެއް ނޫންކަން މިހާރު ހަމަ 100 ޕަސެންޓް ގެރެންޓީ މިދެނީ އަހަރެން. ގިވްއަވޭ އެއްޗިއްސަށް ވީގޮތެއް ވެސް ނޭނގޭ އަހަންނަކަށް މިހާރު. އެއީ އާ އެއްޗެހިތަކެއް ވެސް ނޫން. ހުސް ޔޫސްޑް އެއްޗެހި." ފާޒިލް ބުންޏެވެ.\nޝަރުމީލާ ހޯދަން އެންމެ ފަހުން މަޖިލީހަށް؟\nޖުލައި 1, 2020 17:30\nތި އެލީޒް އަކީ އެތައް ބަޔަކައް ލަގާދީފަ ހުރި ފޮނިބައިސާ ކަނޑާ ބޮޑުވަގެއް.\nޖުލައި 1, 2020 17:58\nޖިސްމާނީގޮތުން އަނިޔާކުރި އަންހެނުންގާތުން މާއްފައްވެސް އެދޭނީ އެކަންތައްވެސް ފަލީހަތްވީމަތަ ؟\nޖުލައި 1, 2020 18:59\nފިޓޭއައް މާފު ކުރާނީ ތިޔަ ފިޓުކަން ކަނޑުވާލާފަ ބޮޑު ބަނޑެއް ލީދުވަހަކުން.\nޖުލައި 1, 2020 19:53\nމުޅި ފިޓްނަސް އިންޑަސްޓްރީ އަށް ވެސް ހުރި ހުތުރެއްތީ، މެނޭޖަރެއްގެ ޒިންމާ އަށް ކަންކަން ރާވާ ހިންގަން ދޫ ކޮއްފައި ވީނަމަވެސް އަމިއްލަ މީހާގެ ޕްރޮމޯޝަނަށް ހިންގާ ހަރަކާތެއްގައި ވާނުވާ ބެލުމަކީ ވެސް އަމިއްލަ ޒިންމާއެއް ނޫންބާ؟؟؟ އެންމެ ފުރަތަމަ ވެސް ޕަބްލިކް އަށް މިކަމުގައި ގޯހެއް އުޅޭ ކަން އެގި އެކި އެކި ސޯޝަލް މީޑިއާ ޕްލަޓް ފޯރމް ތަކުގައި ކޮމެންޓް ކުރަން ފެށި ހިސާބުން ފެށިގެން ވެސް މިކަން ތިޔަ ކިޔާ މަކަރުވެރި ފާޒިލް، މިކަން މިވަނީ ކިހިނެއްތޯ ނުބެލުން އެއީ މަކަރުވެރި ފާޒިލްގެ ފުރިހަމަ ބައިވެރިވުން މިކަމުގަ އޮވެގެން ހިންގި ކަމެއްކަ ކަމާ މެދު އެއްވެސް ޝައްކެއް ސުވާލެއްވެސް އުފެދޭ ކަމެއް ނޫން...\nޖުލައި 1, 2020 21:51\nފިޓްފާޒިލް ކާރި ބުނެލަންއޮތީ ބޮލައް ބޭސް ކުރަންވީނޫންތޯއެވެ. ސިކުނޑި ހަމަގައިމުވެސް ފާޒިލުގެ އަދި ފިޓެއްނުވޭ..\nމޫނު ބުރުގާ ހަސަން ބެ\nޖުލައި 1, 2020 21:53\nކަލޭ ޝަރުމީލާ އަށް މާފު ކޮށްފިންތަ\nޖުލައި 2, 2020 00:21\nމޫނު ބުރުގާ އެޅި މީހުން އަންނި ފަހަތުން ދުވުނު އޭރު އެކަލޭގެ ވެއްޓިގެން މަގުމަތީގަ އުޅުންއިރު.\nޝަރުމީލާ (ޒަވްޖަތު ފިޓްފާސިލް)\nޖުލައި 2, 2020 03:12\nލެކިއުޓް މީހުން އަދިވެސް މި މަކަރާހީލަތުގެ ކަލޭގެ ދޯމި ޕްރޮމޯޓް ކުރަނީ...މިވަގު ފާޒިލްގެ ފޮޓޯ ލެކިއުޓް ގަ ބަހައްޓައިގެން...


ހިތި ހަނދާން4– Esfiya – Dhivehi Vaahaka Site\nހިތި ހަނދާން 4\n- by ishaadam - 47- April 5, 2019\nނަތާ ދެ ލޯ ބޮޑު ކޮއްލާފައި ހަޅޭއްލަވައިގަތެވެ. “ޕެރިސް” ނަތާ އަށް ކިޔާލެވުނެވެ. “އަހަންނަށް އިނގޭ ހަނީމޫން ވަރަށް ލަސްވެއްޖެކަންވެސް އެކަމަކު އަހަރެން މި މަޑުކުރީ ގިނަދުވަހު ތިބެވޭގޮތަށްދާން. މިހާ ވަރަށް ބުނެދެވޭނީ ދެންއޮތީ ސަޕްރައިޒް” އާމިރު ވަރަށް އުފާ ވެފައިހުރެ ބުނެލިއެވެ. ނަތާގެ އަރު ބެދޭގޮތްވިއެވެ. ވާހަކަ ދައްކަން ދަތިވެ ހުރުމަށް ފަހު ވަރަށް އުންދަގުލުން ބުނެލިއެވެ. “އަހަރެން ވަރަށް އުފާވެއްޖެ، ވަރަށް ބޮޑަށް ޝުކުރިއްޔާ” ނަތާގެ ލޮލުން ކަރުނަފައިބަން ފެށުމުން އަވަސް އަވަހަށް އާމިރު ގައިގައި ބައްދާލިއެވެ. އާމިރު ކުޑަކޮށް ނަތާ ދުރު ކޮއްލުމަށްފަހު ނަތާގެ މޫނަށް ބަލާލިއެވެ. “ނަތާ ކީއްވެ ތި ރޮނީ؟”\n“އުފަލުން ރޮވުނީ” ނަތާ މިހެން ބުނުމުން އާމިރު ނަތާގެ ގެނަސް ކައިރި ކޮއްލިއެވެ. ނަތާ ނުބުންޏަސް ކައިވެންޏަށް2މަސްވާން ކައިރިވިއިރު ނަތާ ވަނީ ހަނީމޫނަކަށް ކުރި އިންތިޒާރު ދޫ ކޮއްލާފައެވެ. އެވާހަކަ ނުދެއްކިޔަސް ނަތާ އެންމެ ކުޑައިރުވެސް ކައިވެނި ކުރުމަށްފަހު ހަނީމޫނަށް ދިއުމުގެ ހުވަފެންދެކެއެވެ.\n“ނުރޮއެ ނަތާ! މީ އުފާވެލާފަ ހުންނަންވީ ވަގުތު. އަވަހަށް އަހަންނަށް ހިނިތުންވުމެއް ދައްކާލާ” އާމިރު ގަޔާ ނަތާ ދުރުކޮއްލިއެވެ. ނަތާ ލަދުން މޫނު އަނބުރާލިއެވެ. އަވަހަށް ވާހަކަ އޮޅުވާލަމުން އިޝާ ނަމާދު ކުރަން ހިންގާށޭ ބުނެލިއެވެ. އާމިރު ވިސްނާލިއެވެ. ނަތާ އާއި ކައިވެނި ކުރެވުން އެއީ އާމިރުގެ ނަސީބެވެ. ވަރަށް ބައިވަރު ހެޔޮ ބަދަލުތަށް އާމިރު އަށް ވަނީ އައިއްސައެވެ. މިވަރު ކަމެއް ނަތާ އަށް ކޮއްދިނުމަކީ އާމިރު އަށް ލިބޭ ވަރަށް ބޮޑު އަފަލެކެވެ. ނަމާދު ކޮއްނިމިގެންވެސް ތަކުރާރުކޮއް އާމިރު ދުޢާ ކުރިއެވެ.\nބޯޓު ރަންވޭ މަތިން ނައްޓާލި ވަގުތު އާމިރު ނަތާގެ އަތުގައި ހިފާލިއެވެ. އާމިރު ހައިރާންވީ ނަތާގެ އަތް އޮތީ މުއްކަވާ ބާރުކޮއްލާފައެވެ. ނަތާ އަށް ބަލާލިއިރު ނަތާ އިނީ ދެލޯމަރާ ފިއްތާލައިގެންނެވެ. “ނަތާ ކިހިނެއްވީ؟” އާމިރު ހާސްވެފައި އަހާލިއެވެ.\n“ކަ..ކަމެއްނުވޭ” ވަރަށް އުންދަގުލުން ނަތާ ބުނެލިއެވެ. “ކޮންދޮގެއްތި ހަދަނީ؟ ނުބުނަންތި އުޅެނީ ކީއްވެ؟” އާމިރު އައީ ރުޅިއެވެ. ހައިރާން ވެފައި ނަތާ އަށް ލޯ ހުޅުވާލެވުނެވެ. “މާފްކުރޭ އާމިރު، ރުޅި ނާދޭ އަހަރެން ވަރަށް ބިރުގަނޭ އުސްތަން ތަނަށް އަރަން. އެހެންވެ ވަރަށް ބިރުގަނޭ ބޯޓު މަށްޗައް އަރާތީ” ނަތާ ދެރަވެލާފައި ބުނެލިއެވެ. އާމިރު ވަރަށް ބާރަށް ހޭންފެށިއެވެ. އަދި ނަތާގެ ގައިގައި ބާރަށް ބައްދާލިއެވެ. ނަތާ ހިތަށް އައިހައި ހެޔޮއެއްޗެއްކިޔަމުން އަނެއްކާވެސް ލޯމަރާލިއެވެ.\nނަތާގެ އަތުގައި ހިފަހަށްޓާލަމުން އާމިރު ވަރަށް ލޯބިން ނަތާގެ އަތުގައި ފިރުމަންފެށިއެވެ. ކުޑަ އިރުކޮޅެއްްގެ ތެރޭގައި ނަތާ ގެ މުއްކަވާފައިވާ އަތުގެ ވާންކަން ކުޑަވެ އަތް ހުޅުވާލާ އާމިރުގެ އަތުގައި ހިފާލިއެވެ. އާމިރު ހިނިތުން ވެލަމުން ތަނާގެ އަތުން ދޫކޮއްލީ ޖީބުގައި އޮތް ނިދާ ބޭސް ގުޅަ ނަތާ އަށް ދޭށެވެ. “ނަތާ މި ބޭސް ގުޅަ ކާލައިގެން ނިދާލާ. އޭރުން ވަރަށް ހަމަޖެހޭނެ ދެވެންވާއިރަށް” ނަތާ ލޯ ހުޅުވާލާ އާމިރު ދިއްކުރި ބޭސް ަގުޅައިގައި ހިފާ ފެންފުޅިނަގާ ބޭސްގަޅަ ކާލިއެވެ. ކުޑަ އިރުކޮޅެއްގެ ތެރޭގައި ނަތާ އަށް ނިދިއްޖެއެވެ. އާމިރު ވެސް ހަމަޖެހިލާ ލޯ މަރާލިއެވެ. މާ ގިނަ އިރުތަކެއްނުވެ އާމިރު އަށް ވެސް ނިދިއްޖެއެވެ.\nނަތާ އަށް ހޭލެވުނީ ވަރަށް ބާރަށް މީހަކު ނަތާގެ ކޮނޑުގައި ހިފާ ތަޅުވާތީއެވެ. “ނަތާ އަވަހަށް ހޭލާ ބޯޓު ޖައްސައިފި” ނަތާ ލޯ ހުޅުވާލުމުން އާމިރު އަތް ދަބަސް ހިފައިގެން ނުކުންނަން ހިނގައިގަތެވެ. ލޯހުޅުވާލާ ނަތާ ބަލާލީ ބޯޓު ތެރެއަށެވެ. ބޯޓުގައިތިބީ ވަރަށް މަދު މީހެކެވެ. މުޅި ދަތުރު އެކީ ނިދުނީތީ ނަތާ ހުރީ ހައިރާންވެފައެވެ. އަވަސް އަވަހަށް ތެދުވިއިރުވެސް ނަތާގެ ބޮލައް ބަރުވެ އަރިއަޅާ ގޮތްވަނީ ވެފައެވެ. ހިތްވަރުކޮއްފައި ތެދުވެ ނެގި ފިޔަވަޅާއިއެކީ ނަތާ ވެއްޓެންދިޔައެވެ. ލޯމަރާ ބާރުކޮއްލީ ވެއްޓުމުން ލިބޭނެ ވޭނަށް ތައްޔާރުވާ ކަހަލަ ގޮތަކަށެވެ. އެކަމަކު ނަތާ ހީކުރިގޮތާއި ޙީލާފަށް ނަތާ ބިންމައްޗަކު ނުޖެހެއެވެ.މީހަކު ނަތާ ހިފެހެއްޓިއެވެ. ފުންނޭވާއެއްލަމުން ނަތާ ލޯ ހުޅުވާލީ އާމިރު އަށް ޝުކުރު އަދާ ކުރުމަށް ތައްޔާރުވަމުންނެވެ. ލޯ ހުޅުވާލުމާއިއެކު ތެޅި ގަނެވުނީ ނަތާ ގެ ގައިގައި ހިފަހަށްޓައިގެންހުރީ އާމިރު ނޫންކަން އެންގުމުންނެވެ. “ ލޯބީ ބަލައިގެންއުޅޭ ނޫނީ ތި ލޯބި ކުއްޖާއަށް އަނިޔާއެއް ވެދާނެ“ ނަތާ އާއި ދާދި ކައިރިން ނަތާ އަށް ބަލަންހުރި މީހާ ބުނެލިއެވެ. ނަތާ އަވަސް އަވަހަށް އޭނާގެ އަތުތެރެއިން ދުރުވެލިއެވެ.އަދި ސޮރީއޭ ބުނެލިއެވެ. ރުޅިއައިސް ރަތް ވެފައިވާ އާމިރު އައިސް ނަތާގެ އަތުގައި ހިފާ ދަމައިގަންނަމުން އެމީގެ މެއިގައި އަޅާ ކޮއްޕާލިއެވެ. އަދި އެވަރުންވެސް ނުފުދިގެން ގޮސް އެމީހާގެ މޫނުމަތީ ބާރު އެތިފަހަރެއް ޖަހާލިއެވެ. “މަގޭ އަންހުނުންގެ ގައިގައި އަތްނުލާތި، ކޮން ލޯބިއެއް ކިޔާކަށް؟ ނުލަފާ ފިރިހެނާ“ އާމިރުގެ ވާހަކަ މިހިސާބަށް ދިޔައިރު އަނެއްކާވެސް އެމީހާގެ ގައިގައި ހިފަން އަތްހޫރަނީއެވެ. އޭރު ފުރަތަމަ އާމިރު ޖެހިތަނުގައި އަތްއަޅާ ފައިބަމުންދިޔަ ލޭ މައިތިރި ކުރަން މަސައްކަތް ކުރަނީއެވެ. އެވަގުތު ކައިރީ ތިބި މީހުން އާމިރު އެމީހާ އާއި ދުރުކުރެވޭތޯ އުޅެއެވެ. މި މަންޒަރު ފެނި ނަތާ ކަންތައްބޮޑުވެ އާމިރު ކައިރިއަށް ގޮސް އާމިރުގެ ގައިގައި ހިފެހެއްޓޭތޯ އުޅުނެވެ. އާމިރު ނަތާ ގެ އަތުގައި ހިފާ ދަމާފާހެން ހިފަހަށް ޓައިގެންތިބި އެންމެން ދުރަށް ކޮއްޕަމުން ނުކުންނަން ހިންގައިގަތެވެ. މާފް ކުރާށޭ ބުނާ ކަހަލަ ގޮތަކަށް ނަތާ އެމީހާއަށް ބަލާލިއެވެ. ރުޅިވެރި ގޮތަކަށް އެމީހާ އާމިރު އަށް ބަލަމުން ކައިރީތިބި މީހުނާ ކޮންމެސް ވާހަކަ ތަކެއް ދައްކައެވެ.\nބޯޓުގެ ސިޑިން ވެސް އާމިރު ނަތާ ގެންދިޔައީ އެއްވެސް ބެލުމެއްނެތިއެވެ. ލަގެޖް އަންނަން ދެކަށް ހުއްޓި ހުރިއިރު ނަތާ އާމިރު އާއި ވާހަކަ ދެއްކޭތޯ މަސައްކަތްކުރިއެވެ. އެކަމަކު އާމިރު ރުޅިއައިސް ރަތްވެފައި ނަތާ އަށް ބަލާލުމުން ނަތާ އަވަހަށް ވާހަކަ ހުއްޓާލައެވެ. މިކަހަލަ ގޮތަކަށް އެއަރޕޯޓުން ނުކުމެ ހޮޓަލުގެ ވޭނަށް އެރިއެވެ. ވޭނަށް އެރުމާއި އެކު ނަތާ ގެ ކޯމަތީ އާމިރު ވަރަށް ބާރަށް ޖަހައިފިއެވެ. ވީ ތަދާއި އެކު ނަތާގެ ބޮލަށް އެންބުރުންވެސް އަރައިފިއެވެ. ހޮޓަލާއި ހަމައަށް ދެވެންދެކަށް ވެސް ނަތާ ގިސްލާރުއީއެވެ. އެކަމަކު އާމިރު އަށް މިކަމުން އަސަރެއް ކުރިހެން ހީހެއްނުވެއެވެ.\nޝެރިން (32 ވަނަ ބައި)\nAlhey haadha dherakoh ehedhy aamriu nathaa ah.. Nathaa ge kon kusheh othy vec… Anyways, varah reethi mi bai ves Masha allah keep up the good work dear.. But only problem is that maa kury.. Dhn faharakun dhigu kohlahchey ingey dear…When next part dear waiting ingey… Much love 😊😊💖💗💗💗😘\nWow😍😗whn nxt prt❤\nWhn next part….so curious to read ❤❤❤😍😍\nSorry readers! Balive ulheythy lasvegen mi ulheni. In sha Allah v avahah kohlaanan


ޙުސައިން އަފްޝަން 29 މޭ 2020 12:27\nކަޅު ނަސްލުގެ މީހެއް ކަމުގައިވާ ޖޯޖް ފްލޯއިޑްގެ ޤަތުލާ ވިދިގެން އެމެރިކާގައި ކުރަމުންދާ މުޒާހަރާތަކުގެ ތެރެއިން\nއަތުގައި ހަތިޔާރެއް ނެތް ކަޅު ނަސްލުގެ މީހެއް ކަމުގައިވާ ޖޯޖް ފްލޯއިޑުގެ މަރާ ގުޅިގެން އެމެރިކާގެ އެކި ކަންކޮޅުތަކުގައި މުޒާހަރާކުރަން ފަށައިފިއެވެ. އެގޮތުން ބައެއް މުޒާހަރާވެރިންވަނީ މިނެސޯޓާގެ މިނިއަޕޯލިސް ޝަހަރުގެ ފުލުހުންގެ އިދާރާއަކަށް ވަދެ އެޢިމާރާތުގެ ބައެއްގައި ހުޅުޖަހައި ރޯކޮށްފައެވެ.\nހޯމަދުވަހު ފްލޯއިޑް މަރުވީ ދޮން ނަސްލުގެ މީހެއް އޭނާގެ ކަކުލުން ފްލޮއިޑްގެ ކަނދުރާ ބިންމަތީގައި ވިއްދައި އެތައް މިނިޓަކަށް ފިއްތުމުގެ ސަބަބުން ނޭވާ ނުލެވިގެންނެވެ. އެޙާދިސާ ހިނގައިދިޔަ ގޮތް ފެންނަ ވީޑިޔޯއެއް މީސް މީޑިޔާގައި ޢާންމުވެފައިވެއެވެ. އެވީޑިޔޯގައި ފްލޯއިޑް އޭނާގެ ކަނދުރައިން ދޫކުރުމަށް އާދޭސްކޮށް އޭނާއަށް ނޭވާ ނުލެވޭ ކަމުގައި ބުނާ އަޑު ސާފުކޮށް އިވެއެވެ.\nމިމައްސަލާގައި ބައިވެރިވާ ހަތަރު އޮފިސަރުންވަނީ މަޤާމުން ވަކޮކޮށްފައެވެ. ނަމަވެސް ފްލޯއިޑްގެ ޢާއިލާއާއި ޖަމާޢަތުގެ އިސްވެރިންނާއި އެސަރަހައްދުގެ ރައްޔިތުން ގޮވައިލަމުންދަނީ އެހަތަރު މީހުން ވީހާވެސް އަވަހަށް ހައްޔަރުކުރުމަށެވެ. ފްލޯއިޑްގެ އަޚު ފިލޯނެސް ފްލޯއީޑް ސީއެންއެންއާ ވާހަކަދައްކަމުން ބުރާސްފަތިދުވަހު ބުނެފައިވަނީ މިވަގުތު އެއޮފިސަރުން ހައްޔަރުކުރަން ޖެހޭ ކަމުގައެވެ. އަދި ރައްޔިތުން ޢަދުލާއި އިންސާފު ބޭނުންވަނީ ހަމަ މިވަގުތު ކަމުގައިވެސް އޭނާ ބުންޏެވެ. "އެމީހުން މައްޗަށް މަރުގެ ޙުކުމް އިއްވަންޖެހޭ" އޭނާ ބުނެފައިވެއެވެ.\nބުރާސްފަތިދުވަހު ޖެހިޖެހިގެން ތިންވަނަ ރޭ އެތައް ސަތޭކަ މުޒާހަރާވެރިންނެއްވަނީ މިނިއަޕޯލިސްގެ މަގުތަކަށް މުޒާހަރާކުރަން ނުކުމެވެ. މުޒާހަރާވެރިން ގޮވަމުންދިޔައީ ފުލުހުންގެ ކުޝޫނަތްތެރި (ވައަލެންޓް) ޢަމަލުތަކަށް ނިމުން ގެންނާށެވެ. އަދި ޢަދުލު ޤާއިމުކުރުމަށެވެ.\nއިރުއެރި ވަގުތު މިނިއަޕޯލިސް ޕޮލިސް ޑިޕާޓްމެންޓުގެ ތިންވަނަ އޮފީހުގެ ގާތުން ބޮޑު އަލިފާން ގަޑެއް ފެނެއެވެ. ޔުނިކޯން ރައޮޓް ނަމަކަށް ކިޔާ މިނިވަން މީޑިޔާއަކުން ވަގުތުން މަންޒަރު ދުރަށް ދައްކާފައިވެއެވެ. އެމަންޒަރުތަކުން ފެންނަ ގޮތުގައި އެތަނަށް މުޒާހަރާވެރިންވަދެ ބައެއް ކޮޓަރިތަކުގައި ރޯކުރިއެވެ. އެޢިމާރާތުގެ ތެރެއިން އެއްވެސް ފުލުހެއް ފެނިފައިނުވެއެވެ.\nމިނެސޯޓާގެ ގަވަރުނަރު ޓިމް ވޯލްޒްވަނީ އެމެރިކާގެ ނޭޝަނަލް ގާޑުގެ އެހީތެރިކަމަށް ބުރާސްފަތި ދުވަހު އެދިވަޑައިގެންފައެވެ.\nކަޅު ނަސްލު ނަސްލީ ތަފާތުކުރުން ފުލުހުން އެމެރިކާ މުޒާހަރާ\nMay 31, 2020 10:58:23\nހަމަނުޖެހުންތައް ބޮޑުވެ އެމެރިކާގެ އެތައް ސިޓީއެއްގައި ކާފިއު ހިންގައިފި\nJune 01, 2020 22:48:58\nއެމެރިކާގައި ކުރިއަށްދާ މުޒާހަރާތައް: ޒިމްބާބުވޭގައި ހުންނަ އެމެރިކާ ސަފީރު ޚާރިޖީވުޒާރާއަށް ހާޒިރުކޮށްފި!\nJune 10, 2020 22:53:11\nއެމެރިކާގެ ފުލުހުންގެ މުއައްސަސާތައް އިޞްލާޙުކޮށްދިނުމަށް ސެނެޓުގައި ޖޯޖް ފްލޯއިޑްގެ ކޮއްކޮ އެދިއްޖެ


އަހަރެންގެ ވާހަކަ…3(ތިންވަނަބައި) – Esfiya\nއާދުވަހަކަށް އިރު އަރައިފި އެވެ. މިއަދުމީ ދެމަސް ދުވަހަށް ފަހު އަހަރެންގެ ބައްޕަ ރަށައް އަންނަ ދުވަހެވެ. އަހަރެންނަށް އުފަލުގެ ކޮޅެއްވެސް ނެތެވެ. އިއްޔެގެ އިރު އޮއްސުމާ ހަމައަށް އަހަރެން ހުރީ އަހަރެންގެ އަނިޔާވެރި ކަމުގެ ދުވަސްތައް ނިމުމަކަށް އަންނަ ކަމުގެ ޚިޔާލީ ފޮލާ ކައްކާށެވެ. އަހަރެން ހުރީ ބައްޕަގެ ގާތުގައި ދައްކާނެ ވާހަކަތައް ހިތުގައި ރާވައިލައިގެންނެވެ.\nއިރު އޮއްސުނު ވަގުތު އަހަރެން އޮތީ ލިވިންގް ރޫމް ސޯފާގައި ވާހަކަ ފޮތެއް ހިފައިގެން އެކިޔާށެވެ. ބުނަން ހެއްޔެވެ. އަހަރެންނަކީ ދިވެހި ވާހަކަޔައް ނުހަނު ފޯރިއެއް ހުންނަ ކުއްޖަކީމެވެ. އަހަރެންގެ ބައްޕަ އަހަރެންނަށް ބައިވަރު ވާހަކަ ގެނެސްދީފައި ހުންނަނީ އަހަރެން އުފާ ކޮށްދޭށޭވެ. އަހަންނަށް ފޫހިވެގެން ކަމެއް ނެތިގެން އޮންނަން ޖެހޭ ވަގުތެއްވެސް ނޯވެއެވެ.\nއަހަރެން ސޯފާގައި ދެފައި ދަމާލައިގެން އުއްޑުން ސޯފާގައި އޮވެވުނީ ސަމިއްތަ ގޭގައި ނެތީމައިއެވެ. ގެހުރީ އަހަރެންނަށް ބޭރަށް ނުދެވޭނެހެން ތަޅުލައިފައެވެ. ދުވާލުގެ އަލިކަން އަހަރެންނަށް ފެންނަނީ ސްކޫލަށްދާ ވަގުތާއި ސްކޫލުން އަންނަ ވަގުތު އެކަންޏެވެ. ހަނދުވަރު އޭގެ އަލިން ދުނިޔެ އަލިކުރަމުން ތަރިތަކުގެ މެދުގައި ރަނިކަން ކުރަމުންދާ މަންޒަރު ނުފެންނަތާވެސް ދެމަސްވީއެވެ. އުޑުގައި ފިޔަޖަހަމުންދާ ކުދިކުދި އެތައް މިލިއަން ތަރިތައްވެސް ނުފެންނަތާ ދެމަސްވީއެވެ. އެއްއުމުރުގެ ކުދިންނާއެކީ ކުޅެ ސަކަރާތްޖަހާ ހީމަޖާ ކުރަން އަހަރެންވެސް ބޭނުންވާނެ ނޫންހެއްޔެވެ. ނަމަވެސް އެހިލައަށްވުރެ ހަރު ހިތަކަށް އެކައްޗެއްވެސް ނާރާނެއެވެ.\nއަހަރެންނަށް ވާހަކައިގެ ޖާދޫގައި ޖެހިފައި އޮވެވުނީ ކިހާ އޮރަކު ކަމެއްވެސް އަހަރެންނަށް ނޭނގެއެވެ. އަހަރެންނަށް ހޭވެރިކަމެއްވީ ގޭގެ މައިދޮރު ތަޅުވަޅަށް ތަޅުދަނޑި ކޮށްޕާލި އަޑު އިވުމުންނެވެ. އަހަރެންނަށް ހީވީ އެތައްހާސް ކުޅަނދުރެއް އައިސް އަހަރެންގެ ގަޔައް ކަށި ޖެހިހެންނެވެ. ކުއްލިއަކަށް ފުންމާފައި ތެދުވެ، ދުވެފައި ގޮސް ކޮޓަރިއަށް ވަނީމެވެ. އަހަރެންގެ އަތުގައި އެފޮތް އޮއްވާ ފެނިއްޖެ ނަމަ އެވީދަންވެސް އޭނާ ފަސް ނުޖެހޭނެއެވެ. އަހަރެންދެކެ އަންނަނީ އަމަށަކު ރުޅި އެއްނޫނެވެ.\nދުވެފައި ކޮޓަރިއަށް ވަދެ ފާޚާނަ ހުންނަ ބަޔައް ވަނީމެވެ. ފާޚާނަޔަށް ވަދެވޭނީ ކުޑަ ސްޓަޑީ ރޫމެއް ކަހަލަ ތަނަކަށް ވަނީމަ އެވެ. އެއް އަރިމަތީގައި ސޯފާއެއް ހުންނައިރު އަނެއް އަރިމަތީގައި އިންނާނީ ލިޔާ މޭޒެވެ. ދޮރުން ވަންނަތާ ކުރިމައްޗައް އިންނާނީ އަހަރެންގެ ޓްރޮފީތަކާއި ހަނދާނީ ލިޔުންތަކާއި މެޑަލް ތަކެވެ. ދޮރު ހަރުކޮށްފައި އިންނަ ބިތް އެއްކޮށް އިންނާނީ ފޮތް ހަރުގަނޑެކެވެ. ބިތެކޭ ބުންޏަސް ބިތުގެ ފުޅާމިނުގައި ހަފޫޓު ކިރިޔާ ހަމަވާ ކަމެވެ. ދިގުމިނުގައި ދިހަފޫޓު ވަރެވެ. ފޮތް ހަރުގަނޑާއި ސީލިންގާ ދެމެދު ހުންނާނީ ދެފޫޓުބައިވަރުގެ ދިގުމިނެކެވެ. އެކަބަޑު އިންނައިރު އެތާގައި އެކަބަޑު އިންހެންވެސް ހީނުވާނެއެވެ. އެއީ އެކަބަޑު އިންނަނީ ފާރައް ފައްތައިފައި ކަމުންނެވެ. އަދި އެކަބަޑުގައި ސްލައިޑް ދޮރެއް ހުންނައިރު އެދޮރު ހުންނަނީ ފާރާއި އެއްކުލަކަށް ހުންނަ ސްޓިކާ ހަރު ކޮށްފައެވެ. މުޅި އެބިތުގައި ވެސް ހުންނަނީ ސްޓިކާ ހަރު ކޮށްފައެވެ. އެއީ އެތަނަކީ ޕާޓްޝަން ޖަހައިގެން ކޮޓަރިއާއި ވަކި ކޮށްފައި ހުންނަ ތަނެވެ. އެތާގެ އެތެރެއިން ވަދެވޭނީ ފާހަހައަށެވެ. ވާހަކަ ފޮތް އޮންނަ ތަނަށް ލުމަށްފަހު އަހަރެން ނިކުމެ އެނދުގައި ނީށީންދެވިގެން އުޅެނިކޮށް ކޮޓަރީގައި ޓަކިޖަހާލައިފައި ސަމިއްތަ އަހަންނަށް ގޮވާ އަޑު އިވެއެވެ.\n“އާޝާ!! އާޝާ!! ދޮރު ހުޅުވަބަލަ!” ދޮރު ކުރިމައްޗައް އަރައިފައި އަހަރެން ފުން ނޭވައެއް ދޫކޮށްލީމެވެ. އަދި ނިތުގައި ހިތްލާފައި ހުރި ދާތިކިތައް އަތުގެ ނުފުށުން ފުހެލީމެވެ. އަހަރެން ހީވަނީ ވައްކަމެއް ކޮށްގެން އެކަން ފަޅާއަރާފާނެތީ އުޅުނުހެންނެވެ. ހިތައް އައި އެއްޗަކުން އަހަރެންނަށް ހިނިތުން ވެވުނެވެ. އަހަރެންވެސް ހިތައް އަރާ މޮޔަ ކަންތަކެވެ. ސަމިއްތަ އާއި ކުރިމަތި ލާން ޖެހޭތީ އަހަރެންނަށް ވާހައި ގޮތް ގޮތެވެ.\nއަހަރެން މަޑުމަޑުން ދޮރު ހުޅުވާލީމެވެ. ކުރިމަތީ ހުރި ސަމިއްތަ އަހަރެންގެ ކޮޓަރިއަށް ނަޒަރު ހިންގާލީ ވަރަށް ފާޑަކަށެވެ. ހީވަނީ ކޮޓަރިތެރޭ އޮންނަން ނުޖެހޭވަރުގެ އެއްޗެއް އޮތް ހެންނެވެ. ދެން އެބުނިއްޗަކުން އަހަރެންގެ މުޅި ދުނިޔެ އެނބުރި ގަތް ކަހަލައެވެ. “މާދަން އާކިފް އަންނާނެ.. ހަނދާން ކުރާތި… ޗުއްޕު ބުންޏަސް އެއަށް ވުރެ ބޮޑުވަރު އަރުވާލާނަން.. އަހަރެން ކަލެއާއި މެދު ކަންތައް ކުރި ގޮތުން ކުރެ ކަމެއް އާކިފް އަށް އެނގިއްޖެއްޔާ ދެން ފެންނާނީ ކަލޭގެ އަމާގެ ފުރާނަ ނެތް މަސްގަނޑު… ހަނދާން ކުރާތި..” ރުޅިވެރި ބަސްތަކުން އިންޒާރެއް ދީފައި އޭނާ ދިޔައީ އަހަރެންގެ ހިތް ހުއްޓޭ ވަރު ކޮށްލާފައި އެވެ. ޝަހާދަތް އިނގިލި ދިއްކޮށްލާފައި ބުނެލި ގޮތުން ހީވަނީ ގޭންގެއްގެ ބޮޑުމީހެއް ހެންނެވެ. އަހަރެން ލޮލުން ކަރުނަ އަންނަކަން ވެސް އިގުނީ ކޯތާފަތް މަތިން ރޮނގަކަށް ފައިބަމުން ދިޔަ ކަރުނަތިކިތައް ދަތްދޮޅު ދަށުން ވެއްޓިނު ކަރުނަ ތިއްކެއް ދޮރު ހުޅުވަން ތަޅުގައި އަތްލި އަތައް ވެއްޓުމުންނެވެ. އަހަރެން ޝޮކުގައި އިނީ ގުޑިލަންވެސް ނޭނގިފައެވެ. ކޮޓަރި ތެރެއަށް ބަލާލާފައި ހަޅޭއް ލަވައި ގަތީ އަހަރެންނަށް ތަޅުން އަތް ނުނެގިގެން އުޅެނިކޮށެވެ.\nއަހަރެންގެ ޚިޔާލީ ވާފަށް ކެނޑުނީ ވަރަށް ލޯބިން ގޭތެރެއަށް ވަދެފައި ބައްޕަ ދަރިފުޅާއޭ ކިޔާލައިފައި ގޮވާލުމުންނެވެ. ކަރުނަތައް ފުހެލާފައި ބާލީހައި އެއްޗެހި ރީތި ކޮށްލާފައި އަހަރެން ނިކުމެގެން ދިޔައީ ބައްޕަ ގާތަށެވެ. ދޮރުން ނިކުތް ގޮތަށް އަހަރެން ދުވެލާފައި ގޮސް ބައްޕަގެ ގައިގައި ބައްދާލީމެވެ. އަހަރެން ނުރޯން ވަރަށް މަސައްކަތް ކުރީމެވެ. ނަމަވެސް އެކަރުނަތަކެއް އަހަރެންނަކަށް ނުހިފެހެއްޓުނެވެ. އަހަރެން ވަނީ އޯގާތެރިކަމުގެ އަތެއް އިންތިހާއަށް ބޭނުން ވެފައިއެވެ. ގިސްލަ ގިސްލާފައި ރޮމުންދިޔައިރު އަހަންނަށް ނުފެނުނީ ބައްޕަ ލޯވެސް ކަރުނުން ތެމުނުތަނެވެ. “ޝްޝްޝް.. ދެން ހުއްޓާލާ.. މިހާރު މިރީތި ދެލޯ އެއޮތް މުޅިން ރަތްވީނު… ބައްޕަގެ ރަންކޮޅު.. ބައްޕަ މިހާރު މިއައިއްޔޭ ބައްޕަގެ ދޫނި ކައިރިއަށް… އަވަހަށް ހުއްޓާލާ…” ބައްޕަގެ ލޮލުގެ ހިމަކޮޅުން ވެއްޓުނު ކަރުނަ ތިކި އަތުގެ ނުފުށުން ފުހަމުން ބުނެލިއެވެ. ބައްޕަ އަހަރެން މަސަލަސް ކުރަމުން ދިޔައީ ފަސްއަހަރުގެ ކުޑަކުއްޖަކު މަސަލަސް ކުރާފަދައިން، ލޯބިންނެވެ. ބައްޕަގެ ފަހަތުގައި އިން ސަމިއްތަ އިނީ މޫނު ކުނި ކޮށްލައިގެންނެވެ.\nބައްޕަގެ މޫނަށް ނަޒަރު ހުއްޓާލައިގެން އިން އަހަރެންނަށް ސިހުން ގެނުވީ ސަމިއްތަގެ ބާރު އަޑަށެވެ. “އާކިފް!! ދެން ހިނގާބަލަ ސައިބޯން.. މިހާރު އެއޮތް ނުވައެއް ޖަހަނީ..” މޫނުމައްޗައް ގަދަކަމުން ހިނިތުން ވުމެއް ގެންނަމުން ސަމިއްތަ ބުނެލިއެވެ. މިބުނުމަށް ބައްޕަ ކޮއްޅައްތެދުވެފައި އަހަރެންގާތު ސައިބޯން ހިނގާށޭ ބުނެލިއެވެ. އަދި އަހަރެންނަށް ނަޒަރެއްދީފައި ބުނެލި ވާހަކަ އަކުން، ސިހިފައި އަހަންނަށް ބަލާލެވުނީ ސަމިއްތަގެ މޫނަށެވެ. “ދަރިފުޅުހާދަ ހިތްކިއްޖޭ… އަނެއްކާ ބައްޕަ ދިޔައީމައި ނުކަނީތަ؟؟” ވަގުތުން ސަމިއްތަ އޭނާގެ ތުންފަތުގައި ޝަހާދަތް އިނގިލި ޖައްސާފައި ދެފަރާތައް ބޯހޫރުވާލީ ނުބުނާށޭ ބުނާ ފަދައަކުންނެވެ.\nއަހަރެން އިނީ ދޭނެ ޖަވާބެއް ނޭނގިފައެވެ. އެއީ އެއްގޮތަކަށްވެސް ބައްޕަ ކޮށްފާނެ ކަމަށް ހީކުރި ސުވާލެއް ނޫނެވެ. “އެހެންނު ވާނީ… އަހަރެން ކާށޭ ބުނީމައިވެސް ނުކައި ހަމަ ހުންނަނީ.. އަހަރެންނަކަށް ދެން ގަދަކަމަކުން ކާކަށް ނުދެވޭނެއެއްނު… ބަލަ އޭނާ މިހާރު އެއީ ބޮޑު ކުއްޖެކޭ… ކޮންމެހެން އަހަރެން ބުނީމައި އަނގަތަޅައިގެން ކާކަށް….” ބައްޕަގެ ކުރިމަތީގައި ސަމިއްތަ ފާޅުގައި ހެދި ދޮގުގެ ސަބަބުން އަހަރެން ހައިރާނެއް ނުވިއެވެ. އެގެއަށް މީހަކު އަޔަސް، ތަޅާނީ ފޮނި އަނގަ އެވެ. ހަދާނީ ބުހުތާނު ދޮގެވެ. ސަމިއްތަ ބުނިގޮތުން ބައްޕަ ހިތްހަމަ އެއް ނުޖެހުނެވެ. އެކަން ސާބިތުވީ އެތަނަވަސް ނިތްކުރި މައްޗައް އަރައިގެން ދިޔަ ކުދި ރޫތަކުގެ ސަބަބުންނެވެ. “ސަމީރާ!! ރީތިކޮށް އަޑު މަޑުކޮށް ވާހަކަ ދައްކަބަލަ.. އާޝާ ދެރަވާނޭ… ސަމީރާ އަށް އެކުއްޖާ ބޮޑަކަސް އަހަރެންނަށް އަދި އެއީ ކުޑަކުއްޖެކޭ…” މިހެން ކިޔައިފައި އަހަރެންގެ އަތުގައި ހިފައިގެން ބައްޕަ މިސްރާބު ޖެހީ ކާބަޔާ ދިމާލަށެވެ.\nއަހަރެންނަށް މިއަދު ބައްޕަ ވަރަށް އުފާވެފައި ހުންނަކަން ފާހަގަ ކުރެވެއެވެ. މޫނުމަތީގައިވި އުޖާލާކަމާއި ރީތި ހިނިތުންވުމުން އެކަން ސާބިތު ކޮށްދެއެވެ. އަހަރެންގެ ވާހަކަ އިނގޭނަމަ އެގޮތަށް އުފާވެފައި ބައްޕަ ހުންނާނެ ހެއްޔެވެ. އަހަރެންނަށް އަހަރެންގެ ވާހަކަ ބުނެދެވޭކަށް ވެސް ނެތެވެ. އެއަށް ވުރެ ޙާލަތު މަޖުބޫރީ އެވެ. ހަމަ އަހަރެންގެ ލެއަށް ޓާކައެވެ. އެބައްޕަ އަށްޓަކައެވެ. މަޑުމަޑުން އިނދެ އަހަރެން ކައިނިންމާލީމެވެ. ނަމަވެސް އަހަރެންނަށް އެންމެ އުނދަގޫވީ ދޮންމަންމަ ޖެއްސި އެކްޓުގެ ސަބަބުންނެވެ. ކާން އިށީންދުމައްފަހު އޭނާ ވަރުގެ މީހެތް ނެތްކަން ދެއްކީމައިއެވެ. އަހަރެންގެ ގައިގައި ފިރުމަ ފިރުމާފައި އުޅުނު ގޮތުން ހީވަނީ އެހެން ފަދަ ކަމެއް ހެންނެވެ. ބައްޕަ އަށް ވުރެ އޭނާ އަހަރެންދެކެ ލޯބިވާހެން ހީވާ ފަހަރުވެސް އާދެއެވެ. އެހާވެސް ރަނގަޅު ކަމައް ހެދިގެން އުޅުނެވެ. އަހަރެންގެ ދުނިޔެ ފުނޑު ފުނޑު ކޮށްލި ދެއަތް ތިލައިން އަހަރެންގެ ގައިގައި ފިރުމަ ފިރުމާފައި އުޅުނުގޮތުން އަހަރެންހުރީ އުނދަގޫ ވެފައިއެވެ. އަދި ބައްޕަގެ ކުރިމަތީގައި އެކަން ނުދެއްކޭތޯ ކުރި މަސައްކަތް ވެސް ކާމިޔާބު ވިއެވެ. ނަމަވެސް އަހަރެންނަށް ކެތް ކުރެވިދާނެ ބާވައެވެ.\nއަވަހައް ގޮސް ކޮޓަރިއަށް ވަދެ ތަޅުލީމެވެ. ސްޓަޑީ ރޫމަށްވަދެވެސް ބޮޑުތަޅު އެޅުވީމެވެ. އަހަރެން ވިސްނަން ފެށީމެވެ. ސަމިއްތަ އަހަރެންނަށް އަނިޔާކުރާކަން ބައްޕަ އަށް ކޮންމެވެސް ގޮތަކުން އަންގަންޖެހޭނެ އެވެ. ނޫނީ އަހަރެންގެ އުއްމީދުގެ، ދިއްލިފައި އިން ކުޑަކުޑަ ހުޅުކޮޅުވެސް ކަނިވަމުން ގޮސް ނިވިދާނެއެވެ. ކުއްލިއަކަށް އެހެން އޮވެފައި އައި ޚިޔާލަކުން އަހަރެންނަށް ގޮނޑިސެޓުން ފުންމާފައި ތެދުވެވުނެވެ. އަވަސް އަވަހަށް ލިޔާ މޭޒު ކައިރިއަށް ޖެހިލީމެވެ. އަދި ނޯޓްފޮތް ނެގުމަށްފަހު ޞަފްޙާ އެއް ފުރާ ސަމިއްތަ އަހަރެންނާއިމެދު ކަންތައް ކުރަމުން ދިޔަގޮތް ލިޔުމަށްފަހު އެގަނޑު ފޮތުން ވަކި ކޮށްލީމެވެ. އަދި އަަތައް ލައިގެން ގޮސް ކޮޓަރިން ބޭރަށް ބޯދިއްކޮށްލީ ބައްޕަމެންގެ ހިލަމެއް ވޭތޯއެވެ. ހީކުރިގޮތަށް އެމީހުން ތިބީ ލިވިންގް ރޫމުގައި ދިހައެއްގެ ޚަބަރު ބަލާށެވެ. އަހަރެން ފިޔަވަޅު އަޅަމުން ދިޔައީ އިނގިލީގެ ކުރި ޖައްސައިގެންނެވެ. ކުނޑި ފުކެއްވެސް ގުޑުވާނުލެވޭތޯ އަހަރެން ދިޔައީ ބަލަމުންނެވެ.\nބައްޕަގެ ކޮޓަރިއަށް ވަދެފައި އަހަރެން ދޮރު ލައްޕާފައި ގޮސް ހުއްޓުނީ އަލަމާރި ކައިރިއަށެވެ. އަދި ދޮރުހުޅުވާލައިފައި ކަޅުގަމީހެއްގެ ޖީބައް އޭތި ކޮށްޕާލީމެވެ. ދޮރުލައްޕާލިވަގުތު ފިޔަވަޅު ތަކެއްގެ އަޑު އިވެން ފެށިއެވެ. އަހަރެން އަވަހަށް ވަނީ އަލަމާރި ތެރެއަށެވެ. ދޮރުލައްޕާފައި ހަމަ ނުޖެހެވިގެން އުޅެނިކޮށް ކޮޓަރީގެ ދޮރުހުޅުވާލިއެވެ. އަހަރެން އެންމެ ބިރުގަތީ ސަމިއްތަ ވަތްތަން ފެނުމުންނެވެ. އޭނާ ގޮސް ވަނީ ފާހަނައަށެވެ. ފްލަޝް ކޮށްލި އަޑު އިވުމާއެކު ދޮރު ހުޅުވުނެވެ. އަހަރެން ހީކުރީ ސަމިއްތަ ނިކުންނާނީ ބޭރަށް ކަމަށެވެ. ނަމަވެސް ހީކުރި ގޮތާ ޚިލާފަށް އޭނާ މިސްރާބުޖެހީ އަހަރެން އިން އަލަމާރި އާއި ދިމާލަށެވެ. އަހަރެން ބިރުން ގޮސް ފިތް ކަނޑައިގެން ދާވަރު ވިއެވެ. އަވަހަށް އަނގަމަތީގައި އަތް އެޅީ އަޑެއް ބޭރުވެދާނެތީއެވެ. އަހަރެންގެ ނަސީބް އަތުގައި ހިފިއެވެ. އޭނާ ހުޅުވާލީ އަހަރެން އިން ފަޅި ނޫން އަނެއްފަޅި އެވެ. އަދި ކޮންމެވެސް އެއްޗެއް ހޯދަން ފެށިއެވެ. ނަމަވެސް އެހޯދުނު ކަމަކަށް ނުވިއެވެ. އެގޮތުގައި ދެތިން މިނިޓު އިރު ފާއިތު ވިއެވެ.\nއެތާގެ އެތެރޭގައި ގިނައިރު ހުންނަން ޖެހުމުން އަހަރެން ހުރީ އުދާސް ވާގޮތް ވެފައިއެވެ. ދާހިތް ލިއަސް ފުހެލަންވެސް ނުކެރުނީ ދޮންމަންމަދެކެ ބިރުގަންނަ ވަރުންނެވެ. އަވަހަށް އެއެއްޗެއް ފެނޭތޯ އަހަރެން ވެސް ދިޔައީ ދުޢާ ކުރަމުންނެވެ. ނަސީބަކުން އަހަރެން އިންބައި ހުޅުވަން ނުޖެހެނީސް އެއެއްޗެއް ފެނިއްޖެއެވެ. އޭރު އަހަރެންގެ ހިތް ހީވަނީ ބޭރައް ފުންމާލަން އުޅޭ ހެންނެވެ. ސަމިއްތަ ނިކުތްތަން އަހަރެންނަށް ފެނުނީ އަލަމާރީގެ ދެދޮރުފަތް ދޭތެރެއިންނެވެ. ސަމިއްތަ ނިކުތުމުން މިނިޓެއް ކޮށްފައި އަހަރެންވެސް ނިކުމެ ދުވެފައި ގޮސް ކޮތަރިއަށް ވަދެ ތަޅުލީމެވެ.\nދޮރުގައި ލެގިލައިގެން އަހަރެންހުރީ ހިތުގެ ތެޅުން ހަމައަކަށް އަޅުވާލާށެވެ. އަހަރެން އަވަހަށްގޮސް އެނދުމައްޗައް ވެއްޓިގަތީމެވެ. ގިނައިރުތަކެއްނުވެ އަހަރެންނަށް ޚިޔާލުގެ ފުން ވަޅުގަނޑަކަށް ވެއްޓުނެވެ.\nއަހަރެންނަށް ފުންމައިގެން ތެދުވެވުނީ ބައްޕަގެ އަޑު އިވުނީމައެވެ. އަވަހަށް ބޭރައް ނިކުމެ ބޯދިއްކޮށްލިއިރު އެކޮޓަރީގެ ދޮލައްޕަނީ އެވެ. އަހަރެން މަޑުމަޑުން އެތެރޭގެ ވަހަކަތައް އަޑު އިވޭ ހިސާބެއްގައި މަޑު ކޮށްލީމެވެ. އޭރު ސަމިއްތަގެ އަޑެއް ނީވެއެވެ. ބައްޕަ ފާހަނައިގައި މެންދުރު ނަމާދައްދާން ފެންވަރާ އަޑު އިވެއެވެ. ބައްޕަ ފާހަނައިގެ ދޮރުން ބޯދިއްކޮށްލައިފައި ބުނެލި އެއްޗަކުން އަހަރެންގެ ހިތް ހީވީ ބޭރައް ފުންމާލަފާނެ ހެންނެވެ. “ސަމީ.. އަހަރެންގެ ކަޅު ފަޓުލޫނަކާއި ކަޅުގަމީހެއް ދިއްކޮށްލަބަލަ..” ސަމިއްތަ އިތީ އެނދުގައިކަން އަހަރެންނަށް އިނގުނީ އޭނާ އެނދުން ތެދުވިއިރު އެނދުން އަޑެއް ކުޔުމުންނެވެ. ސަމިއްތަ އަށް އޭތި ފެނިއްޖެއްޔާ އަހަރެންގެ މުޅިޒިންދަގީ ބަރުބާދު ވީއެވެ. އަހަރެންގެ ހިތް ހަމަޖައްސާލީ ބައްޕަގެ އަތުގައި ތިން ކަޅު ގަމީސް އޮންނަކަން ހަނދާން ވެފައި އެވެ. އެތާގައި އިތުރަށް މަޑު ނުކުރަންވެގެން އަހަރެން ގޮސް ކޮޓަރިއަށް ވަދުނީމެވެ. އަހަރެން ކޮޓަރީގެ ދެކޮޅައް ހިނގަން ފެށުނީ ލިބުނު ނުތަނަވަސް ކަމަކުންނެވެ.\nސަމިއްތައަށް އޭތި ފެނިއްޖެއްޔާ އަހަރެންނަށް ވާނެ ގޮތެއްވެސް ނޭނގެއެވެ. ސްކޫލަށްވެސް ނުފޮނުވަފާނެއެވެ. ހަމަ އޭނާ ބުނިހެން މަންމަ މަރާވެސް ލާފާނެ ހެއްޔެވެ. އަހަރެން އަނެއްކާވެސް ހިތައް ވިސްނައި ދެވޭތޯ މަސައްކަތް ކުރީމެވެ. އެގަނޑުކޮޅު އޮތް ކަންވެސް ސަމިއްތަ އަށް ނޭނގޭނެއެވެ. އެއީ ފަތް ޖަހާ ޖަހާ ކުޑަކޮށްލާފައި އޮތް އެތި ކޮލެކެވެ. އެހެންވީމާ ސަމިއްތަ އަށް އޭއްޗެއް ނުފެންނާނެއެވެ. އެވަރުންވެސް އަހަރެންގެ ނުތަނަވަސްކަމެއް ފިލާ ނުދިޔައެވެ. އަހަރެން އަވަހަށް ގޮސް ނަމާދު ކޮށްލީމެވެ. ނިމިގެން އަހަރެން ދުޢާކޮށްލީމައި ކޮންމެވެސް ވަރަކަށް ހިތައް ހަމަޖެހުން ގެނުވިއެވެ. އަހަރެން ބޭރަށް ނިކުތީ މެންދުރުގެ ކެއުމަށް އިންސާފު ކޮށްލާށެވެ. ގޮތް ދައްކަން ސަމިއްތަ އަހަރެންނަށް ބަތް އަޅާ ދިނެވެ. ބައްޕަވެސް ހުރީ ވަރަށް އުފަލުންނެވެ. ބައްޕަ ހީކުރާނީ އަހަރެމެން ދެމީހުންގެ ދެމެދުގައި އޮންނަނީ މަންމަ އާއި ދަރިއެއްގެ ދެމެދުގައިވާ ވަރުގަދަ ލޯބިކަމަށެވެ. ތައްޓައް ކުޅިމަސް ކޮޅެއް އަޅައިފައި އަހަރެންގެ ގާތަށް ތަށި ޖައްސާލިއެވެ.\nހިތްހަމަ ނުޖެހުނުވަރުން އަހަރެންގެ ދެބުބަމަ ކައިރިކޮށްލެވުނެވެ. ނިތައް އަރައިފައި ހުރި ރޫތައް ފެނި ބައްޕަ އަހަރެންނާއި ސުވާލުކުރި އެވެ. “ދަރިފުޅާ! ކަމަކާ ހިތްހަމަ ނުޖެހުނީތަ؟ ކާއެއްޗެހި ނުބައީތަ؟” އަހަރެން ސިހުނުވަރުން ބަލާލެވުނީ ސަމިއްތަގެ މޫނަށެވެ. ސަމިއްތަ ބަލަން އިން ރުޅިވެރި ނަޒަރުން އަހަރެން ފިނިވިއެވެ. ޖަވާބުދާރީ ވާންވެސް އިނގުނީ ބައްޕަ ދެވަނަ ފަހަރަށް ސުވާލުކުރުމުންނެވެ. “ނު.. ނޫން.. ބައް..ޕާ…. ވަރަ.. ވަ.. ވަރަށް މީ..ރު” މޫނުމައްޗައް ގަދަކަމުން ހިނިތުންވުމެއް ވެރިކުރުވަން އުޅުމުން ބަސްތައް އައީ ބުރި ބުރި ވެގެންނެވެ. ވެރިކުރުވި ހިނިތުންވުމުގެ އަސަރު ލޮލަކުން ނުފެނުނެވެ. އަހަރެންގެ ލޮލަށް ރަނގަޅައް ބަލާލައިފި މީހަކަށް ފެންނާނީ ވޭނާއި ހިތްދަތިކަމެވެ. މަޑުމަޑުން އިނދެ އަހަރެންކާން ފެށީމެވެ. ކާން ފެށުނީ ދެފިކުރެއްގައެވެ. އެއަށް ވިހަވެސް ނުލާކަން ނޭނގެ އޭ އަހަރެންގެ ހިތައް އެރިއެވެ.\nއަހަރެން ކައިރީ ބައްޕަ ހަފްތާއަކު މަޑުކުރާ ވާހަކަ ބުންޏެވެ. އަހަރެންނަށް އުފަލުގެ ކޮޅެއްވެސް ނެތެއެވެ. ހަފްތާއަކު ދޮންމަންމަގެ އަނިޔާތަކާއި ކުރިމަތިލާކަށް ނުޖެހޭނެއޭ ހިތައް އަރާފައެވެ. އަންނަން އުޅޭ ތޫފާނުގެ ކުޑަ އިޝާރާތެއް ވިނަމަވެސް އެބައްޕަ ރަށުގައި މަޑުކުރިއަކަ ނުދޭނަމެވެ. ދިރިއުޅުމަށް އެބިންދާލި ރާޅަކީ އަހަރެންވެސް ނޭނގު ހުއްޓައި ބިންދާލި އެއްޗެކެވެ.\nއަހަރެން އަންނާރު އޮއްތަކެއް ފަދަ ކުދި ދަތްތައް ފެންނަވަރަށް ހިނިތުން ވެލައިގެން ހުރެ ކާބައިން ނިކުތީމެވެ. އޭރު ބައްޕަ އެތެރެ ނުފެންނަ ކޮތަޅެއް ހިފައިގެން ހުއްޓެވެ. އޭރު ސަމިއްތަ ބަދިގޭގައި ތަށިތައް ދޮންނައަޑު އިވެއެވެ. ބައްޕަ އަހަރެންނަށް އެކޮތަޅު ދިއްކޮށްލިއެވެ. އަހަރެން އެތެރެ ބަލާފައި އުފާވިވަރުން ބައްޕަގެ ގައިގައި ބައްދާލައިފައި ދުވެފައި ގޮސް ކޮޓަރިއަށް ވަނީމެވެ. އޭގައި އޮތީ އަލަށް ނެރުނު ދެތިން ވާހަކަ ސީރީޒް އާއި ދެންއޮތީ ލައިލެކްމާޖެހި ބަޓަފްލައި ޓޮޕަކާއި ހުދުކުލައިގެ ސްކިނީއެކެވެ. ދެންއޮތީ އަހަރެން އެންމެ ބޭނުންވެގެން އުޅުނު ކަހަލަގެ އިސްތަށިގަނޑު ފަންކުރާ އެއްޗެކެވެ. އަހަރެންނަކީ އަބަދުވެސް އިސްތަށިގަނޑު ރީތިކޮށް ބަލަހައްޓާ ކުއްޖެކެވެ. އިސްތަށިގަނޑު ހައިލައިޓް ކޮށްލަން ބޭނުންވެފައި އެހެނަސް ބައްޕަ ހިތްހަމަ ނުޖެހޭތީވެ އެކަން ކުރަން ޖެހިލުންވެފައެވެ. މުޅި އެދުވަސް އެއްކޮށް ހޭދަވީ ވާހަކަ ކިޔުމުގައެވެ.\nއާދައިގެ މަތިން އަހަރެން ލޯހުޅުވާލީ ފަތިސް ނަމާދުގެ ބަންގީގެ އަޑަށެވެ. މިސްކިތް އިންނަނީ ނުލާހިކު ކައިރީގައި ކަމުން އެހަމަހިމޭން ފަތިސް ގަޑީގައި ހީވަނީ ކަންފަތް ބުޑުން ބަންގި ގޮވާލާ ހެންނެވެ. މުޅިފަޒާގައި އެއަޑު ދިޔައީ އެކޯވަމުންނެވެ. ނަމާދު ކޮށްލައިގެން ޖައްސާލީ މިއަދުގެ ކަންކަން ކުޑަކޮށް ރާވާލައިފައެވެ. އަންނަން އޮތް ކޮޅިގަނޑުގެ ކުޑަ ހިލަމެއް ވިނަމަވެސް އަހަރެން އެފަތިހަކު އެނދުގައި އަރާމުކޮށް ނިދާފައެއް ނޯންނާނަމެވެ. ނަމަވެސް، ‘ނަމަ’ އަކުން ކެކޭނެ ރިހައެއް ނޯންނާނެއެވެ.\njazaakallah khairan Yan.. this meansalot for me..\nhere is the 3rd part of the story… ummydhu kuran mibai ves kamudhaane kamah… dhen oiy bai honihiru dhuvahuga insha allah… stay safe all..\nހިތަކުން ނުފިލާނެ 24


- ބިޒްނަސް ސްޓްރީމް ނުވަތަ އެކައުންޓިންގ މާއްދާއިން ތަޢުލީމް ހާސިލްކޮށްފައިވާ ފަރާތްތަކަށް އިސްކަންދެވޭނެއެވެ.\nމި މަޤާމަށް އެދި ހުށަހަޅާ ފަރާތްތަކުން މޯލްޑިވްސް ޕޮލިސް ސަރވިސްއިން ދޫކުރާ ވަޒީފާއަށް އެދި ހުށަހަޅާ ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއެކު 2019 އޮގަސްޓު 08 ވަނަ ދުވަހުގެ 16:00 ގެ ކުރިން ޝަހީދު ޙުސައިން އާދަމް ބިލްޑިންގގެ ރިސެޕްޝަނަށް ހުށަހެޅުން އެދެމެވެ. މި މަޤާމަށް އެދި ހުށަހަޅާ ފޯމުތައް ބަލައިގަންނާނީ ރަސްމީ ބަންދު ނޫން ކޮންމެ ދުވަހެއްގެ 14:00 ން 16:00 އަށެވެ.\nނޯޓު: ވަޒީފާއަށް އެދި ހުށަހަޅާ ފޯމު، ޝަހީދު ޙުސައިން އާދަމް ބިލްޑިންގގެ ރިސެޕްޝަން އަދި މޯލްޑިވްސް ޕޮލިސް ސަރވިސްގެ ވެބްސައިޓް (www.police.gov.mv) އިން ލިބެން ހުންނާނެއެވެ. މި މަޤާމުތަކަށް އެދި ފޯމު ހުށަހަޅާ ފަރާތްތަކުގެ ތެރެއިން މަޤާމުގެ ޝަރުޠު ހަމަނުވާ ފަރާތްތަކުގެ ފޯމު ބާޠިލުވާނެއެވެ. އަދި އިންޓަވިއުއަށް ކިޔާނީ ވަޒީފާއަށް އެދި ފޯމު ހުށަހަޅާ ފަރާތްތަކުގެ ތެރެއިން ޝޯޓްލިސްޓް ކުރެވޭ ފަރާތްތަކަށެެވެ.\n18 ޛުލްޤަޢިދާ 1440\n21 ޖުލައި 2019\nޕަބްލިޝްކުރި ގަޑި: 1022\nސުންގަޑި: 08 އޮގަސްޓް 2019 1600


Minimun wage aa medhu hiyyhama nujehi, resort muvahzafun ihuthijaajah | ThePress\nމިނިމަމް ވޭޖާ މެދު ހިތްހަމަނުޖެހި ރިސޯޓު މުވައްޒަފުން އިހުތިޖާޖަށް\nރިސޯޓުތަކުގެ ބައެއް މުވައްޒަފަފުން އިހުތިޖާޖު ކުރަނީ / ފޮޓޯ: ސޯޝަލް މީޑިއާ\nމިނިމަމް ވޭޖާ މެދު ހިތްހަމަނުޖެހިގެން ބައެއް ރިސޯޓުތަކުގެ މުވައްޒަފުން އިހުތިޖާޖު ކުރަން ފަށައިފިއެވެ.\nސަރުކާރުން ކަނޑައެޅި މިނިމަމް ވޭޖްއާ ދެކޮޅަށް ރާއްޖޭގެ ބައެއް ރިސޯޓުތަކުގައި މަސައްކަތް ކުރާ މުވައްޒަފުން އަޑު އުފުލަމުން ދާއިރު، އެމީހުން އަންނަނީ ހިތްހަމަނުޖެހުމުގެ ޝުއޫރު ފާޅުކޮށް ހައްގުވާ މިންވަރު ދިނުމަށް ގޮވާލަމުންނެވެ.\nމީގެ އިތުރުން އިކޮނޮމިކް މިނިސްޓަރު ފައްޔާޒް އިސްމާއިލް އިސްތިއުފާ ދެއްވުމަށް ވެސް އިހްތިޖާޖްގެ ބައިވެރިން އަންނަނީ ގޮވާލަމުންނެވެ. ހަމައެހެންމެ ރައްޔިތުންގެ މަޖިލީހުގެ މެންބަރުން އަދި ސިޔާސީ މުވައްޒަފުންގެ މުސާރަ ކުޑަކުރުމަށްވެސް ބައިވެރިން ވަނީ ގޮވާލާފައެވެ.\nރިސޯޓު މުވައްޒަފުން ވަނީ ސަރުކާރުން ވައުދުވި ފަދައިން މިނިމަމް ވޭޖް 10،000 އަށް ބޮޑުވެފައި ނުވާތީވެސް ކަންބޮޑުވުން ފާޅުކޮށްފައެވެ.\nމިނިމަމް ވޭޖްގެ ސީދާ މަންފާ ވަޒީފާ އަދާކުރާ ފަރާތްތަކުގެ 40-50 ޕަސެންޓް މަސައްކަތްތެރިންނަށް ކުރާނެ ކަމަށް އިއްޔެ ފައްޔާޒު ވަނީ ވިދާޅުވެފައެވެ. އެއީ ގާތްގަނޑަކަށް 54،000 މުވައްޒަފުން ކަމަށާއި މީގެ ތެރޭގައި ފަތުރުވެރިކަމުގެ ދާއިރާގެ 13،000 މުވައްޒަފުން ހިމެނޭނެ ކަމަށް ފައްޔާޒު ވިދާޅުވިއެވެ.\nއެކި ރިސޯޓްގައި އެކި ވަޒީފާތަކުގެ މެދުގައި މުސާރައިގެ ވަރަށް ބޮޑެތި ތަފާތުތަކެއް ހުރިކަން ފާހަގަ ކުރެއްވިފައި ވާ ކަމަށް ފައްޔާޒު ވަނީ ވިދާޅުވެފައެވެ.\nފައްޔާޒު ވިދާޅުވީ ފަތުރުވެރިކަމުގެ ދާއިރާގައި މަސައްކަތް ކުރާ ފަރާތެއްގެ އެވްރެޖް މުސާރައަކީ 4000 ރުފިޔާ އާއި 5000 ރުފިޔާ އާ ދެމެދުގެ އަދަދެއް ކަމަށެވެ. އަދި މިނިމަމް ވޭޖްގެ ސަބަބުން ރިސޯޓްތަކުގައި ވަޒީފާ އަދާކުރާ 60 ޕަސެންޓް މުވައްޒަފުންގެ މުސާރަ ދެގުނަ ވެގެން ދާނެ ކަމަށް ވެސް ފައްޔާޒު ވިދާޅުވިއެވެ.\nމިނިމަމް ވޭޖާއެކު ރިސޯޓްތަކުގައި މަސައްކަތްކުރާ ފަރާތްތަކަށް އެންމެ ދަށްކޮށް ވެސް 12،000 ރުފިޔާ މުސާރައަށް ލިބޭނެ ކަމަށް ދިރާސާތަކުން ދައްކާ ކަމަށް ވެސް ފައްޔާޒު ވިދާޅުވިއެވެ.\nފައްޔާޒު އިތުރަށް ވިދާޅުވީ ރިސޯޓް މުވައްޒަފުންނަށް ދޭ ސާވިސްޗާޖަކީ ދިނުން މަޖުބޫރު އެއްޗަކަށް މިސަރުކާރުން ހަދާފައި ވާއިރު އެކަމުގެ ސަބަބުން ރިސޯޓްތަކުގައި މަސައްކަތްކުރާ ފަރާތްތަކަށް ކޮންމެ މަހަކު އެވްރެޖްކޮށް 5000 ރުފިޔާ އާއި 10،000 ރުފިޔާ އާ ދެމެދުގެ އަދަދެއް އިތުރަށް ލިބޭ ކަމަށެވެ.\nހަބަރު ސިޔާސީ ޓުއަރިޒަމް


އެންޓި-ކޮރަޕްޝަން ކޮމިޝަން (އޭސީސީ)ގެ 2019 ވަނަ އަހަރުގެ ފުރަތަމަ3މަސް ދުވަހުގެ ތަފާސްހިސާބުތަކުން ދައްކާގޮތުގައި އޭސީސީ އިން ނިންމި މައްސަލަތަކުގެ ތެރެއިން ފާއިތުވެ ދިޔަ އަހަރެކޭ އެއްފަދައިން މި އަހަރުވެސް އެންމެ ގިނައިން ނިންމާފައިވަނީ ނާޖާއިޒު ފައިދާ ހޯދައިދިނުމުގެ ތުހުމަތުކުރެވޭ މައްސަލަތަކެވެ.\nއެގޮތުން މި އަހަރުގެ ފުރަތަމަ3މަސްދުވަހުގެ ތެރޭގައި ނާޖާއިޒު ފައިދާ ހޯދައިދިނުމުގެ ތުހުމަތުކުރެވޭ 65 މައްސަލައެއް ވަނީ ބަލާ ނިންމާފައިވެއެވެ. 2018 ވަނަ އަހަރު މި މުއްދަތުގެ ތެރޭގައި ނާޖާއިޒު ފައިދާ ހޯދައިދިނުމުގެ ތުހުމަތުކުރެވޭ 160 މައްސަލައެއް ބަލާ ނިންމާފައިވެއެވެ.\nމި އަހަރުގެ ފުރަތަމަ3މަސްދުވަހުގެ ތެރޭގައި ދެވަނައަށް އެންމެ ގިނައިން ނިންމާފައިވަނީ ޤާނޫނާއި ގަވާއިދާ ޚިލާފުވުމުގެ މައްސަލަތަކެވެ. އެގޮތުން، ޤާނޫނާއި ގަވާއިދާ ޚިލާފުވުމުގެ ތުހުމަތުކުރެވޭ 63 މައްސަލައެއް ނިންމާފައިވާކަން ފާހަގަކުރެވެއެވެ. އަދި ނާޖާއިޒު ފައިދާ ހޯދުމުގެ 26 މައްސަލައެއް ނިންމާފައިވާއިރު، ތިންވަނައަށް އެންމެ ގިނައިން ނިންމާފައިވަނީ ނާޖާއިޒު ފައިދާ ހޯދުމުގެ މައްސަލަތަކެވެ. މީގެއިތުރުން، ދައުލަތަށް ފައިދާވާން އޮތްކަމެއްގައި އެނޫންގޮތަކަށް ޢަމަލުކުރުމުގެ ތުހުމަތުކުރެވޭ3މައްސަލައެއް މި އަހަރުގެ ފުރަތަމަ3މަސް ދުވަހުގެ ތެރޭގައި މި ކޮމިޝަނުން ވަނީ ބަލާ ނިންމާފައެވެ.


ހަދިޔާ (ބާރަވަނަ ބައި) – Esfiya\nއެހެނެއްކަމަކު އޭގެ މާނައަކީ ފާފަ ފުއްސެވުމަށް އެދި ﷲ ގެ ޙަޟްރަތުގައި ދުޢާ ދެންނެވުމުން ﷲ ރިޒްޤު ތަނަވަސްކޮށްދެއްވާ ވާހަކައެވެ. އެ ބަސްތައް ހަނދާންވެގެން ދިޔަދިޔަހެން ފުރަތަމަ ފަހަރަށް ﷲ ހަނދުމަކޮށް މިރްޒާންގެ ލޮލަށް ކަރުނަތައް ޖަމާވީ އެކަލާނގެ ބަސްފުޅުގެ ޙައްޤުކަމާއި އެކަލާނގެ ވަޢުދުފުޅުތަކުގެ ތެދުކަން އިޙްސާސް ކުރެވުމުންނެވެ. އޭނަ ތައުބާވިތާ މާ ގިނަ ދުވަހެއް ނުވަނީސް އޭނައަށް މި ލިބުނީ ހާދަ ގިނަ ރިޒްޤެކެވެ. އޭނަ މި ހުރިހާ ދުވަހު ވެސް ފަސްދިނީ ހަމަ މި ކަލާނގެއަށްތޯ ހިތަށްއެރި ވަގުތު އޭނައަށް އިތުރަށް ރޮވުނެވެ. އޭނައަކީ ދުވަހަކުވެސް އެކަލާނގެ މަގުން އެއްކިބާވެގެންވާ މީހެއްކަމުގައި ނުލެއްވުމަށް އެދި އެވަގުތު ހިތާހިތުން ދުޢާކުރެވުނެވެ.\nއެދުވަސްފަހުން މިރްޒާން ކެތްތެރިކަމެއްނެތި އޭނަގެ ކައިވެނީގެ ވާހަކަ ދެކެވޭނެ ދުވަހެއްގެ އިންތިޒާރު ފެށިއެވެ. އަމްނާ ވެސް އެދުވަހަށްޓަކައި ކެތްމަދުވެފައިވިކަން އޭނައަށް އެނގުންވީ، ދުރުން ހިނގާފައި ދާއިރު އޭނައާއި އަމްނާގެ ހަތަރުކަޅި ބަދަލުވާ ކޮންމެ ފަހަރަކު އެ މޫނުމަތިން ލަދުރަކި ހިނިތުންވުންތައް ފެންނަމުން ދިޔަ ގޮތުންނެވެ. އެ މަންޒަރު ފެންނަ ކޮންމެ ފަހަރަކު މިރްޒާނަށް ވެސް އަމިއްލަ ނަފްސާ ހީލެވެނީ ލަދުން ކަހަލަ ގޮތަކަށެވެ. އެ ޖަޒުބާތުތަކުގެ މަސްތުގައި އޭނަ ފެތެމުން ދިޔައެއްކަމަކު ދޭތެރެދޭތެރެއިން އޭނަގެ މަންމައާއި ބައްޕަގެ ހަނދާންތަކުން އޭނަގެ ސިކުނޑި އިންޒާރުތައް ވެސް ދެމުން ދިޔައެވެ. މަންމައާއި ބައްޕަގެ ގޮތް ދޫނުކުރާ ގޮތްގަނޑު ރަނގަޅަށް އެނގޭތީ އެދެމީހުން މި ކައިވެންޏަށް އެއްބަސް ނުވާނެކަން މިރްޒާނަށް ޔަޤީންވިއެވެ. އޭނަ އެ ވާހަކަ އެންމެ ފަހު ވަގުތާއި ޖެހެންދެން ނުބުނެ ހުރީ އެހެންވެއެވެ.\nއޭނައާއި އަމްނާގެ ކައިވެނީގެ ވާހަކަ އޭނަގެ ޢާއިލާއަށް އަންގަން މިރްޒާން ފޯނު ނެގީ، އަހަރީ ޗުއްޓީ ފެށި އޭނަ ލަންޑަނުން މާލެއަށް ފުރުމަށްޓަކައި ހެދުން ފޮށްޓަށް އަޅަމުން ދިޔަ ވަގުތެވެ. ބައްޕަގެ ނަންބަރަށް ގުޅައި ފޯނު އެނދުމަތީގައި ބާއްވަމުން މިރްޒާން ޕެކްކުރުމުގެ މަސައްކަތް ކުރިއަށް ގެންދިޔައެވެ. ބައްޕަ ފޯނު ނެގުމާއެކު މިރްޒާނަށް ވަގުތުން ފޯނު ނަގައި އެނދުމަތީގައި އިށީންނަމުން ކަންފަތުގައި ޖައްސާލެވުނީ ތެޅިތެޅި އޮތް ހިތަކާއެކީގައެވެ.\n“ސަލާމް ބައްޕާ….” މިރްޒާނަށް އަވަސްއަވަހަށް އެހެން ބުނަމުން ވާހަކަ ދެކެވެން އުޅުނެވެ. އެހެނަސް ބައްޕަ ބުނެފާނެ އެއްޗަކާމެދު ވިސްނާލެވުމުން އޭނަ ޖެހިލުންވިއެވެ.\n“ހާދަ އަވަސްއަރުވާލާފަ؟ ފާޚާނާއަކަށް ދާންޖެހިފަތަ ތިހުރީ؟ ހެހެ….” އެކޮޅުން ބައްޕަ ސަމާސާއެއްކޮށް ހީލުމުން މިރްޒާނަށް ވެސް ހީލެވުނެވެ. ބައްޕަ ރަނގަޅު މޫޑެއްގައި ހުރުމުން އޭނަ ދައްކަން އުޅޭ ވާހަކައާމެދު ރުހިދާނެއޭ ހިނދުކޮޅަކަށް ނަމަވެސް ހިތަށްއެރިއެވެ.\n“ބައްޕާ، އަހަރެން މިއުޅެނީ ވަރަށް ބޮޑު ވާހަކައެއް ބުނަންވެގެން. މަންމައާއި މައިސޫން ކައިރިއަށް ގެނެސް ސްޕީކަރަށް ލެވިދާނެތަ؟” މިރްޒާން އެދުނެވެ. އެއާއެކު ލަތީފް އާނއެކޭ ބުނެ އެކޮޅުން ހާފިޒާއަށާއި މައިސޫނަށް ގޮވާލި އަޑު އިވުނެވެ. އޭގެ އިރުކޮޅެއްފަހުން އެދެމީހުން ވެސް އައިސް އޭނަގެ ޙާލު އަހުވާލު އަހަން ފެށުމުން މިރްޒާން ހެވިފައިހުރެ ‘އަލްޙަމްދުލި ﷲ’ ކިޔަމުން އޭނަ ރަނގަޅުކަމަށް ބުނަމުން ދިޔައެވެ.\n“މިއްޒޭ ވެސް ހާދަ ބަދަލުވެއްޖެއޭ މިއަހަރު ތިކޮޅަށް ދިޔަފަހުން. ތިކަހަލަ ބަސްތައް ބޭނުންކޮށް ހަދަނީ ތުނބުޅި ދިގު މީހުންނެއްނު؟ އެހެންޏާ ފަހެ މިއްޒޭ ހީވަނީ ޢަރަބި ޤައުމަކަށް ގޮސްގެން އުޅޭހެން ވިއްޔާ.” މައިސޫން އެހެން ބުނެލުމުން މަންމައާއި ބައްޕަވެސް އާނއެކޭ ބުނަން ފެށި ހިނދު މިރްޒާންގެ ހިތަށް އުދަގޫވިއެވެ. އޭނަގެ ޢާއިލާގެ އެންމެން ދީނާއި ކިހާ ދުރުކަން އިޙްސާސް ކުރެވުމުންނެވެ. އެހެނަސް އޭނަ ތައުބާވިފަހުން އެއްވެސް ކަމަކަށް އުއްމީދު ކަނޑާލުމަކީ އޭނަގެ ގޮތް ކަމަށްނުވާތީ މިރްޒާން ހިނިތުންވެވޭތޯ މަސައްކަތް ކުރަމުން ވާހަކަ ދެއްކިއެވެ.\n“އާނދޯ؟ އެކަމަކު އަސްލު މިގޮތް މާ ސަޅިއޭ ބްރޯ. އުފާވެރި ކަމެއް ދިމާވިޔަސް އަދި ހިތާމަވެރި ކަމެއް ދިމާވިޔަސް އަހަރުމެން މުސްލިމުން ކިޔަން ޖެހެނީ އެއްބަސްތަކެއް. ﷲ ގެ ނިންމެވުންތަކާމެދު ރަނގަޅަށް ވިސްނައި އަހަރުމެން ޖެހެނީ އެކަލާނގެއަށް ޙަމްދުކުރަން. ކިހާ ސަޅި؟” މިރްޒާން އޭނަގެ ބޭބެއަށާއި މަންމައާއި ބައްޕައަށް ވިސްނައިދެވޭތޯ ބެލިއެވެ. އެމީހުން ދީނާއި ގުޅޭ ގޮތުން އިތުރު ސުވާލުތަކެއް ކުރާނެކަމަށް އޭނައަށް އުއްމީދުކުރެވުނެވެ. އެހެނަސް ހިމޭންކަމުގެ ވަގުތުކޮޅަކަށްފަހު ދެން ވާހަކަ ދެއްކި އޭނަގެ މަންމަ ވާހަކަ އޮޅުވާލިއެވެ.\n“އަނެއްކާ ތިއުޅެނީ އަހަރުމެންނަށް ކޮންކަހަލަ ޚަބަރެއް ދޭންތަ؟” ހާފިޒާ އަހާލިއެވެ. އެއާއެކު މިރްޒާން އޭނަ މަންމަމެންނަށް ގުޅި ސަބަބު މަތިން ހަނދާންވިއެވެ. ވާހަކައިގެ ޒާތުން އެއީ ވަގުތުން މަންމަމެންގެ މޫޑު ޚަރާބު ކޮށްލާނެ ޚަބަރަކަށް ނުވާނެކަން އެނގުންވުމުން މިރްޒާނަށް ހިނިތުންވެލެވުނެވެ. އެއަށްފަހު ވާހަކަ ދެއްކިއެވެ.\n“އަހަރެން މިއުޅެނީ މީހަކާ އިންނަން.” މިރްޒާނަށް އެހެން ބުނެލެވުނީ އޭނަގެ ހިނިތުންވުން ކޮންޓްރޯލް ކުރަން ނުކުޅެދިފައިވާ ޙާލުގައެވެ. އޭނަގެ ވާހަކަ ނިމުމާއެކު އެކޮޅުގައި ތިބި ތިން މީހުން ވެސް ‘އޯ’ އޭ ދިގުކޮށް ކިޔަން ފެށި އަޑަށް މިރްޒާނަށް ހީލެވުނެވެ. ހިނދުކޮޅަކަށް ނަމަވެސް އޭނަގެ ސިކުނޑި ހާސްކުރަމުން ދިޔަ ޚިޔާލުތަކުން ދުރުވެވުނެވެ. މާ ގިނައިރެއްނުވެ އޭނަގެ މަންމައާއި ބައްޕަ އެކުއެކީގައި އެތައް ސުވާލެއްކުރަން ފެށިއެވެ. ކީކޭ ކިޔާ ކޮން ރަށެއްގެ ކޮން ކަހަލަ ކުއްޖެއްތޯ އަހަން ފެށިއެވެ. ހަމަ އެދޭތެރެއިން މައިސޫންވެސް އެއީ އިނގިރޭސި ‘ހޮޓް’ ކުއްޖެއްތޯ އެހިއެވެ. މައިސޫންގެ އެ ޖުމްލަ އިވިފައި މިރްޒާންގެ ހިނިތުންވުން ހިސާބަކަށް ފޭދުނެވެ. މި ދިޔަ އަހަރުގެ މެދުތެރެއިން މައިސޫން ވެސް މީހަކާއި އިނދެފައިވިއެއްކަމަކު އަދިވެސް މައިސޫންގެ އެ ގޮތްގަނޑު ބަދަލުވާ ގޮތެއްނުވެއެވެ. މީގެ އަހަރެއްހާ ދުވަސްކުރިން އޭނަ އަމްނާއާއި ބެހޭގޮތުން އެގޮތަށް ވާހަކަ ނުދައްކަން އެންގުމުން ދުވަސްކޮޅަކަށް އޭނަ ކައިރި އެކަހަލަ ވާހަކަތައް ނުދައްކާ ހުއްޓެވެ. އެހެނަސް މާ ގިނަ ދުވަހެއްނުވެ އަނެއްކާވެސް އަމްނާގެ ނަން ލުމެއްނެތި އެ ޒާތުގެ ވާހަކަތައް އިވެން ފެށިއެވެ. މިރްޒާން ހީކުރީ މައިސޫން މީހަކާއި އިނުމުން އަންހެނުންނަށް އިޙްތިރާމް ކުރުމުގެ ގޮތުން ވެސް އެކަން ހުއްޓާލާނެ ކަމަށެވެ. އެހެނަސް އެހެންނުވިތާއެވެ.\n“ދެން ބުނެބަލަ މިރްޒާން!” މިރްޒާން އެއްޗެކޭ ނުބުނެ އިންނަން ފެށުމުން ލަތީފް ބުނެލި އަޑު އިވުނެވެ. އެއާއެކު މިރްޒާނަށް ވާހަކަ ދެކެވުނެވެ.\n“އެއީ….އަހަންނާ އެއްކޮށް ޔުނިވާރސިޓީގަ ކިޔަވަމުންދާ މާލޭ ކުއްޖެއް. ވަރަށް ރަނގަޅު ޢާއިލާއަކަށް އެކުއްޖާ ނިސްބަތްވަނީ. އެކުއްޖާގެ ބައްޕައަކީ ދީނީ ޢިލްމުވެރިއަކަށް ވެފައި ވިޔަފާރި ވެރިއެއްވެސްމެ. ރަނގަޅު އަޚްލާޤެއްގެ ވެރި، ދީންވެރި ކުއްޖެއް އެއީ. އަހަންނާއި އިންނަންވީމަ ވެސް އަހަރެން ކައިރި ނާހާ ބައްޕަ ކައިރި ބުނީ. އެ ބައްޕަ އަހަންނަށް ގުޅާފަ ބުނީ މި ޗުއްޓީ ތެރޭގަ މާލެއަށް ގޮސް ދެޢާއިލާ ބައްދަލުވެ ދެކުދިން ވާހަކަ ދައްކާނީއޭ. އަހަރެން ބުނިން އެންމެ ރަނގަޅޭ.” މިރްޒާން އަމްނާގެ ފަރާތުން ކުރިން ލިބިފައިވި މަޢުލޫމާތުތަކުގެ އަލީގައި ތަފްޞީލުކޮށް ކިޔައިދިނެވެ. އޭނަ އަމްނާގެ ނަން ބުނަން އުޅެފައިވެސް އެ ޚިޔާލު ބަދަލުކޮށްލީ އެ ނަން މައިސޫނަށް އިއްވަން ބޭނުން ނުވުމުންނެވެ. ހަމަ އެއާއެކު އަމްނާގެ ބައްޕަގެ ނަން ވެސް ނުބުނަން ނިންމީ އެ ނަން އިވިއްޖެނަމަ ބައްޕަމެންނަށް އެއީ ކާކުކަން އެނގިދާނެހެން ހީވުމުންނެވެ. ވީހާވެސް ވަރަކަށް އަމްނާގެ ރަނގަޅުކަމުގެ ވާހަކަ ދެއްކީ، އަމްނާއަކީ އެއްވެސް ސަބަބަކާހުރެ ދޫކޮށްލެވޭ ވަރުގެ ކުއްޖެއް ނޫންކަން ސާބިތުކޮށްދިނުމަށެވެ. އޭނަގެ ވާހަކައަށްފަހު ބައްޕަމެން ވަގުތުން އެއްބަސްވާނެ ކަމަށް އޭނައަށް ހީކުރެވުނެވެ. އެހެނަސް……\n“ހުމް….ތިއީ ރަނގަޅުކަމަކަށް ވާނެހެން ހީވަނީ ދޯ ހާފިޒާ؟ އަނެއްކާ…..ކޮން ޕާޓީއަކަށް ނިސްބަތްވާ ބައެއްތަ ތި ކުއްޖާ ޢާއިލާ މީހުންނަކީ؟” ލަތީފް ސީރިއަސްކަމާއެކީ އަހާލި އަޑަށް މިރްޒާންގެ ދެބުމަ ކައިރިވިއެވެ. މީހަކާއި އިންނަން ވާއިރު އެ މީހެއްގެ ޕާޓީ އެނގުން ވާޖިބުތޯ ހިތާހިތުން ރުޅިވެރިކަމާއެކީ އޭނައަށް ސުވާލުކޮށްލެވުނެވެ. އޭނައަށް އޭނަގެ ރުޅިވެރިކަމުގެ ސަބަބުން އެއްޗެކޭ ނުބުނެ އިރުކޮޅެއް ވަންދެން އިނދެވުނެވެ.\n“އަހަރުމެން އަޑުއަހަން ބޭނުންނުވާ ވާހަކައެއް އަހަރުމެންނަށް ނުއިއްވައްޗޭ މިރްޒާން.” ހާފިޒާ އެކޮޅުން އެހެން ބުނެލި އަޑު މިރްޒާނަށް އިވުނީ އިންޒާރެއްގެ ގޮތުންނެވެ. އޭނަ ދެންވެސް ހިމޭންކަމާއެކީ އިނދެފައި ވާހަކަ ދެއްކިއެވެ.\n“އަހަރެން ދޮގެއް ނަހަދާނަން މަންމާ. އެއީ އަހަރުމެން ތާޢީދުކުރާ ޕާޓީއަށް ތާޢީދުކުރާ ބައެއްނޫން. އެކުއްޖާގެ ބޮޑުބޭބެއަކީ އަލްއުސްތާޒް ހުސެއިން ޞޮބާޙް. ހަމައެކަނި މި ސަބަބާހެދި އަހަރެން އެހާ ރަނގަޅު ކުއްޖަކު ދޫކޮށްލަންވީތަ މަންމާ؟” މިރްޒާނަށް ވާހަކަ ދެކެވުނީ ހިސާބެއްގެ ނުރުހުންތެރިކަމާއެކީ އަވަސްއަވަހަށެވެ. އޭނަ ވާހަކަ ނިމުމާއެކު ލަތީފްގެ ހަރުއަޑު އިވިގެން ދިޔައެވެ.\n“ސުބުޙާނަ ﷲ! ހާފިޒާ އެބައިވޭތަ މީނަ މި ދައްކާ ވާހަކަ؟ ހަމައެކަނި މި ސަބަބާހެދިއޭ؟! އަހަރުމެންގެ ހުރިހާ ޤަދަރެއް ގުޅިފައިވަނީ އަހަރުމެން މި ތަޢީދުކުރާ ޕާޓީއާކަން މިރްޒާން ހަނދާން ނެތުނީތަ؟” ލަތީފް ރުޅިވެރިކަމާއެކީ އެހެން ބުނެ ނިމުނުތަނާހެން ހާފިޒާ ވާހަކަ ދެއްކިއެވެ.\n“ހަނދާން ނެތުނީމަތާ ހިތުން މާ ބޮޑާވެގެން އެއުޅެނީ. ހުނ! މަ ދުވަހަކުވެސް ތި ކައިވެންޏަކަށް ނުރުހޭނަން! އަހަރުމެން ވަނީ މި އަވަށުގަ ހުރިހާ ރައްޔިތުން ކުރިމަތީގަ ހުވާކޮށްފަ އަހަރުމެންގެ ދަރިއަކު ވެސް އެހެން ޕާޓީއެއްގެ މީހަކާ ނުދެވަން. ދެން އަހަރުމެންގެ އެންމެ ދޮންފުތު އަލްއުސްތާޒް ހުސެއިން ޞޮބާޙަށް ބޮޑުބޭބެއޭ ކިޔާ ކުއްޖަކާ އިނދެފިއްޔާ މިރްޒާންގެ މަންމައަށާއި ބައްޕައަށް އޮންނާނީ ރީތި ނަމެއް ލިބިފަ! ކުރިއަށް ދޭ! އަހަރުމެންނާމެދު ވިސްނާނެ ކަމެއްނެތް!” ހާފިޒާ ވެސް އެ ވާހަކަ ދެއްކީ ރުޅިން ރަތްވެފައި އިނދެ ތުރުތުރު އަޅަމުން ދިޔަ އަޑަކުންނެވެ. މަންމަގެ ވާހަކަ ނިމުމާއެކު މިރްޒާން އަމިއްލަ ދިފާޢުގައި ވާހަކަ ދެއްކިއެވެ.\n“ރީތި ނަމަކާއި ޤަދަރެއް ލިބެނީ މީހުން ބުނާ އެއްޗަކުންތަ މަންމާ؟ ޤަދަރާއި ޢިއްޒަތަކީ ހަމައެކަނި ﷲ ދެއްވާ އެއްޗެއް ނޫންތަ ބައްޕާ؟” އޭނަގެ މަންމަ ބައްޕައަށް ވިސްނޭނެ ފަދައަކުން މިރްޒާން ސުވާލުތައް ކުރިއެވެ. އެ ހިނދު އޭނަ އެހާ އެދިގެން ހުރިކަމަކަށް އޭނަގެ ލޯބިވާ މަންމައާއި ބައްޕަގެ ނަފްރަތު އަމާޒުވުމުން އޭނަގެ ލޮލުން ދިލަނަގަން ފަށާފައިވިއެވެ. އޭނަގެ ސުވާލުތަކަށް މަންމައާއި ބައްޕައަށް އެއްޗެކޭ ނުބުނެވެނީސް ދެން ވާހަކަ ދެއްކީ މައިސޫނެވެ.\n“ވެދާނެ ތިހެން ކަމަށްވެސް. އެކަމަކު މިއްޒޭ އެބަޖެހޭ ފިއުޗާރއާމެދު ވެސް ވިސްނަން. މިއްޒޭ ވާންތިއުޅެނީ ޖާނަލިސްޓަކަށް. ވާއިރު އަމިއްލައަށް ނިންމަން އެބަޖެހޭ ކޮން ބަޔަކު ދިފާޢުކޮށްފަކަން މިރްޒާން ޚަބަރުތައް ހުށަހަޅާނީ. ތި ކުއްޖާއާއެކީ އުޅެމުން މިރްޒާން ތާޢީދުކުރާ ޕާޓީއަށް ޚަބަރު ހުށަހަޅަންޏާ ތިކުއްޖާ ނުރުހުންވުން އެކަށީގެންވޭ. ދެން ތި ކުއްޖާ ރުހޭ ޕާޓީއަކަށް މިރްޒާން ސަޕޯޓްކުރަން ފަށައިފިއްޔާ އަހަރުމެން ޕާޓީގެ ފަރާތުން އަހަރުމެންނަށް ލިބެމުންދާ ފައިސާއަށް މެދުކެނޑުމެއް އައުން ވެސް ވަރަށް ގާތް.” މައިސޫން މަޑުމައިތިރި އަޑަކުން ހިތުން ދެއްކީ ވަރަށް ޙިކުމަތްތެރި ވާހަކައެކެވެ. އެހެނަސް އެ ވާހަކަތައް އިވިފައި މިރްޒާންގެ ރުޅިވެރިކަން އިތުރުވުން ނޫންކަމެއް ނުވިއެވެ. އޭނައާއި މައިސޫނަކީ އެމީހުން ތާޢީދުކުރާ ޕާޓީގެ ދިފާޢުގައި ރަށުތެރޭގައި ދޮގު ޚަބަރުތައް ވެސް ފަތުރަމުން އައި ބަޔަކަށްވާތީ ކޮންމެ މަހަކު އެ ޕާޓީގެ އިސް މަޤާމެއްގައި ހުންނަ މީހެއްގެ ފަރާތުން އެ ޢާއިލާއަށް ހާހުން ލާރި ލިބެއެވެ. އެއީ ﷲ ރުހިވޮޑިގެންވާ ފަދައަކުން އެމީހުންނަށް ލިބޭ ލާރިއެއް ނޫންކަން މިރްޒާނަށް އެނގުންވީ އެވަގުތެވެ. އެއާއެކު އޭނައަށް ވާހަކަ ދެކެވުނެވެ.\n“އަހަންނަށް މައްސަލައެއްނެތް އެ ލާރި ދުވަހަކު ނުލިބުނަސް!” މިރްޒާނަށް އެހެން ބުނެލެވުނީ އައި ރުޅީގައި ދަތްކުނޑި ވިކަމުންނެވެ.\n“ދެން އަހަރުމެން ބަނޑަށްޖެހުނަސް މިރްޒާނަށް ހެޔޮ ދޯ؟” ހާފިޒާ ރާގަކަށް އަހާލިއެވެ. އެ ހިނދު އަނެއްކާވެސް ހިތަށްވެރިވި މާޔޫސްކަމާއެކީ މިރްޒާނަށް ރައްދު ދެވުނެވެ.\n“ވަކި މީހަކު ޙައްޤު ނޫން ގޮތުގައި ދޭ ލާރިއެއް ނުލިބުމުން އަހަރުމެން ބަނޑަށް ޖެހޭނީތަ މަންމާ؟ މަންމައަކީ ވެސް އަދި ބައްޕައަކީ ވެސް އަމިއްލައަށް މަސައްކަތް ކޮށްގެން ލާރި ހޯދާ މީހުން. އަދި މައިސޫނަށް ވެސް އަހަންނަށް ވެސް ނުލިބެނީއެއްނޫން. އަހަރުމެންނަށް ލިބޭ އެއްޗަކުން އަހަރުމެން މަންމަމެންނަށާއި މާޝާ ކޮއްކޮއަށް ޚަރަދު ކުރާނަން. ރިޒުޤު ދެއްވަނީ ހަމައެކަނި ﷲ ނޫންތަ މަންމާ؟ ﷲ ރުހިވޮޑިގެންނުވާ ފަދަ ގޮތަކަށް ލާރި ހޯދައިގެން ދެ ދުނިޔެއިން އަބާއްޖަވެރިވުން ނޫންކަމެއް ނުވާނެ. އެހެނަސް އެކަލާނގެއީ ޝުކުރު ކުރާ އަޅުންނަށް އިތުރުވެސް ކޮށްދެއްވާ ރަސްކަލާނގެ.” މިރްޒާން ދެންވެސް އުއްމީދު ކަނޑާލުމެއްނެތި އޭނަގެ ޢާއިލާއަށް ނަޞޭޙަތްތެރިވިއެވެ.\n“ދެން ހެވޭ! އަހަރުމެންނަށް ކޮންމެހެން ދަރުހެއް ދޭނެ ކަމެއްނެތް. ތި ކުއްޖަކާ އިންނަން ބޭނުމިއްޔާ ކަލޭ އިނދޭ. އެކަމަކު ތި ކައިވެންޏަށް ކޮންމެހެން އަހަރުމެންނަށް ދަޢުވަތު ދޭން ހަދާނެކަމެއްނެތް. އަދި ތި ކުއްޖަކު ވެސް މިގެއަށް ގެނެސްގެން ނުވާނެ. ފޯނު ކަނޑާލާ ލަތީފް!” ހާފިޒާ އިންތިހާ ދަރަޖައިގެ ރުޅިވެރިކަމާއެކީ އެހެން ބުނެލުމާއެކު މިރްޒާން އެއްޗެކޭ ބުނަން އުޅުނު ވަގުތު ފޯނު ކެނޑުނެވެ. އެއާއެކު މިރްޒާންގެ ހިތަށް ލިބުނު ސިހުމާއެކީ އޭނައަށް ފޯނު ކަންފަތުން ވަކިކޮށްލެވުނެވެ. ފޯނުގެ ސްކްރީނަށް އޭނައަށް ބަލާލެވުނީ ހިތާމަވެރިކަމާއި ކަންބޮޑުވުމެއް އެކުލެވިފައިވި މޫނަކާއެކީގައެވެ. އޭނަގެ މަންމަމެންނަށް ވިސްނޭނެނަމައޭ އޭނަގެ ހިތަށްއެރިއެވެ. ވިސްނޭނެނަމަ އޭނަގެ ޙަޔާތުގައި މި އައި ބާބުގައި އޭނަ ހާދަހާ އުފާވީހެވެ. މިފަދަ ޚިޔާލުތައް ސިކުނޑިއަށް ވެރިވާން ފެށުމުން މިރްޒާން ވަގުތުން އެ ޚިޔާލުތަކުން ދުރުވެލީ ދެންމެ ޚުދު އޭނައަށް ބުނެވުނު ބަސްތަކެއްގެ މަތިން ހަނދާން ކޮށްލަމުންނެވެ. ޝުކުރުކުރާ އަޅުންނަށް ﷲ އިތުރު ކޮށްދެއްވާނެކަމަށް އޭނަ ބުނި ބަހެވެ. އެހެންކަމުން މިވަގުތު އޭނަ ހިތްދަތިވިއެއްކަމަކު އޭނަ ޖެހޭނީ އެ އެއްމެ ކަމެއް ރަނގަޅަށް ނުދިޔަޔަސް ﷲ އޭނައަށް ދެއްވާފައިވި ނިޢުމަތްތައް ހަނދުމަކޮށް ޝުކުރުކުރާށެވެ. އޭނަގެ ޙަޔާތުގައި މިވަގުތު ރަނގަޅަށް ހިނގަމުންދާ ހުރިހާ ކަމެއްގެ މަތިން ހަނދާންވެގެން ދިޔުމުން މިރްޒާނަށް ވަގުތުން ހިތުގެ ފުންމިނުން ޙަމްދުކުރެވުނެވެ. އަދި ޙަމްދުގެ އެ ވަގުތުކޮޅުގެ ސަބަބުން ދެންމެ އޭނަ ހިތްދަތި ކުރުވި ޙާލަތްވެސް ﷲ ބަދަލުކޮށްދެއްވާނެ ކަމަށް އުއްމީދު ކުރެވުނެވެ.\nގަޑިއިރުތަކެއްގެ ދަތުރަކަށްފަހު މިރްޒާން އިން ފްލައިޓް މާލޭ އިންޓަނޭޝަނަލް އެއާރޕޯޓުގައި ޖެއްސީ އޭގެ އަނެއްދުވަހުގެ ހަވީރު ވަގުތެވެ. ދިގު ދަތުރުގެ ސަބަބުންނާއި ދަތުރުގެ ބައެއްގައި ނިދާލެވުމުން ފްލައިޓް ޖެއްސި ވަގުތު މަންމަމެންގެ ފަރާތުން އިވިގެން ދިޔަ ހަރުކަށި ބަސްތަކެއްގެ މަތިން އޭނަ ހިސާބަކަށް ހަނދާން ނެތިފައިވިއެވެ. އެހެންކަމުން ފްލައިޓް ޖެއްސި ވަގުތު މިރްޒާންގެ ހިތަށް ވެރިވެފައިވީ އުފާވެރިކަމެކެވެ. ނުހަނު ކުޑަ ވަގުތުކޮޅެއްގެ ތެރޭގައި އޭނަ ހުންނާނީ އޭނަ ހިތްއެދޭ ސޫރައިގެ ކުރިމަތީގައިކަން އެނގުންވުމުންނެވެ. ފްލައިޓުން ފައިބަމުން ފޯނު ޖައްސައި އޭނަ އަމްނާގެ ބައްޕަ ހާޝިމަށް ގުޅާލީ ވެސް ހިނިތުންވުމަކާއެކީގައެވެ. އެކޮޅުން ފޯނު ނަގައި ހާޝިމް ވަގުތުން ސަލާމް ގޮވައި ދަރިފުޅާއޭ ކިޔާލި ގޮތުން މިރްޒާނަށް ބައްޕައެއްގެ ލޯބި އިޙްސާސް ކުރެވުނެވެ. އޭނައަށް މާލެއަށް އާދެވުނު ވާހަކަ މިރްޒާނަށް ބުނެލެވުނީ ވެސް އެކަމާހެދި ހެވިފައި ހުރެއެވެ. އޭނަ އެހެން ބުނުމާއެކު ހާޝިމް ވަގުތުން އަންނަންވީ އެޑްރެސް ކިޔައިދިނެވެ. އަދި އަމްނާ ހުރީ އޭނަގެ އިންތިޒާރުގައި ކަމަށްބުނެ ފޯނު ކަނޑާލިއެވެ. މިރްޒާން މިފަހަރު އޭނަގެ ފޯނު ކަންފަތުން ވަކި ކޮށްލީ ވަގުތު އޭނައަށް ލުއި ގޮތަކަށް ހީލަމުން ތިރީ ތުންފަތުގައި ދަތް އަޅާލެވުނެވެ.\nއަމްނާގެ ޢާއިލާ އުޅޭ ގެ ކަމަށްވާ ‘މޫންލައިޓް’ ނަމަކަށް ކިޔާ7ބުރީގެ ޢިމާރާތާއި ހަމައަށް ދިޔައިރު ހާޝިމް ވަޢުދުވީ ފަދައިން އޭނަ ޢިމާރާތުގެ މައިދޮރު ކައިރީގައި ހުއްޓެވެ. މިރްޒާން ޓެކްސީއިން ފޭބި ތަނާހެން ދިގު ތުނބުޅިއެއްގެ ވެރި މެދު ޢުމުރުގެ ފިރިހެނަކު ފުރިހަމަ ހިނިތުންވުމަކާއެކީ އައިސް އޭނައާއި ސަލާމް ކުރުމަށް އަތްދިއްކޮށްލިއެވެ.\n“އައްސަލާމުޢަލައިކުމް! މިރްޒާން ދޯ؟ މިއީ އަމްނާގެ ބައްޕަ ހާޝިމް.” ހާޝިމް އެހެން ބުނެލުމުން މިރްޒާން ހިނިތުންވުމަކާއެކީ ހާޝިމްގެ އަތުގައި ހިފައި ސަލާމްކުރީ ހިސާބެއްގެ ޖެހިލުންވުމަކާއެކީގައެވެ. އެވަގުތު ޓެކްސީ ޑްރައިވަރު މިރްޒާންގެ ދަބަސް ޑިކީއިން ނަގާފައި ޕޭވްމެންޓް މަތީގައި ބެހެއްޓުމުން ހާޝިމް އެ ދަބަސް ނެގުމަށް އެ ޢިމާރާތުގެ ސެކިއުރިޓީ ގާޑް ގާތު އެންގިއެވެ. ގާޑު ބޭބެ ހާޝިމް ބުނި ގޮތަށް ހެދި ވަގުތު ހާޝިމް މިރްޒާނާއެކީ ޢިމާރާތުގެ ތެރެއަށް ވަންނަން ދިޔައެވެ.\n“އަހަރުމެން އުޅެނީ މި ޢިމާރާތުގެ އެންމެ މަތީ ބައިގަ. ދެން ހުރި ބައިތަކަކީ ކުއްޔަށްދޭ ބައިތައް.” ހާޝިމް މިރްޒާނާއެކީ ލިފްޓާއި ދިމާލަށް ދަމުން ނުފިލާ ހިނިތުންވުމަކާއެކީ ކިޔައިދިނެވެ. މިރްޒާން ހަމަ އެފަދަ ހިނިތުންވުމެއްގައި ހުރެ ބޯޖަހާލުމުން ހާޝިމް އިތުރަށް ވާހަކަ ދެއްކިއެވެ.\n“ޙަޤީޤަތުގަ ވަރަށް އުފާވެފަ ބޭބެ މިހިރީ އަމްނާ ތިކަހަލަ ކުއްޖަކު ޚިޔާރު ކުރީމަ. މިޒަމާނުގެ ގިނަ ކުދިންނަށް ނުކެރޭނެ އަންހެން ކުއްޖާގެ ބައްޕައާ ސީދާ ވާހަކަ ދައްކާކަށް. ބައްޕަ ގުޅީމަ ވެސް ފޯނު ނުނަގާ އަންހެން ކުއްޖާ މެދުވެރިވެގެން ހުރިހާ ކަމެއް ހަމަޖައްސަން އުޅޭނީ. މައިންބަފައިންނަށް ނާންގާ ރައްޓެހިވެލާފަ އިންނަންވީމަ އަންގާލާނީ. ބޭބެއަށް އެފަދަ ހިތި ތަޖުރިބާއެއް ކުރިން ކުރެވިފަ ހުރީ. އެކަމަކު މިފަހަރު ބޭބެގެ ހަގު ދަރިފުޅު ޚިޔާރުކުރީ ބޭބެ ވަރަށް ހިތްހަމަޖެހޭ ކުއްޖެއްކަމަށް ޤަބޫލުކުރެވޭ.” ހާޝިމް ލިފްޓަށް އަރަމުން ބުނެލިއެވެ. މިރްޒާނަށް އެ ތަޢުރީފަށް ވެސް ހިނިތުންވުން ނޫންކަމެއް ނުކުރެވުނެވެ. ޚުދު އޭނަ ވެސް ޙަޔާތުގައި މީހަކާ އިނުމަށްޓަކައި އޭނަ މިފަދައިން އަންހެން ކުއްޖާގެ ބައްޕައާއި ބައްދަލުކުރާނެކަމަށް އޭނަ ހިއެއްނުކުރެއެވެ. އެހެނަސް އޭނަ އިޚްލާޞްތެރިކަމާއެކީ ވި ތައުބާއިން އޭނަގެ ދިރިއުޅުމުގެ ހުރިހާ ކަމަކަށް އަސަރުކޮށްފިތާއޭ ހިތް ބުންޏެވެ. ތައުބާވުމުގެ ކުރިން އޭނަ އަންހެން ކުއްޖާގެ ބައްޕަގެ މާ ބޮޑު މެދުވެރިވުމެއްނެތި އިންނަން ޚިޔާލުކުރަމުން ދިޔައީ އޭނަގެ ފިނޑިކަމުންނޭ ހިތަށްއެރިއެވެ. އެއާއެކު އޭނަގެ ހިތަށް މިއަދު ލިބިފައިވި ސާބިތުކަމަށްޓަކައި އޭނައަށް ޙަމްދުކުރެވުނެވެ.\nޢިމާރާތުގެ7ވަނަ ފަންގިފިލާއަށް ދެވުނު ވަގުތު މިރްޒާންގެ ހަތަރެސްފައި ފިނިވެ އޭނަގެ ހިތުގެ ތެޅުން އަވަސްވެފައިވިއެވެ. ހާޝިމާއެކީ ހިނގާފައި ގޮސް އެ ފަންގިފިލާގައި ހުރި އެޕާޓްމެންޓްގެ ދޮރާއި ހަމަވި ވަގުތު މިރްޒާންގެ ނޭވާވެސް ކުރުވެފައިވިއެވެ. ހާޝިމް ޓަކި ޖަހާލިތާ މާ ގިނައިރެއްނުވެ އެ ދޮރު ހުޅުވިގެން ދިޔުމާއެކު މިރްޒާންގެ ނޭވާ ހުއްޓުނެވެ. ނުހަނު ގާތުން އޭނަގެ ކުރިމަތިން އަމްނާ ފެނިގެން ދިޔުމުން އޭނަގެ ލޮލަށް ފިނިކަމެއް ލިބުނެވެ. މާ ގިނައިރެއް ނުވެ އަމްނާ ރަތްވެގެން ދިޔަ މޫނަކާއެކީ އިސްޖަހާލުމުން މިރްޒާނަށް ވެސް ލުއި ހިނިތުންވުމަކާއެކީ އިސްޖަހާލެވުނީ ބޭއިޚްތިޔާރުގައެވެ.\n“ބަލަ މިއީ ނުބަލާ ތިބެންވީ ދުވަހެއްނޫނޭ. މިއަދު ނުބެލިއްޔާ މުޅި ޢުމުރު ދުވަހު ހިތާމަކުރަން ޖެހިދާނެ.” ހާޝިމް ސަމާސާވެރި ރާގަކަށް އެހެން ބުނެލުމުން އަމްނާއާއި މިރްޒާނަށް ވެސް ހީލެވުނު ވަގުތު ގޭގެ ތެރެއިން އެހެން އަންހެނެއްގެ އަޑު އިވުނެވެ.\n“އެއްކަލަ ހާޝިމް ބޭރުގަ ވާހަކަ ފެށީދޯ؟ ތި ދެކުދިން އެތެރެއަށް ގެނެސްބަލަ ފުރަތަމަ!” ހިނގާފައި އައިސް އެމީހުންނާއި ހަމަކޮށްލި ބުރުގާ އަޅައިގެން ހުރި މެދުޢުމުރުގެ އަންހެން މީހާ ސީރިއަސްކަމާއެކީ އެހެން ބުނެ މިރްޒާނަށް ބަލާލަމުން ހިތްހެޔޮ ގޮތަކަށް ހިނިތުންވެލިއެވެ. އެންމެން އެކީގައި އެތެރެއަށް ވަން ވަގުތު އެއީ އަމްނާގެ މަންމަ ޙަމީދާ ކަމަށް ހާޝިމް ބުންޏެވެ. އެންމެން އެކީގައި ގޮސް ތަނަވަސް ސިޓިންގް ރޫމުގެ ސޯފާތަކުގައި އިށީން ވަގުތުވެސް ހާޝިމާއި ޙަމީދާގެ ވާހަކައިން ތަނުގެ ފަޅު ފިލަމުން ދިޔައެވެ. މިރްޒާނާއި އަމްނާ އެކަކު އަނެކަކާ ސީދާ ކުރިމައްޗަށްވާ ގޮތަށް އިށީނެއްކަމަކު ވާހަކައެއް ފަށަން ނޭނގިފައި އެމީހުންނަށް ތިބެވުނެވެ. މިރްޒާނަށް ދައްކާނެ ވާހަކައެއް ނޭނގުނު ވަގުތު އަމްނާ ވެސްވީ އެފަދަ ޙާލެއްގައިކަން އެ މޫނުމަތީގެ ކުލަވަރުން މިރްޒާނަށް ނަގައިގަނެވުނެވެ.\n“ދެން ވާހަކަ ދައްކަބަލަ….އަމްނާ ފަށާ! ތިއީއެއްނު ވާހަކަ މެޝިން؟” ޙަމީދާ ހާޝިމާއި ވާހަކަ ދެއްކުމުގެ ތެރޭގައި ވާހަކަ ދައްކަން ޖެހޭ ދެމީހުން ނުދައްކާކަން އެނގުމުން ބުނެލިއެވެ. އޭނަ ބުނެލި ފަހު ޖުމްލައިން އެތާ ތިބި އެންމެންނަށް ހެވުނެވެ. އެ ހުނުން ހުއްޓިގެން ދިޔަ ވަގުތު އަމްނާ މިރްޒާނަށް ބަލާލިއެވެ.\n“މިޒް…މިރްޒާންގެ މަންމައާއި ބައްޕަ ކޮބާ؟” އަމްނާ އެ ސުވާލު ކޮށްލީ މަޑުމައިތިރި އަޑަކުން މިރްޒާނަށް ބަލަމުން ނުބަލަމުންނެވެ. އެ ސުވާލާއެކީ މިރްޒާންގެ ހިނިތުންވުން ވަގުތުން ފިލައިދިޔައެވެ. ސިކުންތުކޮޅެއްގެ ތެރޭގައި އޭނަގެ ޢާއިލާ މީހުން އިއްޔެ ދެއްކި ވާހަކަތައް ހަނދާނަށް އައުމުން އޭނަ ތަބީޢަތު ގޯސްވިއެވެ.\n“މިރްޒާން އައީ ސީދާ ލަންޑަނުން އައި ގޮތަށް އެއާރޕޯޓުންނޭ. އެމީހުން އަންނާނީ އަދި ތަންކޮޅެއް ފަހުންދޯ؟ ކޮން އިރެއްގަ އެމީހުން މިކޮޅަށް އަންނަނީ؟” ހާޝިމް އޭނައަށް ހީވެފައި އޮތް ގޮތެއްގެ މައްޗަށް ބިނާކޮށް ވާހަކަ ދެއްކިއެވެ. އެއާއެކު މިރްޒާން އިތުރަށް މާޔޫސްވިއެވެ. އަމްނާގެ ބައްޕައަށް ހީކުރެވިފައި އޮތް ގޮތް ޙަޤީޤަތަކަށްވިނަމައޭ އޭނަގެ ހިތަށް ހިނދުކޮޅަކަށް އެރިއެވެ. އެހެނަސް އޭނަ ހިތްވަރާއެކީ ޙަޤީޤަތާއި ކުރިމަތިލާން ޢަޒުމް ކަނޑައެޅިއެވެ. އެ ޢަޒުމާއިއެކީ އޭނައާއި އަމްނާގެ ޢާއިލާއާއި ދެމެދު އެއްވެސް ސިއްރުތަކެއް ނުބާއްވަން އޭނަ ނިންމިއެވެ. އޭނަ ބައެއް ކަންތައް ހާމަކުރުމުން އޭނައާއި އަމްނާ ނުގުޅިދާނެކަމަށް އޭނަގެ ސިކުނޑި އިންޒާރު ދިނެއްކަމަކު އޭނައާއި އަމްނާގެ ގުޅުން ސިއްރުތަކެއްގެ މަތީގައި ބިނާވެގެން ދާން އޭނަގެ ހިތް ނޭދުނެވެ.\n“މަންމައާއި ބައްޕަ ނާންނާނެ.” މިރްޒާން އެއްދިމާލަކަށް ނަޒަރު ހުއްޓައިގެން އިނދެ ބުނެލިއެވެ. އެއާއެކު އެތާތިބި އެންމެންގެ މޫނުމައްޗަށް ސީރިއަސްކަން ވެރިވިއެވެ. ހާޝިމް އެއީ ކީއްވެތޯ ސުވާލުކުރުމުން މިރްޒާން އެންމެ ކޮޅުން ކިޔައިދޭން ފެށިއެވެ. އޭނަގެ މައިންބަފައިންގެ ސިޔާސީ ފިކުރާއި އެ ފިކުރުގައި މަންމަމެން ހިފަހައްޓައިގެން ތިބޭ މިންވަރެވެ. އަދި ޚުދު އޭނަ ވެސް އޭނަގެ ބޭބެއާއެކީ ސިޔާސީ މަސައްކަތުގައި އުޅުނު ވާހަކައެވެ. އެހެނަސް ތައުބާވި އޭނައަށް އެ ދޮގުތައް ފެތުރުމުން ނޭނގުމެއްގެ ތެރެއިން ވެސް ދުރުހެލިވެވުނު ވާހަކައެވެ. އަދި މި ކައިވެނީގެ ވާހަކަ މަންމަމެންނަށް ކިޔައިދިނުމަށްފަހު އޭނަ މަންމަމެންނަށް ވިސްނައިދޭން މަސައްކަތް ކުރުމުން ކަންދިމާވި ގޮތުގެ ވާހަކައެވެ. އެ ހުރިހާ ވާހަކައެއް އަޑުއަހަމުން ދިޔަ އަމްނާގެ ޢާއިލާގެ މޫނުމަތިން އެކި ކުލަވަރުތައް އަރާ ފައިބަމުން ދިޔައެވެ. މިރްޒާން އޭނަގެ ވާހަކަ ނިންމާލުމުން ވެސް އެންމެން ހިމޭންކަމާއެކީ އޭނައަށް ސީރިއަސް ނަޒަރެއް ދީގެން ތިބެން ފެށުމުން އޭނަގެ ހިތް ނުތަނަވަސްވާ ގޮތްވިއެވެ. އޭނަގެ މަންމަމެން ފަދައިން އަމްނާގެ މަންމައާއި ބައްޕަ އެމީހުންގެ ސިޔާސީ ފިކުރަށްޓަކައި ތެދުވެ ވާހަކަ ދައްކަން ފަށާފާނެތީ ބިރުގަތެވެ. އެ ބިރުވެރިކަން ދެގުނަވީ މިކަމާމެދު ޚުދު އަމްނާގެ ޚިޔާލުވެސް ހުރީ ކިހާ ހިސާބެއްގައި ކަން އެއްގޮތަކަށް ވެސް ނޭނގުމުންނެވެ. މިރްޒާންގެ ސިކުނޑި ހާސްވާން ފެށި ވަގުތު ހާޝިމް ފުން ނޭވައެއް ދޫކޮށްލި އަޑު އިވުނެވެ. އެއަށްފަހު ހާޝިމް ވާހަކަ ދެއްކިއެވެ.\n“ސުބްޙާނަ ﷲ! ސިޔާސީ ކަންތައްތަކުގެ ސަބަބުން އަހަރުމެންގެ އެއްބައިވަންތަކަން ގެއްލި އަހަރުމެން ބަލިކަށިވެފައިވި މިންވަރު މިއިން މި އެނގެނީ. ވަރަށް ދެރަވެއްޖެ ތި ވާހަކަތައް އަޑުއަހާފަ. އެކަމަކު މިރްޒާނަށް އެނގެންޖެހޭ ޙަޤީޤަތެއް އެބައޮތް. އެއީ އަމްނާއާއި އަމްނާގެ މަންމައާއި ބައްޕައަކީ އެއްދުވަސްވަރެއްގައި ވެސް ތި ހަޑީގެ ތެރެއަށް އަތްބޭނި ބައެއްނޫންކަން. އަމްނާގެ މަންމަގެ ބޭބެއަކީ މިނިސްޓަރަކަށް ވިޔަސް އަހަރުމެން އެއްގޮތަކަށް ވެސް ތި ކަންތައްތަކުގެ ތެރޭގަ ނޫޅެން. އަހަރުމެންގެ ޢާއިލާއިން ކިރިޔާވެސް ތިކަމާ އުޅޭނީ އަމްނާގެ ތުއްތައާއި ތުއްތަގެ ފިރިމީހާ. އެކަމާމެދުގައާއި އެހެން ކަންތައްތަކާމެދުވެސް އެމީހުންނާ އަހަރުމެންގެ ޚިޔާލު ތަފާތުވާތީ އެމީހުން އުޅެނީ ވެސް އަހަރުމެންނާ މުޅިން ވަކިން. މިރްޒާންގެ މަންމައާއި ބައްޕަ ހަމައެކަނި ސިޔާސީ ފިކުރު ތަފާތުވުމުގެ ސަބަބުން އަމްނާއާއި ނުއިންނާށޭ ބުންޏަސް ބޭބެއަށް ހީވަނީ ރަނގަޅުވާނީ އިނުންހެން.” ހާޝިމް ބުންޏެވެ. އެ ވާހަކަތައް އަޑުއަހަމުން ދިޔަ މިރްޒާނަށް ލިބިގެން ދިޔައީ ބަޔާންކުރަން ދަތި ހިތްހަމަޖެހުމެކެވެ. އޭނައަށް ހިނިތުންވެލެވުނު ވަގުތު ޙަމީދާ ވާހަކަ ދެއްކިއެވެ.\n“ތެދެއް ހާޝިމް އެބުނީ. ކައިވެނީގެ ސަބަބުން މިރްޒާންގެ މަންމައާއި ބައްޕަގެ ނަޒަރިއްޔާތު ބަދަލުވެއްޖެއްޔާ ރަނގަޅެއްނު؟ ސިޔާސީ ކަންކަމަކީ އެއްގޮތަކަށް ވެސް އަހަރުމެންގެ ގުޅުންތަކަށް އަސަރުކުރަންޖެހޭ ކަންތައްތަކެއްނޫން.” ޙަމީދާ އޭނަ ދެކޭ ގޮތް ކިޔައިދީ ނިމުނުތަނާހެން އަމްނާ ވެސް ވާހަކަ ދެއްކިއެވެ.\n“އަދި އެހެން ނޫނަސް އަހަރުމެން އެކަކު އަނެކެއްދެކެ ލޯބިވާންޖެހެނީ ވަކި ކުލައެއްގެ ސަބަބުންނެއްނޫން. ލޯތްބާއި ނަފްރަތު ބިނާވާންޖެހެނީ ހަމައެކަނި ﷲ އަށްޓަކައި. އެކަމަކު ބައެއްމީހުންނަށް އެކަން ދޭހަ ނުކުރެވެނީ. މިރްޒާން…..އަހަރެން ބޭނުން މިރްޒާންގެ މަންމައާއި ބައްޕައަށް ވިސްނައިދޭ މީހަކީ އަހަންނަށްވާން. އަހަރެން އެމީހުން ކައިރިއަށް ގެންގޮސްދީ. އޭރުން……” އަމްނާގެ ވާހަކަ މެދުކެނޑުނީ މިރްޒާން ވާހަކަ ދެއްކުމުންނެވެ.\n“ނޫން އަމްނާ. މިވަގުތު އަމްނާ އެގެއަށް ގެންދިޔުމަކީ އެންމެ ރަނގަޅު ގޮތަކަށްނުވާނެ. މަންމަ އޮތީ ވަރަށް ހަރުކަށިކޮށް އަންގާފަ އެކުއްޖަކު ނުގެންނަން. އަހަރެންގެ ސަބަބުން އަމްނާއަށް އެހެން މީހެއްގެ އަތުން އަނިޔާއެއް ލިބިއްޖެއްޔާ އަހަންނަށް ދުވަހަކުވެސް އަމިއްލަ ނަފްސަށް މަޢާފެއްނުކުރެވޭނެ…….އަހަރުމެން މެރީ ކުރުމަށްފަހު ފުރަތަމަ އަހަރު އަހަރުމެން ތިބެންޖެހެނީ ލަންޑަންގަ. ކިޔެވުން ނިންމާ އެ އަހަރު ތެރޭގަ އަހަރެން މާލެއިން އެޕާޓްމެންޓެއް ގަނެވޭނެ ވަރަށް ސޭވްކުރާނީ. އެ ލިބޭ އެއްޗަކުން ތަނެއް ހޯދައިގެން އަހަރުމެން އުޅޭނީ މިކޮޅުގަ. މަންމަމެން ދެއްކި ވާހަކަތަކަށްފަހު އަހަރެން ޚިޔާލުކުރި ގޮތަކީ މިއީ.” މިރްޒާން އެހެން ބުނުމާއެކު އަމްނާ އެއްޗެކޭ ބުނަން އުޅުމުން ހާޝިމް ވާހަކަ ދެއްކިއެވެ.\n“އެއީ ރަނގަޅަށް މިރްޒާން އެ ބުނީ ދަރިފުޅު. ދެކުދިން އިނދެގެން ހުރިހާ ކަމެއް ހަމައަކަށް އެޅުނީމަ އެ މަންމަމެންނަށް ޒިޔާރާތް ކުރާނީ. އެކަމަކު މިރްޒާން ވީހާވެސް ވަރަކަށް މަންމައާއި ބައްޕައާ ގުޅުން ދެމެހެއްޓޭތޯ މަސައްކަތް ކުރާތި. މިއަދުވެސް މިރްޒާން ރަށަށް ދާންވީ. އަހަރުމެން މިކޮޅުގަ ކައިވެނީގެ ހުރިހާ ކަމެއް ހަމަޖައްސާނަން. ގެއަށް ގޮސް އިސްތިޚާރާ ނަމާދުކޮށް ދެންވެސް މަންމަމެންނަށް ވިސްނައިދެވޭތޯ ބަލާ. އިން ޝާ ﷲ ހުރިހާ ކަމެއް ރަނގަޅުވާނެ.” ހާޝިމް އެހެން ބުނެ އޭނަ އިން ސޯފާއާއި ޖެހިގެން ހުރި ސޯފާގައި އިން މިރްޒާންގެ ކޮނޑުގައި އަތް އަޅާލީ މިރްޒާނަށް ހިތްވަރު ދިނުމުގެ ގޮތުންނެވެ. މިރްޒާނަށް ތުން ފިއްތާލަމުން ބޯޖަހާލެވުނީ އޭނައަށް އެ ލިބުނީ ރަނގަޅު ނަޞޭޙަތެއްކަން އެނގުންވުމުންނެވެ. ކޮންމެ ގޮތެއްވިޔަސް އޭނައާއި އޭނަގެ މައިންބަފައިންނާ ދެމެދު އޮތް ގުޅުން ހީނަރުވެގެން ދިޔުމަކީ ރަނގަޅު ގޮތެއްނޫނެވެ. އެހެންކަމުން މިރްޒާން ހަމަ އެދުވަހު ރަށަށްދާން ނިންމިއެވެ.\nއެރޭގެ ވަގުތެއްގައި ފުރައިގެން ގޮސް އަނެއްދުވަހުގެ ހެނދުނު ވަގުތު ގޭގެ ތެރެއަށް ވަދެގެން ދިޔައިރު އޭނައަކީ އެގެއަށް ބީރައްޓެއްސެއްހެން މިރްޒާނަށް ހީވިއެވެ. ހެނދުނު ގޭގެ މަގުމަތީގައި ކުނިކަހަން ހުރި މަންމައަށް އޭނަ ފެނުމުން މަންމަ އޭނައަށް ބަލާފައި ދުރަށް ނަޒަރު ހިންގާލުމުން މިރްޒާންގެ ހިތް މާޔޫސްވިއެވެ. ގޭގެ ތެރެއަށް ވަދެގެން ގޮސް ބައްޕަ ފެނުމުން އޭނަ ގަދަކަމުން ހިނިތުންވެލަމުން މާޝާ ކޮއްކޮ ކޮބައިތޯ އެހިއެވެ. އެހެނަސް ނޫހެއް ކިޔަން އިން ބައްޕަވެސް އޭނައަށް ޖަވާބެއް ނުދިނެވެ. މައިސޫނާއި މައިސޫންގެ އަންހެނުންވެސް ހަމަ އެފަދައެވެ. މިރްޒާންގެ ހިތަށް ކުޑަވެސް ހަމަޖެހުމެއް ލިބުނީ އޭނައަށް އެ އަހަރު ތެރޭގައި ލިބުނު ކޮއްކޮ ފުރަތަމަ ފަހަރަށް ހަމަ ލޮލަށް ފެނުނު ވަގުތެވެ. ގޭގެތެރެއިން ހިނގާފައި ދަނިކޮށް ކޮޓަރިއެއްގެ ހުޅުވިފައިވި ދޮރުގެ ދޭތެރެއިން އޭނަގެ ޅަ ކޮއްކޮ ނިދިފައި އޮތްވާ ފެނިފައި މިރްޒާންގެ ހިތް ލޯބިން ފުރިގެން އައެވެ. އޭނަ ވަގުތުން އެ ކޮއްކޮ ކައިރިއަށް ގޮސް ބޮސްދީ، ލޯބިކުރިއެވެ.\nރަށަށް ކުރި އެއްހަފްތާގެ އެ ދަތުރުގައި މިރްޒާން ހިނިތުންވާންވީ ސަބަބަކަށްވީ ހަމައެކަނި އެ ކޮއްކޮއޭ ބުންޏަސް ދޮގަކަށް ނުވާނެއެވެ. އެހެން އެއްވެސް މީހަކު އެންމެ ފަހު ވަގުތާއި ޖެހެންދެން ވެސް އޭނައާއި ވާހަކައެއް ނުދެއްކި ތާނގައި ބަލާވެސް ނުލައެވެ. އޭނައަށް އެކަމާމެދު ހިތާމަ ކުރެވުނެއްކަމަކު ހަދާނެ އިތުރު ގޮތެއް ނޭނގުނެވެ. ހިތަށް ކުޑަވެސް ހަމަޖެހުމެއް ލިބިގެން ދިޔައީ އޭނަ މާލެއަށް އަނބުރާ ފުރަން އޮތް ދުވަހު ހެނދުނު ސައިބޯން އިންދާ ބައްޕަ ވާހަކަ ދެއްކުމުންނެވެ.\n“މިހާރު އަނބުރާ ތި ދަނީ އޭނައާއި އިންނަންތަ؟” ލަތީފް ހިމޭންކަމާއެކީ އެހިއެވެ. މިރްޒާން ކުޑަ ސިހުމަކާއެކީ ބައްޕައަށް ބަލާލަމުން ބޯޖަހާލިއެވެ. އެވަގުތު އެތާނގައި ލަތީފާއި މިރްޒާން ފިޔަވައި އެހެން މީހެއް ނެތެވެ.\n“ތި އިންނަ ކުއްޖާއަށް ހުރިހާކަމެއް ފުރިހަމަ ކޮށްދޭތި. އެއްވެސް ކަމެއް އުނިވިޔަ ނުދޭތި. އަހަރުމެންނާ ދެކޮޅަށް ތިކަން ކުރިޔަސް މިރްޒާންގެ ޒިންމާދާރުކަން ދައްކަދޭތި. ބޭބެ އުޅޭހެން އަބަދުއަބަދު އަންހެނުންގެ ޝަކުވާ ލިބޭފަދަ މީހަކަށް ނުވާތި. ހިއެއްނުވޭ މިރްޒާން އިންނަން ތިއުޅެނީ ވެސް ބޭބެ އިން ފަދަ އަމިއްލަ އެދުން ބޮޑު ކުއްޖަކާ ހެންނެއް. އެހެންވީމަ މި ޢާއިލާގެ ކުއްޖެއްގެ ގޮތުގަ ފުރިހަމަ މިސާލެއް ދައްކަދޭތި.” ލަތީފް މިރްޒާނަށް ބަލަން އިނދެ ނަޞޭޙަތްތެރިވިއެވެ. ބައްޕަގެ އެ ނަޞޭޙަތް އިވިގެން ދިޔުމުން މިރްޒާންގެ ލޮލަށް އުފާވެރިކަމުގެ ކަރުނަތައް ޖަމާވިއެވެ. އެހެންމީހަކަށް ނުވިސްނުނަސް ބައްޕައަށް ކޮންމެވެސް ވަރަކަށް ވިސްނުނުހެން ހީވި ވަގުތު އޭނައަށް އުފާވެރި ދިރިއުޅުމެއް ލިބުމަށް ދެން އެއްވެސް ހުރަހެއްނެތް ހެން މިރްޒާނަށް ހީވިއެވެ. ބައްޕަ އެތަނުން ތެދުވެގެން ދާން ފެށުމުން މިރްޒާން ބައްޕައަށް ގޮވާލިއެވެ. އަދި ބައްޕަ މަޑުކޮށްލުމުން ތެދުވެގެން ގޮސް ބައްޕަގެ ގައިގައި ބައްދާލިއެވެ. މިރްޒާނަށް ނޭނގުނު ކަމަކީ އެވަގުތު އޭނައަށް ޙަސަދަވެރި ލޮލެއް އަމާޒުވެފައިވިކަމެވެ.\nAssalaam’alaikum 🙂 mi bain libey filaavalhuthah fudheyvarakah clear kanneynge. ehenveema jana mi bayaa eky blog post nuhimanan mi nimmany. mi baiga ali alhuvaalevunu massala adhi vaahakaiga ithurah tafseel vegen dhaane. dhiyaima In Sha Allah post thah ves himanaanan eyaa beheygothun. haqeeqathuga jana mi massala highlight kuran beynunvegen mi hunnany Hijra liyan feshi dhuvahussure. hehe..ekamaku eyga ves jana beynunvi varahemassalaige vaahaka nudhekevunu. In Sha Allah mi vaahakaige therein aayaithakaaves ekyga jana genesdheynan islaamee ebbaivanthakamuge muhimmukan. adhi aharumenge haqeeqee baaru eyge therein aharumennah libigen dhany kihinekkan. 🙂 next part thursday ga In Sha Allah.\nMi part vx v.salhi.\nބޭނުންވަނީ އުމުރަށް 05\nލޯބި October 6, 2017\nތާޝާ (23ވަނަ ބައި)


Gaumu annehkaaves vihkaalani?\nޤައުމު އަނެއްކާވެސް ވިއްކާލަނީ؟\n6 މަސް,4ދުވަސް, 1 މިނެޓް, 27 ސިކުންތު ކުރިން 694 1 މަރިޔަމް އިސްއާދާ\nޤައުމުގައި ހުރި ހަރު މުދާ ވިއްކާލުމަކީ މޯލްޑިވްސް ޑިމޮކްރެޓިކް ޕާޓީ (އެމްޑީޕީ)ގެ ވަރަށް އަތްމަތި ކަމެއްކަން 2008ވަނަ އަހަރުން ފެށިގެން 2012ވަނަ އަހަރުގެ ފެބްރުއަރީ މަހާ ހަމައަށް ވަނީ ފެނިގެން ގޮސްފައެވެ.\nއެގޮތުން ރާއްޖޭގެ މައި ދޮރާށި ރާއްޖޭގެ ފަޚުރުކަމުގައިވާ އެއާޕޯޓުން ފެށިގެން ގޮސް ޤައުމުގައި ހުރި އެކި އެކި ތަން ތަން ބޭރުގެ ކަރަކަރަތަކަށް ވިއްކަމުން ގެންދިޔަ މަންޒަރު ވަނީ ފެނިފައެވެ. އަނެއްކާވެސް ތާރީޚު އިޔާދަވާން ފަށައިފިކަމުގެ ކޮޅުމަތި ފެންނަންފަށައިފިއެވެ.\nކުރީގެ ރައީސް މުހައްމަދު ނަޝީދު އަދި މިހާރުގެ ލަގަބުން ދަންނަވަނީ ނަމަ ރައްޔިތުންގެ މަޖިލީހުގެ ރައީސް އަދި އެ މަޖިލީހުގެ މައްޗަންގޮޅީ މެދު ދާއިރާގެ މެމްބަރު ރައީސް މުހައްމަދު ނަޝީދު ރާއްޖޭގެ ވެރިކަން ޗާޓުން ބޭރުން ކުރެއްވިއިރު އެމަނިކުފާނު ގެންދެވީ ޤައުމުގައި ހުރި ހަރު މުދާތައް އެމަނިކުފާނު ހިތްޕުޅާ ވެވަޑައިގެންނެވި ބޭރުގެ ޤައުމުތަކުގެ ބޭފުޅުންނަށް ގޮތްނޭގޭ އެއްބަސްވުމެއްގެ ދަށުން ދެމުންނެވެ.\nޤައުމުގެ ހަރު މުދަލުގެ ތެރޭގައި ނަޝީދު ވިއްކާލި ޤައުމަށް ބޭރު ފައިސާ ވަންނަ މައި ދޮރާށީ އޭރުގެ ބައިނަލްއަޤްވާމީ ވައިގެ ބަނދަރު ފާހަގަކޮށްލެވެއެވެ. އެމަނިކުފާނު ވައިގެ ބަނދަރު ވިއްކާލީ އެމަނިކުފާނުގެ އެންމެ އަރިސް އެއް ޤައުމު ކަމަށްވާ އިންޑިއާގެ ކުންފުންޏަކަށެވެ.\nމީގެ އިތުރުން އެމަނިކުފާނުވަނީ ރާއްޖޭގެ މުވާސަލާތީ ގުޅުމުގެ މައި ކުންފުނި ދިރާގާ އަދި ރާއްޖޭގެ ފެން ކުންފުނީގެ ހިއްސާ ވެސް ބޭރުގެ ފަރާތްތަކަށް އޭރު ވިއްކާލާފައެވެ. އަދި މީގެ އިތުރުން ނަޝީދުގެ ވެރިކަމުގައި އިންޑިއާއިން ސަރުކާރަށް 150 މިލިއަން ޑޮލަރުގެ ލޯނު ދިނީ ދެއްކުނު ދުވަހަކުން ދައްކާ ޚަލާސް ކުރާ ގޮތަށެވެ.\nނަމަވެސް ނަޝީދު ވެރިކަމުން އިސްތިއުފާ ދިނުމާއެކު އިންޑިއާ ސަރުކާރުގެ ތަފާތު ފިއްތުންތައް ދިވެހި ސަރުކާރަށާ ރައްޔިތުންނަށް ކުރިމަތި ކުރުވިއެވެ. އިންޑިއާއިން ރާއްޖެއަށް ދަތިކޮށް ބިރުދެއްކުމުގެ ކަންކަން ފެށިގެން އައީ ޑރ.މުހައްމަދު ވަހީދު ހަސަންމަނިކު ރާއްޖޭގެ ވެރިކަމުގައި ހުންނެވި ދުވަސްވަރުގައެވެ.\nއޭރު އިންޑިއާއިން އެންމެ ފުރަތަމަ ޑިމާންޑު ކުރީ ނަޝީދުގެ ވެރިކަމުގައި އެ ޤައުމުން ދިން 150 މިލިއަން ޑޮލަރު އަނބުރާ ވަގުތުން ދިނުމަށެވެ. ނަމަވެސް އެވަގުތު ރާއްޖޭގެ ހާލާތު ހުރި ގޮތުން އެ ފައިސާ އެއްކޮށް އެއް ވަގުތެއްގައި ދެއްކެން ނެތް ކަމަށް ސަރުކާރުން ވިދާޅުވުމުން ދެން ޑިމާންޑް ކުރީ 50 މިލިއަން ދެއްކުމަށެވެ.\nއަދި އިންޑިއާއިން ބޭނުން ކޮންމެ ގަޑިއެއްގައި ރައީސް އޮފީހަށާ ރާއްޖޭގައި ހުރި އެހެން ޤައުމުތަކުގެ އެމްބަސީ ތަކަށާ ސަރުކާރުގެ ވުޒާރާތަކަށް އެއްވެސް ހުއްދައަކާ ނުލާ ވަދެވެން ޖެހޭނެ ކަމަށް އިންޑިއާއިން އޭރު ބުންޏެވެ. ރައީސް އޮފީހުގެ ހުރުމަތް ކަނޑާލާ އިންޑިއަން އެމްބަސީގައި ތިއްބަވާ އިންޑިއާގެ ބޭފުޅުން ބޭނުން އިރަކު ރައީސް އޮފީހަށް ވަންނަމުން ދިޔައީ އެއްވެސް ހަމައެއް ލަމައެއް ނެތިއެވެ.\nއަދި ބިރު ދެއްކުމާ ފިއްތުންތައް ދިވެހި ސަރުކާރަށް ކުރިމަތިކުރުވަމުންނެވެ. އެމީހުން ޤަބޫލުކުރާ ގޮތުގައި ރާއްޖެއަކީ އެމީހުންގެ ގޯތީގެ ފަހަތުގައި އޮންނަ އެމީހުން ގޯތީގެ ބައެކެވެ. މީގެ އިތުރުން ޖީއެމްއާރު އަލުން ގެންނަން ޑިމާންޑްކުރަން ފެށިއެވެ. ނަމަވެސް މިއިން އެއްވެސް ކަމަކަށް އެމީހުންނަށް ކާމިޔާބު ލިބޭގޮތްނުވެ ހުއްޓާ 2013 ވަނަ އަހަރު ރައީސް ޔާމީން ވެރިކަމަށް އަރާވަޑައިގެން މިކަންކަމުގައި ސިއްކަ ޖެއްސެވިއެވެ.\nރައީސް އޮފީހަށް ކޮންމެ ބަޔަކު ނަމަހީ ވެސް އެޕޮއިންޓްމަންޓަ ނުލާ ނުވަދެވޭ ގޮތް ހެދިއެވެ. ނަތީޖާއެއްގެ ގޮތުން އަނެއްކާވެސް އިންޑިއާއިން ރާއްޖެއަށް ފިއްތުންތައް ކުރުވިއެވެ. އެއްކަލަ 150 މިލިއަނުން ބާކީ އޮތް ސަތޭކަ މިލިއަން ވަގުތުން ދައްކަން ޑިމާންޑުކުރަންފެށިއެވެ.\nއެހެންކަމުން ރައީސް ޔާމީން ވަގުތުން އެފައިސާ ދެއްކެވިއެވެ. އެހެންކަމުން އިންޑިއާއިން ދެން ގަބޫލުކުރީ ރައީސް ޔާމީނާ އެބޭފުޅުންނަށް ނުކުޅެވޭނެކަމެވެ. ދެން އެހާ ހިސާބުން އިންޑިއާއިން ޖެހި މަޅިއަކީ ރާއްޖެއަށް ދޫކުރުމުން ދިޔަ ވަސީލަތްތައް ހިފަހެއްޓުމެވެ.\nއޭގެ ތެރޭގައި ދިވެހިން ކެއިން ބުއިމުގައި ބޭނުންކުރާ ބާވަތްތަކާއި ގެދޮރު އިމާރާތްކުރުމުގައި ބޭނުންކުރާ ހިލަވެލި ފަދަ ތަކެތި ހިމެނެއެވެ. އަދި މީގެ އިތުރުން އިންޑީއާގެ އެކި ހިސާބުތަކުގައި ދިރިއުޅެމުން ދިޔަ ދިވެހި ރައްޔިތުންނަށް އިންޑިއާ ސަރުކާރުން ދަތި ކުރުމުގެ ފިޔަވަޅުތައް އަޅާން ފެށިއެވެ.\nވިސާގެ ގޮތުން ކިޔަވާ ކުދިންނަށާ ބެލެނިވެރިންނަށް ދުއްތުރާ ކުރަމުން ދިޔައެވެ. ބޭސް ފަރުވާއަށް ދާ މީހުންނަށްވެސް އެތަކެއް ތަކުލީފުތަކެއް ކުރިމަތިކުރުވިއެވެ. މިކަންކަން އަމިއްލަ ގޮތުން ތަޖުރިބާ ކުރި މީހެއްގެ ހައިސިއްޔަތުން ބުނެލާނީ އޭރު ދިވެހި ސަރުކާރުގައި ތިއްބެވި ވެރިން ނޫނޭވާ ކެތްގަދައެވެ.\nމިކަންތައްތަކާ ގުޅޭ ގޮތުން އޭރު ދިވެހިން އެންމެ ގިނައިން ދިރިއުޅޭ ޓްރިވެންޑްރަމުގައި ހުންނަ ދިވެހި ކޮންސިއުލް ހިންގެވުމާ ހަވާލުވެވަޑައިގެން ހުންނެވި ކޮންސިއުލް އަލީ އާދަމް ވަނީ ޗެނެލް 13 އާ މައުލޫމާތު ހިއްސާ ކުރައްވާފައެވެ.\nއަލީ އާދަމް ނުވަތަ އާންމު ނަމުންނަމަ އަލިބެ ޗެނެލް އާ ވާހަކަ ދައްކަވަމުން ވިދާޅުވީ، އިންޑިއާ ސަރުކާރުގެ ދަތިކުރުމުގެ ސިލްސިލާގެ ފުރަތަމަ ފިޔަވަޅު އަޅަން ފެށީ 2014 ވަނަ އަހަރުގައި ކަމަށެވެ. އެގޮތުން 2014 ވަނަ އަހަރު ޑިސެމްބަރު މަހު ޓްރިވެންޑްރަމްގައި ދިރިއުޅޭ ކިޔަވާ ކުދިންނަށް އިސްލާމް ،ދިވެހި ކިޔެވޭނެ އިންތިޒާމު ހަމަޖެއްސުމަށް އިންޑިއާ ސަރުކާރުގައި ހުއްދައަށް ދެންނެވެނު ކަމަށާ 16:14 ރޭޝިއޯ ކަލްޗަރަލް ސެންޓަރ ހެދުމަށް ހުއްދަ ދެއްވި ކަމަށް ވިދާޅުވިއެވެ.\nނަމަވެސް އޭގެ ދުވަސްކޮޅެއް ފަހުން އިސްލާމް ކިޔަވާ ދިނުމާ ދެކޮޅު ކަމަށް އިންޑިއާ ސަރުކާރުން ބުނި ކަމަށް އަލިބެ ވިދާޅުވިއެވެ. އެގޮތަށް ތިއްބާ އަނެއްކާވެސް 2017 ވަނަ އަހަރުގެ މެދުތެރޭގައި އިސްލާމް ކިޔަވައި ދިނުމުގެ ހުއްދަ ދެވިދާނެ ކަމަށް ކޮންސިއުލްއަށް އެންގިކަމަށް އަލިބެ ވިދާޅުވިއެވެ.\nނަމަވެސް އެއީ އިންޑިޔާއިން ޤަބޫލުކުރާ އެ ޤައުމުގެ ސުންނީ މުސްލިމު ޖަމާއަތެއްގެ ބަޔަކާ ހަވާލުކޮށްގެންނެވެ. އިސްލާމް އުނގަންނައިދިނުމަކީ މުސްލިމުންނަށް ވުމުން ކުރަންޖެހޭ ކަމަށްވާތީ އެކަމާ ކޮންސިއުލުން އޭރު އެއްބަސްވިއެވެ. ނަމަވެސް 2018 ވަނަ އަހަރުގެ ޖެނުއަރީ މަހުގެ 21 ވަނަ ދުވަހުގެ ނިޔަލަށްވެސް އެ ހުއްދަ ލިބިފައި ނުވާ ކަމަށް އަލިބެ ވަނީ ވިދާޅުވެފައެވެ.\nއަލިބެ އިތުރަށް ވިދާޅުވީ އިންޑިއާއިން އޭރުވެސް ރާވަމުން ދިޔައީ އެމީހުންގެ މުށު ތެރެއަށްލާ ދިވެހިން ފިއްތާލުމުގެ މަސައްކަތް ކަމަށާ ނަމަވެސް އޭރު ހުންނެވި ވެރިޔާ އެކަމަށް ފުރުޞަތު ނުދެއްވުމުން ރާއްޖެއާއި އޮތް ގުޅުން އިންޑިއާއިން ކަނޑާލީކަމަށެވެ.\nއެހެންކަމުން ތާރީޚަށް ބާލާއިރު މިހާރު އިންޑިއާގެ އަމަލުތައް ހުރި ގޮތާ މެދު ކަންބޮޑުވާ ކަމަށާއި އަދި ރާއްޖެ އަޅުވެތިކޮށްފާނެ ކަމުގެ ބިރު އެބައޮތް ކަމަށް އަލިބެ ވިދާޅުވިއެވެ. ކޮންމެ އަކަސް ހިތްޕުޅާވެވަޑައިގަންނަވާ ބޭފުޅަކު ވެރިކަމުގައި ހުންނެވިއިރު ދެއްވި ފައިސާ އެ ބޭފުޅާ ވެރިކަމުން އިސްތިއުފާ ދެއްވުމުން ވަގުތުން ހޯދުމަށް ދަތިތައް ކުރިމަތި ކުރިމަތި ކުރުވި ބަޔަކަށް މިއަދު އަނެއްކާވެސް ޤައުމުގެ އެކި ތަންތަން ދޭން ނިންމާ އެކި އެއްބަސްވުންތައް ވާނެ ކަމުގެ ކުލަވަރު ފެންނަން ފަށާއިފިއެވެ.\nމިއީ ރާއްޖެ ނުރައްކަލަށް ހުށަހެޅިދާނެ ކަމުގެ އިޝާރާތެކެވެ. އޭރު ނަޝިދުގެ ވެރިކަމުގައި ދެއްވީ 150 މިލިއަން ކަމަށްވާއިރު މިހާރު ދެކެވެމުން މިދަނީ 1.4ބިލިއަން ނުވަތަ 1400 މިލިއަން ޑޮލަރުގެ ވާހަކައެވެ. މިއީ ވިސްނަން ވެއްޖެ ކަމެކެވެ. ޤައުމު އަނެއްކާވެސް ވިއްކާލަނީ ނޫންބާއެވެ.\nއަދި ވިއްކާލުމަށްފަހު އެމްޑީޕީގެ އިސްވެރިން އަނެއްކާވެސް ޤައުމުގެ ވެރިކަން ދޫކުރައްވާ ފިލައްވާ ވަޑައިގަންނަވާނީ ނޫންބާއެވެ؟ އޭރުން ދެން މި ރާއްޖެއަށާ ޤައުމުގެ މިނިވަންކަމާ އިސްތިގުލާލުގެ އިތުރުން މިބިން މަތީގައި ދެމިއޮތް އިސްލާމީ ނުރަށް ވާނީ ކިހިނަކުންބާއެވެ؟ މިއީ މިއަދު ޖަވާބު ހޯދަން ޖެހިފައިވާ ސުވާލެވެ. މިކަން ކަމާ މެދު ވިސްނަނީ ކިތައް ދިވެހިން ބާވައެވެ؟\nގައުމު ވިއްކާލުން އިންޑިއާ އެމްޑީޕީ ޖީއެމްއާރު\n0% 0% 37.50% 62.50%\nގަމަރު 08 ޖޫން 2019 - 02:08\nއަނެއްކާވެސް ގައުމުވިއްކާ ލަނިޔެ ނޫން.........????????????????\n1 ގަޑި ކުރިން 41 0\n2 ގަޑި ކުރިން 58 0\n23 ގަޑި ކުރިން 78 0


Thoddoo in karaage thafaathu mudhuvakeh: Hudhu karaa!\nރިޕޯޓު - ކަރާގެ ތަފާތު މުޑުވަކެއް\nތޮއްޑޫއިން ކަރާގެ ތަފާތު މުޑުވަކެއް: ހުދު ކުލަ!\nއެއީ އިޓަލީން ހޯދި މުޑުވަކެއް\nގިނަ ކަރާ ދަނޑުން ލިބޭނަމަ، ބާޒާރަށް ނެރޭނެ\nފަސޭހައިން ރާއްޖޭގައި މިކަރާ ވެސް ހެއްދޭ\nކ. މާލެ 12 މެއި 2019 | އާދީއްތަ 23:55 23,746\nަަައއ. ތޮއްޑޫގައި އަލަށް ހެއްދި ހުދު ކަރައެއް ފަޅާފައި - ސަން\nރާއްޖޭގެ ބަޒާރުން އާންމުކޮށް ލިބެން ހުންނަނީ އެތެރެ ރަތް ކުލައިގެ ކަރައެވެ. މަދުން ނަމަވެސް ރީނދޫ ކަރާވެސް ލިބެންހުރެއެވެ. އެ ދެބާވަތުގެ ކަރައަކީ ވެސް ރާއްޖޭގެ ބިމަށް ފަސޭހައިން މުޑުވައް ކުރެވޭ ދެ ބާވަތެވެ. ނަމަވެސް ދުވަހަކު ވެސް އެތެރެ ހުދު ކަރައެއްގެ ވާހަކަ އަޑުއެހިން ހެއްޔެވެ؟ އެ ބާވަތުގެ ކަރާ ރާއްޖޭގައި ހެއްދިކަން ދެނެހުރީމު ހެއްޔެވެ؟ އެ ބާވަތުގެ ހުދު ކަރާ ފެނުމުން އެއީ ދޮން ނުވެ ހުންނަ ވަނދު ކަރައެކޭ ވެސް ހީވެދާނެއެވެ.\nކަރާ ހެއްދުމަށް މަޝްހޫރު އއ. ތޮއްޑުގައި ހުދު ކަރާ ފުރަތަމަ ފަހަރަށް ވަނީ އެ ރަށު ބިމަށް މުޑުވައްކޮށްފައެވެ. އެކަން ކުރީ ތޮއްޑޫގެ ދަނޑުވެރިއެއް ކަމަށްވާ ޝިހާމް މޫސާއެވެ. އޭނާ އެ މުޑުވައް ހޯދީ އިޓަލީންނެވެ.\nޝިހާމް މޫސާ ބުނީ އެކަރާގެ މުޑުވައް ލިބުނީ އޭނާގެ ރަހުމަތްތެރިއެއްގެ އަތުން ކަމަށެވެ. އެއީ ރާއްޖޭގެ މުޑުވަކެއް ނޫން ކަމަށާއި އެއީ އިޓަލީގެ މުޑުވަކެއް ކަމަށް އޭނާ ބުންޏެވެ.\nޝިހާމް ބުނީ ޕެކެޓެއްގައި ހުރި އެ މުޑުވައް އިންދީ އާދައިގެ ކަރާގެ މުޑުވައްތަކަކާ އެއްގޮތަށް ކަމަށެވެ. އަދި އެ ކަރާ ހެއްދުމަށް ވަކި ޚާއްސަ މަސައްކަތެއް ކުރަން ނުޖެހޭ އިރު އެ ކަރާގެ ސައިޒު ވެސް އާދައިގެ ކަރަޔާ އެއްވަރު ކަމަށް ޝިހާމް މައުލޫމާތު ދިނެއެވެ. އަދި މުޑުވައް އިންދައިގެން ކަރާ ލިބުމަށް ހޭދަވާ މުއްދަތުގައި ވެސް އާދައިގެ ކަރައެކޭ މާބޮޑު ތަފާތެއް ނެތް ކަމަށް އެނާ ބުނެއެވެ.\nޝިހާމް ބުނީ ގިނަ އަދަދަކަށް ކަރާ ލިބޭނަމަ ބާޒަރަށް ނެރުމުގެ ޚިޔާލު ގެންގުޅޭ ކަމަށެވެ. އާދިއްތަ ދުވަހު ރޯދަ ވީއްލި ގަޑީގައި އެ ކަރާގެ ރަހަ ބަލާފައިވާ ކަމަށާއި މަޝްހޫރު ތޮއްޑޫ ކަރާގައި ހުންނަ ފޮނިކަން އެ ކަރާގައި ނުހުންނަ ކަމަށް އޭނާ ޝިހާމް ބުންޏެވެ. ދޮންވުމުން ވެސް އެތެރެ ހުދު ކުލައިގައި ހުންނަ އެކަރާގެ ކަރުގަނޑު ހުންނަނީ ކަފަ ގޮތަށް މަޑުކޮށެވެ. ޝިހާމް ބުނީ "އަލަނާސި ކަރާ" ކިޔާ ކަރަލުގެ ފަހުން މީ ފެނުނު އެންމެ ތަފަތުކަން ބޮޑު ކަރާ ކަމަށެވެ. މިއަދު ކެނޑި ކަރާގެ ބަރުދަނުގައި ފަސް ކިލޯ ހުރި ކަމަށް އޭނާ ބުނެފައިވެއެވެ.


SunOnline: Penalty in chelsea balikoh Liverpool in 8 vana faharah FA cup ge thashi ufulaalaifi\nޕެނަލްޓީން ޗެލްސީ ބަލިކޮށް ލިވަޕޫލުން އެފްއޭ ކަޕްގެ ތަށި އަށް ވަނަ ފަހަރަށް އުފުލާލައިފި\nއަހްމަދު އިޒްމީމް 15 May 2022, 03:00\nލިވަޕޫލްއިން އެފްއޭ ކަޕްގެ ތަށި އުފުލާލަނީ---\nނަތީޖާނެރުމަށް ޖެހި ޕެނަލްޓީން ޗެލްސީ ބަލިކޮށް ލިވަޕޫލްއިން އެފްއޭ ކަޕްގެ ތަށި އުފުލާލައިފިއެވެ.\nމިއަދު އިނގިރޭސި ވިލާތުގެ ވެމްބްލީ ސްޓޭޑިއަމްގައި ކުޅުނު އިނގިރޭސި އެފްއޭ ކަޕްގެ ފައިނަލް މެޗުގެ ފުރިހަމަ ވަގުތުގައި ދެ ޓީމު ކުރެ އެއްވެސް ޓީމަކަށް ގޯލެއް ޖެހިފައިނުވާތީ ނަތީޖާ ނެރެން ޖެހުނީ ޕެނަލްޓީ ޖަހައިގެންނެވެ.\nމިރޭގެ މެޗު ފެނިފައިވަނީ ދެ ޓީމުގެ ފަރާތުން ވެސް ވަރަށް ވާދަވެރި ކުޅުމެއް ކުޅުނު މެޗެއްގެ ގޮތުގައެވެ. އެގޮތުން ދެ ޓީމުގެ ފަރާތުން ވަނީ ގޯލު ޖަހާނެ ރަނުގެ ފުރުސަތު ތަކެއް ތަނަވަސް ކޮށްފައެވެ.\nމިރޭގެ ނުވަވަނަ މިނެޓުގައި ލިވަޕޫލުން ވަނީ ގޯލު ޖަހާނެ ފުރުސަތެއް އުފައްދާފައެވެ. އެގޮތުން ލިވަޕޫލުގެ ޑިފެންޑަރު އެލެކްސެންޑާ އާނޯލްޑު ދިން ބޯޅަ އޭރިއާ ތެރޭގައި ހުރެފައި އެ ޓީމުގެ ލުއިސް ފޮނުވާލި ހަމަލާ ޗެލްސީގެ ގޯލު ބަލަހައްޓަން ހުރި އެޑުއާޑް މެންޑީ ފައިގައި ޖެހިފައި ގޯލަށް ވަންނަން ދަނިކޮށް ޗެލްސީގެ ޑިފެންޑަރު ޓެވޯހް ޗަލެބާހް ވަނީ ދިފާއުކޮށްފައެވެ.\nމެޗުގެ 23 ވަނަ މިނެޓުގައި ޗެލްސީގެ ކްރިސްޓިއަން ޕުލިސިޗްއަށް ވަނީ ލީޑު ނެގުމަށް ފުރުސަތެއް ލިބިފައެވެ. އޭރީއާ ބޭރުން އެ ޓީމުގެ މޭސަން މައުންޓް ޖައްސާލި ބޯޅަ ގޯލު ކުރިމަތީގައި ހުރެފައި ޕުލިސިޗް ފޮނުވާލި ބޯޅަ ދިޔައީ ގޯލު ދަނޑި ކައިރިން ބޭރަށެވެ.\nމީގެ އިތުރުން ޗެލްސީގެ މާކޯސް އެލެންސޯއަށް މެޗުގެ 27 ވަނަ މިނެޓުގައި ލިބުނު ރަނުގެ ފުރުސަތަށް ހުރަސްއަޅައިފައިވަނީ މެޗުގައި މޮޅު ކުޅުމެއް ދެއްކި ލިވަޕޫލްގެ ކީޕަރު އެލިސަން ބެކާއެވެ.\nމެޗުގެ 47 ވަނަ މިނެޓުގައި ޗެލްސީއަށް ވަނީ ލީޑު ނަގާނެ ރަނުގެ ފުރުސަތެއް ލިބި ބޭކާރުވެފައެވެ. ޗެލްސީގެ ރޮމިއޯ ލުކާކޫ އޭރީއާ ތެރޭގައި ހުރި ޕުލިސިޗްއަށް ދިން ބޯޅަ އޭނާ ގޯލަށް ފޮނުވާލި ނަމަވެސް އެ ބޯޅަ ވެސް ވަނީ އެލިސަން ދިފާއުކޮށްފައެވެ.\nމިރޭގެ މެޗުގައި އެންމެ ހުސް ފުރުސަތެއް ލިބިފައިވަނީ ލިވަޕޫލަށެވެ. މެޗުގެ 84 ވަނަ މިނެޓުގައި ޗެލްސީ އޭރިއާ ތެރެއަށް ހުރަސްކޮށްދިން ބޯޅަ ހުސްކޮށް ހުރި ޑިއާޒް ލިބުމާއެކު އޭނާ ފޮނުވާލި ހަމަލާ އަމާޒުވީ ހުސްކުރި ގޯލުގެ އަރިމަތީ ދަނޑިއަށްށެވެ.\nގޯލެއް ނުޖެހި މެޗުގެ ފުރިހަމަ ވަގުތު ހަމަވުމުން ކުޅުނު އިތުރު ވަގުތުގެ 15 މިނެޓުގެ ދެ ހާފުގައި ވެސް އެއްވެސް ޓީމަކަށް ވަނީ ގޯލެއް ޖެހޭނެ ގޮތްނުވެފައެވެ.\nއެހެންކަމުން ނަތީޖާ ނެރުމަށް ޖެހި ޕެނަލްޓީގެ ތެރެއިން ފުރަތަަމަ ޕެނަލްޓީ ޖަހައިފައިވަނީ ޗެލްސީގެ އެލެންސޯއެވެ. އެ ޕެނަލްޓީ އޭނާ ވަނީ ކާމިޔާބުކޮށްފައެވެ. އެއާއެކު ޕެނަލްޓީ ޖަހަން އައި ލިވަޕޫލްގެ ޖޭމްސް މިލްނާ ވެސް ވަނީ ޕެނަލްޓީ ކާމިޔާބު ކަމާއެކު ޖަހާފައެވެ.\nނަމަވެސް ޗެލްސީގެ ކެޕްޓަން ކީސާ އަޒްބްލިކުއެޓާ ފޮނުވާލި ޕެނަލްޓީ އަމާޒުވީ ގޯލުގެ އަރިމަތީ ދަނޑިއަށެވެ. ޕެނަލްޓީ ޖެހުމަށް ލިވަޕޫލަށް ލިބުނު ފުރުސަތުގައި ލިވަޕޫލުގެ ތިއާގޯ އަލަކަންޓާރާ ވަނީ އޭނާގެ ޕެނަލްޓީ ޖަހައިފައެވެ.\nމީގެ އިތުރުން ލިވަޕޫލުގެ ސާޑިއޯ މާނޭ ޖެހި ޕެނަލްޓީ މެންޑީ ދިފާއުކުރުމާއެކު ޕެނަލްޓީ ނަތީޖާ އެއްވަރުވި ނަމަވެސް މެޗުގެ ހަތް ވަނަ ޕެނަލްޓީ ޗެލްސީގެ މޭސާން މައުންޓު ބޭކާރު ކޮށްލުމާއެކު ލިވަޕޫލްގެ ޓިސްމިސްކަސް ވަނީ ފުރުސަތުގެ ބޭނުންހިފައި ޕެނަލްޓީ ގޯލުގެ އެތެރެއަށް ޖަހައި ލިވަޕޫލަށް މެޗު ކާމިޔާބުކޮށްދީފައެވެ.\nލިވަޕޫލުން މިއަހަރުގެ އެފްއޭ ކަޕް ކާމިޔާބުކުރުމާއެކު އެ ޓީމު ވަނީ އެ ޓީމުގެ ތާރީހުގައި އަށްވަނަ ފަހަރަށް އެ މުބާރާތް ކާމިޔާބުކޮށްފައެެވެ.\nސްލޮނީނާ ހޯދުމަށް ރެއާލްއާއި ޗެލްސީން ގަދަ ހިފުމަކަށް\nޗެލްސީ ބަލިކޮށް ލިވަޕޫލުން އެފްއޭ ކަޕްގެ ތަށި އުފުލާލައިފި